
ΣΥΝΕΔΡΙΑΣΗ ΡΠΒ΄
            Δευτέρα 7 Σεπτεμβρίου 2026

Αθήνα, σήμερα στις 7 Σεπτεμβρίου 2026, ημέρα Δευτέρα και ώρα 14.02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του H΄ Αντιπροέδρου αυτής κ. ΒΑΣΙΛΕΙΟΥ ΒΙΛΙΑΡΔΟΥ.
ΠΡΟΕΔΡΕΥΩΝ (Βασίλειος Βιλιάρδος): Κυρίες και κύριοι συνάδελφοι, αρχίζει η συνεδρίαση.      
Εισερχόμαστε στη συζήτηση των
ΕΠΙΚΑΙΡΩΝ ΕΡΩΤΗΣΕΩΝ
Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:
«Με την παρούσα σας ενημερώνουμε, σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου τη Δευτέρα 7 Σεπτεμβρίου 2026, ότι οι επίκαιρες ερωτήσεις που θα συζητηθούν είναι οι εξής:
Οι υπ’ αρ. 1250/26-8-2026 και 1260/31-8-2026 επίκαιρες ερωτήσεις θα απαντηθούν από τον Υπουργό Υγείας κ. Σπυρίδωνα-Άδωνι Γεωργιάδη.
Η υπ’ αρ. 1266/31-8-2026 επίκαιρη ερώτηση θα απαντηθεί από τον Αναπληρωτή Υπουργό Παιδείας, Θρησκευμάτων και Αθλητισμού κ. Ιωάννη Βρούτση.
Οι υπ’ αρ. 1255/27-8-2026 και 1265/31-8-2026 επίκαιρες ερωτήσεις θα απαντηθούν από τον Υφυπουργό Εθνικής Οικονομίας και Οικονομικών κ. Δημήτριο Μαρκόπουλο.
Η υπ’ αρ. 1259/31-8-2026 επίκαιρη ερώτηση θα απαντηθεί από τον Υφυπουργό Παιδείας, Θρησκευμάτων και Αθλητισμού κ. Κωνσταντίνο Βλάση.
Η υπ’ αρ. 1263/31-8-2026 επίκαιρη ερώτηση θα απαντηθεί από τον Υφυπουργό Υγείας κ. Μάριο Θεμιστοκλέους.
Οι υπ’ αρ. 1247/25-8-2026, 1251/26-8-2026 και 1264/31-8-2026 επίκαιρες ερωτήσεις θα απαντηθούν από τον Υφυπουργό Υποδομών και Μεταφορών κ. Νικόλαο Ταχιάο.
Η υπ’ αρ. 1268/31-8-2026 επίκαιρη ερώτηση που απευθύνεται προς την Υπουργό Παιδείας, Θρησκευμάτων και Αθλητισμού κ. Σοφία Ζαχαράκη δεν θα απαντηθεί λόγω αναρμοδιότητας.
Η υπ’ αρ. 1267/31-8-2026 επίκαιρη ερώτηση που απευθύνεται προς τον Υπουργό Κλιματικής Κρίσης και Πολιτικής Προστασίας κ. Ευάγγελο Τουρνά δεν θα απαντηθεί λόγω αναρμοδιότητας.
Παρακαλούμε όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων στη διαδικασία όσο και οι ερωτώντες Βουλευτές».
Πρώτη θα συζητηθεί η δέκατη με αριθμό 1266/31-8-2026 επίκαιρη ερώτηση πρώτου κύκλου του Ανεξάρτητου Βουλευτή Ηρακλείου κ. Μιχαήλ Γαυγιωτάκη προς την Υπουργό Παιδείας, Θρησκευμάτων και Αθλητισμού με θέμα: «Στάδιο Ελευθερίας Ηρακλείου, νέα δαπάνη 1,17 εκατ. ευρώ για την αποκατάσταση αστοχίας προηγούμενου έργου».
Θα απαντήσει ο Αναπληρωτής Υπουργός Παιδείας, Θρησκευμάτων και Αθλητισμού κ. Ιωάννης Βρούτσης.
Κύριε Γαυγιωτάκη, έχετε τον λόγο για την πρωτολογία σας.
ΜΙΧΑΗΛ ΓΑΥΓΙΩΤΑΚΗΣ: Ευχαριστώ, κύριε Πρόεδρε.
Ξέρω ότι έχει υποβληθεί από άλλους συναδέλφους ίδια ερώτηση. Ελπίζω σήμερα να πάρουμε δεσμευτικές απαντήσεις από εσάς, κύριε Υπουργέ. 
Το Στάδιο της Ελευθερίας αποτελεί μία από τις σημαντικότερες αθλητικές δημόσιες εγκαταστάσεις του Ηρακλείου και εξυπηρετεί καθημερινά αθλητές, σωματεία, νέους και πολίτες. Το 2020 τοποθετήθηκε νέο ταρτάν με σημαντική δημόσια δαπάνη, το οποίο παρουσίασε όμως σοβαρά προβλήματα και ο ανάδοχος κηρύχθηκε έκπτωτος το 2022. Το 2024 το Υπουργείο ανακοίνωσε χρηματοδότηση 608.000 ευρώ για την αντικατάστασή του. Στη συνέχεια η αρχική πράξη αντικαταστάθηκε από νέα μελέτη και νέα χρηματοδότηση συνολικού ύψους 1.168.314 ευρώ, ενώ το 2025 προκηρύχθηκε νέος διαγωνισμός. Οι εργασίες ξεκίνησαν στις 24 Φεβρουαρίου του ’26, με αποτέλεσμα το Στάδιο να παραμένει εκτός λειτουργίας, στερώντας από την τοπική αθλητική κοινότητα μια κρίσιμη υποδομή. 
Η υπόθεση δημιουργεί εύλογα ερωτήματα τόσο για την προστασία του δημόσιου χρήματος όσο και για το κατά πόσο η πολιτεία έχει διασφαλίσει ότι το νέο έργο θα είναι πραγματικά οριστική λύση. 
Σας ρωτάμε, λοιπόν: Ποιο είναι το συνολικό ποσό που έχει καταβληθεί για το αρχικό έργο, ποιο ποσό έχει ανακτηθεί ή διεκδικείται από τον έκπτωτο ανάδοχο, για ποιον λόγο η αρχική χρηματοδότηση των 608.000 ευρώ αντικαταστάθηκε από νέα πράξη ύψους 1.168.314 ευρώ; 
Το δεύτερο ερώτημά μας: Πότε ακριβώς θα ολοκληρωθεί και θα παραδοθεί το Στάδιο Ελευθερίας στους αθλητές και τους πολίτες του Ηρακλείου και ποια συγκεκριμένα μέτρα έχουν ληφθεί, ώστε το νέο έργο να μην παρουσιάσει αντίστοιχες αστοχίες, προκαλώντας στο μέλλον νέα επιβάρυνση του δημοσίου; 
Σας ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε.
Κύριε Υπουργέ, έχετε τον λόγο.
ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού): Ευχαριστώ, κύριε Πρόεδρε.
Κύριε συνάδελφε, σας ευχαριστώ για την ερώτηση, γιατί μου δίνεται η ευκαιρία μέσα από την ερώτησή σας να κάνω τρία πράγματα: Πρώτον, να αποδείξω τι θα πει υπευθυνότητα, αξιοπιστία και συνέπεια εκ μέρους της Κυβέρνησης και του Υπουργείου Αθλητισμού. Δεύτερον, να δείξω τα αντανακλαστικά και την ευαισθησία του Υπουργείου Αθλητισμού και εμού προσωπικά όσον αφορά ένα πολυαθλητικό και με ισχυρό θετικό αποτύπωμα νομό, όπως είναι ο Νομός Ηρακλείου της Κρήτης. Τρίτον, να αποκαταστήσω την αλήθεια σε κάποιες ανακρίβειες -θα έλεγα και μένω σ’ αυτό- που ειπώθηκαν σχετικά με το Στάδιο Ελευθερίας κι έτσι θα μου δοθεί ευκαιρία διαμέσου της ερώτησής σας να μάθει ο αθλητικός κόσμος του νομού Ηρακλείου τι γίνεται με αυτό το πραγματικά -και συμφωνούμε- πολύ σημαντικό έργο.
Επιτρέψτε μου, όμως, πριν απαντήσω στην ερώτηση με συγκεκριμένα στοιχεία, να δώσω το στίγμα -και το κάνω πάντα- μέσα από τη μεγαλύτερη αθλητική μεταρρύθμιση που γνώρισε η Ελλάδα, τη μεγαλύτερη αθλητική μεταρρύθμιση που λέγεται E-KOUROS. 
Ανακοινώνω και την αθλητικογεωγραφία της περιοχής: Ο Νομός Ηρακλείου έχει 176 σωματεία, 77 αθλήματα, 10.333 αθλητές, 4.995 γυναίκες, 15.328 συνολικά αθλητές-αθλήτριες, 323 προπονητές, μοναδικά στοιχεία που δεν τα ήξερε ποτέ άλλοτε ο ελληνικός αθλητισμός. 
Ο Δήμος Ηρακλείου τώρα έχει εκατόν δεκαπέντε σωματεία, εβδομήντα τέσσερα αθλήματα, έξι χιλιάδες επτακόσιους τριάντα δύο αθλητές, τρεις χιλιάδες οκτακόσιες τέσσερις αθλήτριες, δέκα χιλιάδες πεντακόσιους τριάντα έξι συνολικά αθλητές και αθλήτριες. Το 69% του Νομού Ηρακλείου ως αθλητισμός βρίσκεται στο Ηράκλειο. 
Και πριν συνεχίσω την απάντησή μου, θα ήθελα να σας πω και κάτι, επίσης, πολύ σημαντικό, επειδή είναι η πρώτη φορά που βρίσκομαι στη Βουλή μετά την Έκθεση Θεσσαλονίκης. 
Κύριε Πρόεδρε, στην Έκθεση Θεσσαλονίκης παρουσίασα τη μεγάλη αθλητική μεταρρύθμιση, οργανωτική και αυτή. Από την Έκθεση Θεσσαλονίκης, δηλαδή από χθες, όλος ο ελληνικός λαός μπορεί να κατεβάσει στο κινητό του τον ελληνικό αθλητισμό πατώντας το «my kouros apps» στο app store. Οπότε, ό,τι σας είπα τώρα μπορεί ο κάθε Έλληνας πολίτης να το δει στο κινητό του. Κάθε γονιός που θέλει να πάει να εγγράψει το παιδί του σε ένα αθλητικό σωματείο θα πατήσει την περιοχή του στη νέα αυτή εφαρμογή και θα δει με ασφάλεια πού θα πάει το παιδί του, σε ποιο αθλητικό σωματείο που είναι εγκεκριμένο στο «e-kouros» του Υπουργείου Αθλητισμού, τους προπονητές και τους αθλητές. Αυτή είναι μια μεγάλη μεταρρύθμιση που δεν την έχει καμία χώρα στην Ευρώπη. Από σήμερα λοιπόν, όλος ο ελληνικός λαός μπορεί να κατεβάσει το e-kouros και να μπει όλος ο αθλητισμός στο κινητό του. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Αναπληρωτή Υπουργού)
Θα σας διαβάσω, λοιπόν, τώρα τα στοιχεία για την ερώτηση που μου κάνατε. Το έργο που αναφέρετε στην ερώτησή σας είναι παλιό. Η πρώτη του ένταξη ανατρέχει σε χρηματοδότηση στις 12 Δεκεμβρίου του 2018. Αυτή είναι η αλήθεια. Το 2019 εντάχθηκε στο Πρόγραμμα Δημοσίων Επενδύσεων ως συνεχιζόμενο με συνολικό ύψος 700.000 ευρώ. Το 2020 κατοχυρώθηκε σε ανάδοχο και υπογράφτηκε σύμβαση ύψους 321.815,70 ευρώ. Για το έργο αυτό πληρώθηκαν από το Υπουργείο Αθλητισμού 268.492,18 ευρώ -πρώτος και δεύτερος λογαριασμός- εντός του 2020. 
Στη συνέχεια, λόγω κακοτεχνιών και αστοχιών στην κατασκευή, ο ανάδοχος κηρύχτηκε έκπτωτος. Κατέπεσε η εγγυητική επιστολή ύψους 16.091 ευρώ και ο τελικός αρνητικός λογαριασμός ύψους 160.839,63 ευρώ -επιστροφή στο δημόσιο, δηλαδή- διαβιβάστηκε στην αρμόδια Γενική Οικονομική Διεύθυνση του Υπουργείου και όλα αυτά… 
ΠΡΟΕΔΡΕΥΩΝ (Βασίλειος Βιλιάρδος): Τελείωσε ο χρόνος, κύριε Υπουργέ. Δεν πειράζει, τα υπόλοιπα στη δευτερολογία σας. Δυστυχώς ο χρόνος είναι δεδομένος. 
Κύριε συνάδελφε, έχετε τον λόγο για τη δευτερολογία σας.
ΜΙΧΑΗΛ ΓΑΥΓΙΩΤΑΚΗΣ: Να έχουμε μία ανοχή, κύριε Πρόεδρε.
Κύριε Υπουργέ, άκουσα με προσοχή την απάντησή σας, αν και δεν ήταν ολοκληρωμένη. Όμως, πιστεύω και βλέπω σήμερα τη δέσμευσή σας. 
Ωστόσο, κύριε Υπουργέ, φοβάμαι ότι η απάντηση που θα μου δώσετε δεν θα απαντά στην ουσία του προβλήματος. Και εξηγώ τι θέλω να πω. Το ζήτημα σήμερα δεν είναι πότε θα μπει το καινούργιο ταρτάν. Το πραγματικό ζήτημα είναι το πώς φτάσαμε εδώ. Μιλήσατε για κάποια στατιστικά, όπως και για το πόσοι αθλητικοί σύλλογοι υπάρχουν στο Ηράκλειο. Νομίζω είπατε ότι είναι εκατόν εξήντα επτά. Ένας από αυτούς του συλλόγους είναι η ΓΕΗ, η Γυμναστική Ένωση Ηρακλείου. Εκεί υπήρξα έφορος στίβου για τέσσερα χρόνια. Έχω γυμνάσει πολλά παιδιά, πολλούς αθλητές. Εγώ προσωπικά γεννήθηκα μέσα στο στάδιο. Το σπίτι μου είναι ακριβώς από πάνω. Είναι το δεύτερο σπίτι μου και ξέρω πολύ καλά και το στάδιο και ό,τι υπάρχει γύρω από το στάδιο.
Θέλω να πω, λοιπόν, ότι αυτό το Στάδιο της Ελευθερίας δεν είναι απλώς ένα δημόσιο ακίνητο ή ένας κωδικός σε έναν προϋπολογισμό ή ένα έργο που πρέπει να ολοκληρωθεί. Είναι μέρος της ζωής μας. Είναι κομμάτι της ιστορίας του Ηρακλείου. Θυμάμαι μικρό παιδί τα χρόνια της επταετίας να πουλάω λεμονάδες στο στάδιο, όταν τελείωνε το σχολείο το καλοκαίρι. Το έχω ζήσει και το πονώ. Εγώ το άνοιγα επί δύο χρόνια μέρα, νύχτα. Θέλω, λοιπόν, να το δείτε πολύ προσωπικά, γιατί κι εγώ το έχω πάρει πάρα πολύ προσωπικά. 
Πάμε, λοιπόν, στην ουσία. Θέλω να μου πείτε δεσμευτικά πόσα χρήματα δόθηκαν στο πρώτο έργο και πόσα χρήματα έχουν επιστραφεί ή διεκδικούνται από τον προηγούμενο ανάδοχο. Άκουσα προηγουμένως ότι το 2018-2019 εγκρίθηκαν 876.000 ευρώ και ότι το 2022 ο ανάδοχος κηρύχθηκε έκπτωτος. Πόση ήταν η δαπάνη; Θέλω συγκεκριμένες απαντήσεις. Ξέρω ότι ζητήθηκαν πίσω 160.000 ευρώ. Εκεί συμφωνούμε. Η ερώτηση είναι η εξής: Τα χρήματα που αναλογούν σε αυτό το ποσό είναι 107.000 ευρώ. Τι έργο άφησε ο έκπτωτος; Θέλω μία απάντηση εδώ. Τα χρήματα που ζητήσατε, τα 160.000 ευρώ, τα πήρατε πίσω; Ζητάμε πλήρη λογαριασμό. 
Έχω πάρει το θέμα πολύ προσωπικά και θα είμαι εκεί μέχρι να ολοκληρωθεί. Οι αθλητές δεν ζητούν πολλά. Ζητούν να μπορούν να κάνουν στον τόπο τους αυτό που αγαπούν. Θέλω να ξέρω, λοιπόν, πότε θα τελειώσει, πόσο θα κοστίσει, όπως και το ποιος λογοδοτεί για όσα πήγαν στραβά. Αυτά είναι δεσμευτικά και τα ζητάω από εσάς. Δεν υπήρξατε αθλητής, αλλά ξέρω ότι ο γιος σας ήταν στον αθλητισμό. Άρα, θέλω να δείτε το θέμα αυτό επί προσωπικού και εσείς. 
Σας ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε συνάδελφε. 
Κύριε Υπουργέ, έχετε τον λόγο. 
ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού): Κύριε Γαυγιωτάκη, θέλω να καθησυχάσω τις ανησυχίες σας και συμμερίζομαι απόλυτα το ενδιαφέρον σας. Να είστε απόλυτα βέβαιος για την ευαισθησία μας και για την προτεραιοποίηση που έδωσα σε αυτό το έργο μόλις ανέλαβα Υπουργός Αθλητισμού, γιατί κατάλαβα ότι πρόκειται για ένα έργο πνοής. Βλέποντας τα στοιχεία από το e-kouros, κατάλαβα πόσο ανάγκη έχει και πόσο διψάει από αθλητισμό το Ηράκλειο και είδα ότι αυτή η αστοχία με την κακοτεχνία του εργολάβου στέρησε τον στίβο του Ηρακλείου από αυτό το στάδιο. Γι’ αυτό τρέξαμε αμέσως. Είμαστε μαζί σε αυτό. Κάναμε αμέσως όλες τις ενέργειες και εντάχθηκε αμέσως το έργο.
Από εκεί και πέρα, θέλω να σας πω και τα βήματα, γιατί έχουν αξία. Έτσι απαντώ και στις ανακρίβειες που έχουν γραφτεί από κάποιους. Θέλω, λοιπόν, να σας πω ότι ανακτήθηκε ένα μεγάλο μέρος των καταβληθέντων χρημάτων του πρώτου έργου, για τα οποία με ρωτήσατε. 
Από εκεί και πέρα, μέσα από την ένταξη του έργου από τη δική μας πλευρά η διαφορά, όπως μου γράφει και η υπηρεσία, με τον πρώτο προϋπολογισμό είναι η εξής: Ο πρώτος προϋπολογισμός αφορούσε το Εθνικό Αθλητικό Κέντρο Ηρακλείου - Στάδιο Ελευθερίας – Αντικατάσταση του Ελαστικού Συνθετικού Τάπητα του Στίβου, Δήμου Ηρακλείου και ήταν 607.634,47 ευρώ και περιελάμβανε τις παρακάτω εργασίες: την αποξήλωση και με επίστρωση νέου συνθετικού τάπητα, τον καθαρισμό των υφιστάμενων καναλιών απορροής ομβρίων και των φρεατίων τους, την αντικατάσταση δώδεκα βατήρων αλμάτων μήκους και τεσσάρων βαλβίδων άλματος επί κοντώ με νέους, καθώς και προμήθεια και τοποθέτηση διαχωριστικών κρασπέδων στίβου. Αυτό ήταν. 
Ο προϋπολογισμός της μελέτης του τρέχοντος έργου που περιελάμβανε, επαναλαμβάνω, την αντικατάσταση του ελαστικού συνθετικού κ.λπ., κ.λπ., είναι 1.168.314 ευρώ και δεν περιλαμβάνει εργασίες αποκατάστασης των αστοχιών του αρχικού έργου. Αντιθέτως, περιλαμβάνει εργασίες ριζικής ανακαίνισης του σταδίου. Η αύξηση του κόστους του τρέχοντος έργου προέκυψε από επιπλέον εργασίες που δεν συμπεριλήφθηκαν στο αρχικό έργο, όπως ήταν η αποξήλωση όλων των υποβάσεων του ελαστικού τάπητα -άσφαλτο και οπλισμένο σκυρόδεμα- του στίβου, η αποξήλωση όλων των καναλιών απορροής ομβρίων και η τοποθέτηση νέων, οι εκσκαφές και χωματουργικές εργασίες για την έδραση της υπόβασης του τάπητα, η κατασκευή νέας υπόβασης από άσφαλτο για την επίστρωση του νέου συνθετικού τάπητα, η αντηλιακή προστασία του νέου τάπητα, η φορτοεκφόρτωση προϊόντων αποξήλωσης και καθαιρέσεων και η απομάκρυνσή τους από το εργοτάξιο προς ανακύκλωση κ.λπ.. 
Η προσωρινή διακοπή των εργασιών που έγινε και μία μικρή καθυστέρηση στην πρόοδο των εργασιών οφείλεται στην ανάγκη που προέκυψε από εργασίες επισκευής του καναλιού απορροής ομβρίων που συνορεύει με το Ενετικό Τείχος. Ήταν κάτι που μας σταμάτησε για λίγο. Η υπηρεσία προχώρησε νόμιμα όλες τις διαδικασίες που προβλέπονται από τον ν.4412/2016 με τίτλο «Δημόσιες Συμβάσεις Έργων, Προμηθειών και Υπηρεσιών», προκειμένου να επιλυθεί το πρόβλημα που προέκυψε στην εφαρμογή της μελέτης και στο τμήμα που αφορά τα περιμετρικά κανάλια απορροής.
Συμπερασματικά, η σύμβαση για την εκτέλεση του έργου υπεγράφη στις 28.1.2026 με προθεσμία περαίωσης ολόκληρου του έργου τριακόσιες εξήντα πέντε μέρες μετά. Άρα, με βάση το συμφωνητικό, το έργο θα τελειώσει στις 27.1.2027. Τώρα έχουν ολοκληρωθεί οι εργασίες αποξήλωσης του παλιού συνθετικού τάπητα, του παλιού ασφαλτοτάπητα και οι καθαιρέσεις επιφανειών από οπλισμένο σκυρόδεμα. Όλα αυτά μαζεύτηκαν και έχουν φύγει από το εργοτάξιο. 
Στις 17.4.2026 η Εφορεία Αρχαιοτήτων Ηρακλείου ενέκρινε τις εργασίες επισκευής του καναλιού απορροής ομβρίων που συνορεύει με το Ενετικό Τείχος και η ανάδοχος εταιρεία έχει ολοκληρώσει από τον Ιούνιο του 2026 τις εργασίες επισκευής του με την επίβλεψη υπαλλήλου της Εφορείας. Η υπηρεσία εφαρμόζει όλες τις διαδικασίες, όπως υπαγορεύονται από τον ν.4412/2016. 

Καταληκτικά, πρώτον, ως Υπουργός Αθλητισμού αλλά και ως Υπουργείο Αθλητισμού -το επαναλαμβάνω, σέβομαι την ευαισθησία σας- προτεραιοποιήσαμε αμέσως το έργο με αντανακλαστικά και ευαισθησία υπέρ της Κρήτης και του Ηρακλείου, γι’ αυτό το εντάξαμε από τα πρώτα έργα. Δεύτερον, αυτό αποδεικνύεται ότι δεσμεύσαμε τα λεφτά, δεσμεύσαμε τους πόρους και ήδη τρέχει το έργο, περιγράφει το χρονοδιάγραμμα. Και τέλος τρίτον, το έργο βρίσκεται εντός χρονοδιαγράμματος εκτέλεσης και θα περαιωθεί στον χρόνο που προβλέπει η υπογραφείσα σύμβαση και φυσικά θα αποδοθεί στους αθλητές, στους αθλούμενους και στην κοινωνία του Ηρακλείου. 
Ευχαριστώ πολύ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Πριν συνεχίσουμε θα ήθελα να κάνω ορισμένες ανακοινώσεις στο Σώμα.
Πρώτον, οι Υπουργοί Πολιτισμού, Εθνικής Οικονομίας και Οικονομικών, Εξωτερικών, Παιδείας, Θρησκευμάτων και Αθλητισμού και Ανάπτυξης κατέθεσαν στις 3 Σεπτεμβρίου 2026 σχέδιο νόμου: «Κύρωση του Μνημονίου Συνεργασίας μεταξύ του Υπουργείου Εξωτερικών και του Υπουργού Πολιτισμού της Ελληνικής Δημοκρατίας αφενός και του Ελληνορθόδοξου Πατριαρχείου Ιεροσολύμων αφετέρου». 
Παραπέμπεται στην αρμόδια Διαρκή Επιτροπή.
Δεύτερον, ο Αντιπρόεδρος της Κυβέρνησης και Υπουργός Επικρατείας, οι Υπουργοί Εσωτερικών, Εθνικής Οικονομίας και Οικονομικών, Εξωτερικών, Εθνικής Άμυνας, Παιδείας, Θρησκευμάτων και Αθλητισμού, Υγείας, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Κοινωνικής Συνοχής και Οικογένειας, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν στις 4 Σεπτεμβρίου του 2026 σχέδιο νόμου: «Αναμόρφωση της βαθμολογικής διάρθρωσης, του συστήματος βαθμολογικών προαγωγών και του συστήματος επιλογής προϊσταμένων οργανικών μονάδων του δημοσίου τομέα, αναδιοργάνωση και εκσυγχρονισμός του νομικού προσώπου δημοσίου δικαίου με την επωνυμία «Εθνικό Κέντρο Δημόσιας Διοίκησης και Αυτοδιοίκησης» και λοιπές διατάξεις του Υπουργείου Εσωτερικών». 
Τρίτον, οι Υπουργοί Εθνικής Άμυνας, Οικονομίας, Εθνικής Οικονομίας και Οικονομικών και Εξωτερικών κατέθεσαν στις 4 Σεπτεμβρίου του 2026 σχέδιο νόμου: «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας σχετικά με τη συμμετοχή της 350 Πτέρυγας Κατευθυνόμενων Βλημάτων και τις 180 ΜΚ/Β ΧΩΚ στην Πολυεθνική Τακτική Βολή 2021 της Γερμανικής Πτέρυγας Πυραυλικής Αεράμυνας 1 στο Πεδίο Βολής ΝΑΤΟ (NAMFI) στην Κρήτη.
Τέταρτον, οι Υπουργοί Εθνικής Άμυνας, Εθνικής Οικονομίας και Οικονομικών, Εξωτερικών και Ψηφιακής Διακυβέρνησης κατέθεσαν στις 4 Σεπτεμβρίου του 2026 σχέδιο νόμου: «Κύρωση της Συμφωνίας μεταξύ του Υπουργείου Αθωνικής Άμυνας, της Ελληνικής Δημοκρατίας και της Υπηρεσίας Επικοινωνιών και Πληροφοριών του ΝΑΤΟ σχετικά με την εθνική συνεισφορά για την υποστήριξη της ανάπτυξης και της ολοκλήρωσης της δυναμικότητας της Νατοϊκής Αντιβαλλιστικής Άμυνας (Συμφωνία GRC MOD – NCI AGENCY BMD)».
Τα ανωτέρω παραπέμπονται στις αρμόδιες Διαρκείς Επιτροπές. 
Τέλος, ο Βουλευτής κ. Κομνηνός Δελβερούδης ζητεί άδεια ολιγοήμερης απουσίας στο εξωτερικό από 7 Σεπτεμβρίου του 2026 έως 8 Σεπτεμβρίου του 2026. 
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Βασίλειος Βιλιάρδος): Η Βουλή ενέκρινε τη ζητηθείσα άδεια. 
Θα συνεχίσουμε τώρα με την πρώτη με αριθμό 1247/25-8-2026 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας της Νέας Δημοκρατίας κ. Ελευθέριου Αυγενάκη προς τον Υπουργό Υποδομών και Μεταφορών με θέμα: «Άμεση δρομολόγηση της δημοπράτησης του Φράγματος Πλατύ Ποταμού Π.Ε. Ρεθύμνου, Κρήτης. Κρίσιμη η υλοποίηση του έργου για τη Μεσσαρά».
Θα απαντήσει ο Υφυπουργός Υποδομών και Μεταφορών, ο κ. Νικόλαος Ταχιάος. 
Κύριε συνάδελφε, κύριε Αυγενάκη, έχετε τον λόγο. 
ΕΛΕΥΘΕΡΙΟΣ ΑΥΓΕΝΑΚΗΣ: Ευχαριστώ πολύ, κύριε Πρόεδρε. 
Κύριε Υπουργέ, θέτω σήμερα ενώπιον της Βουλής ένα ζήτημα κρίσιμο για την υδατική ασφάλεια, τον πρωτογενή τομέα και την αναπτυξιακή προοπτική της Κρήτης και ιδιαίτερα της Μεσσαράς, της ιδιαιτέρας μου πατρίδας. Αναφέρομαι στο έργο με τίτλο: «Έργα Φράγματος Πλατύ Ποταμού Ρεθύμνου με αγωγό μεταφοράς προς Μεσσαρά και αρδευτικά δίκτυα Νομού Ρεθύμνου», συνολικού προϋπολογισμού 175 εκατομμυρίων ευρώ με ΦΠΑ. 
Πρόκειται για μία από τις σημαντικότερες αναπτυξιακές και υδατικές υποδομές του νησιού που δεν έχει. Η κατασκευή του φράγματος Πλατύ Ποταμού μαζί με τον αγωγό μεταφοράς νερού, αναμένεται να ενισχύσει τον ταμιευτήρα του φράγματος Φανερωμένης και να συμβάλλει ουσιαστικά στην κάλυψη των αυξημένων υδατικών αναγκών της Μεσσαράς, μιας περιοχής με ιδιαίτερα έντονη αγροτική και παραγωγική δραστηριότητα. 
Η ανάγκη επιτάχυνσης του έργου γίνεται ακόμη πιο πιεστική εξαιτίας της λειψυδρίας και της αυξανόμενης πίεσης στους διαθέσιμους υδατικούς πόρους. Η εξασφάλιση επαρκούς αρδευτικού νερού συνδέεται άμεσα με τη βιωσιμότητα της πρωτογενούς παραγωγής και κατ’ επέκταση με την οικονομική και κοινωνική συνοχή της ευρύτερης περιοχής. 
Ωστόσο, παρά την ωριμότητα του σχεδιασμού και τις διοικητικές ενέργειες που έχουν ήδη πραγματοποιηθεί, η πολυαναμενόμενη δημοπράτηση δεν έχει προχωρήσει ακόμα. Ήδη από τον Ιανουάριο του 2026 είχε εγκριθεί η συλλογική απόφαση έργου για τη χρηματοδότηση των απαιτούμενων απαλλοτριώσεων προκειμένου να ακολουθήσει η κήρυξη και να καταστεί δυνατή η προκήρυξη του διαγωνισμού, σύμφωνα μάλιστα με τον μέχρι τότε προγραμματισμό, η δημοπράτηση αναμενόταν εντός του πρώτου εξαμήνου του 2026. Το χρονικό αυτό ορόσημο έχει πλέον παρέλθει. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Για τις ανάγκες των απαλλοτριώσεων έχουν εκπονηθεί οκτώ μελέτες Κτηματολογίου για τα αντίστοιχα τμήματα του έργου, στο πλαίσιο της διαδικασίας του άρθρου 7Α του ν.2882/2001. Οι μελέτες αυτές έχουν εγκριθεί από την αρμόδια Διεύθυνση Απαλλοτριώσεων, Τοπογραφήσεων και Γεωπληροφορικής του Υπουργείου ήδη από τον Μάρτιο του 2023. Για το σύνολο των οκτώ τμημάτων έχουν επίσης αποσταλεί οι προβλεπόμενες γνωστοποιήσεις στις συναρμόδιες υπηρεσίες, μεταξύ άλλων στη Διεύθυνση Αγροτικής Οικονομίας και Κτηνιατρικής της Περιφερειακής Ενότητας Ρεθύμνου και στη Διεύθυνση Δασών Ρεθύμνου. Παράλληλα, έχουν πραγματοποιηθεί οι απαιτούμενες δημοσιεύσεις και οι τοιχοκολλήσεις σύμφωνα με το άρθρο 3 του Κώδικα Αναγκαστικών Απαλλοτριώσεων Ακινήτων. 
Συνεπώς, σημαντικό μέρος των αναγκαίων προπαρασκευαστικών διαδικασιών έχει ήδη ολοκληρωθεί. Η μετάβαση από τον σχεδιασμό και τη δημοπράτηση και τελικά την κατασκευή του έργου, που είναι και το ζητούμενο, αποτελεί πλέον επιτακτική ανάγκη. 
Κύριε Υπουργέ, σε ποιο ακριβώς στάδιο βρίσκεται σήμερα η διαδικασία των απαλλοτριώσεων για τα οκτώ τμήματα του έργου; Για πόσα από αυτά έχουν εκδοθεί οι απαιτούμενες αποφάσεις κήρυξης και ποιες συγκεκριμένες, διοικητικές ή άλλες εκκρεμότητες, απομένουν για την ολοκλήρωση της διαδικασίας αυτής; Ποιο είναι το συγκεκριμένο χρονοδιάγραμμα του Υπουργείου για την... 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε. Τελείωσε ο χρόνος.
Κύριε Υπουργέ, έχετε τον λόγο.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Κύριε Βουλευτά, είπατε μία λέξη η οποία είναι πολύ σημαντική και έχετε δίκιο, είναι η λέξη «επιτάχυνση» Πραγματικά, στα δημόσια έργα είναι πάρα πολύ σημαντικό να διασφαλίζεται η ταχύτητα, αλλά βεβαίως πρόκειται για έργα τα οποία έχουν πολλά στάδια. Άρα, η ταχύτητα εξαρτάται από το πόσο ώριμο είναι το στάδιο το οποίο έχει προηγηθεί και ασφαλώς το, κατά την άποψή μου, δεύτερο στάδιο σε τέτοιου είδους έργα και πολύ σημαντικό είναι το στάδιο των απαλλοτριώσεων. Δηλαδή το πώς θα διαχειριστείς στην ακίνητη περιουσία των ανθρώπων, οι οποίοι με τον ένα ή με τον άλλο τρόπο θίγονται από το συγκεκριμένο έργο. Θα σας ποιο είναι το πρώτο μετά.
Εδώ, λοιπόν, έχουμε κηρύξει αυτήν τη στιγμή τις απαλλοτριώσεις σε τέσσερα από τα οκτώ Κτηματολόγια τα οποία έχουν συνταχθεί. Γιατί συντάσσονται οκτώ Κτηματολόγια; Διότι κάθε πακέτο ιδιοκτησιών, οι οποίες θίγονται, πρέπει να περιλαμβάνει περίπου τριακόσιες ιδιοκτησίες και όχι περισσότερες γιατί δεν μπορούν να τις διαχειριστούν τα αρμόδια δικαστήρια. Αυτός είναι ο κανόνας με τον οποίο γίνονται οι σχετικές απαλλοτριώσεις. Για αυτά τα τέσσερα Κτηματολόγια αυτήν τη στιγμή εκκρεμεί η μεταγραφή της κήρυξης απαλλοτρίωσης στις μερίδες των επηρεαζόμενων ιδιοκτητών. 
Πιθανόν να ξέρετε ότι πριν από τρία χρόνια, περίπου, με πρωτοβουλία του τότε Υφυπουργού Κωνσταντίνου Κυρανάκη -αρμόδιο για το Κτηματολόγιο- και δική μου, είχαμε περάσει μια διάταξη σύμφωνα με την οποία ακολουθείται και σε περιπτώσεις που δεν υπάρχει άμεση εύρεση των σχετικών στοιχείων στα Κτηματολόγια η ίδια διαδικασία που αφορούσε και στα Υποθηκοφυλακεία. Οπότε πολύ σύντομα πιστεύουμε ότι θα μπορέσουμε να έχουμε στα χέρια μας τις μεταγραφές αυτών των κηρύξεων απαλλοτρίωσης, που αποτελούν προϋπόθεση της προδικασίας, για να υπάρξει δηλαδή η δικαστική προσφυγή. 
Τώρα για τα υπόλοιπα τέσσερα Κτηματολόγια -να μην σας αναφέρω εδώ πέρα σε ποιες κοινότητες αφορούν ή συγκεκριμένες περιοχές τα ξέρετε πολύ καλά, η περιοχή είναι πολύ οικεία σε εσάς, αν και είναι κυρίως Ρέθυμνο- ξέρετε ότι στην περιοχή του Ρεθύμνου έχει τελειώσει η ανάρτηση των κτηματολογικών πινάκων και διαγραμμάτων και αυτήν τη στιγμή οριστικοποιείται το Κτηματολόγιο. Εδώ υπάρχει ένα νομικό δίλημμα, το οποίο προσπαθούμε να το λύσουμε στη λογική της επιτάχυνσης, εάν θα πρέπει δηλαδή να γίνει προσαρμογή της ήδη συντελεσθείσας κτηματογράφησης, στην πραγματικότητα της έκδοσης αριθμών ΚΑΕΚ για τις επηρεαζόμενες ιδιοκτησίες. 
Προσπαθούμε, σε συνεννόηση με το Νομικό Συμβούλιο του Κράτους, να βρούμε τη συντομότερη διαδικασία ώστε να μπορέσουμε να προχωρήσουμε στην κήρυξη των απαλλοτριώσεων, χωρίς να χρειαστεί να υποστούμε την περιπέτεια μιας ανασύνταξης των σχετικών μελετών.


Πρέπει, λοιπόν, να σας πω ότι ο βασικός στόχος παραμένει, μέχρι τέλος του έτους αυτού να γίνει η δέσμευση των απαραίτητων πιστώσεων από το Πρόγραμμα Δημοσίων Επενδύσεων. Έχουμε υποχρέωση να το κάνουμε αυτό, με απόφαση του Υπουργείου Οικονομικών. Αυτό κατά τη γνώμη μου είναι το πρώτο στάδιο.
Αυτό που πρέπει να πούμε και είναι απολύτως σημαντικό και ίσως και το αποδεικτικό της προόδου του θέματος, είναι το γεγονός ότι θα μπορέσουμε στο τέλος του έτους να έχουμε ΣΑΕ, για να μπορέσουμε να δημοπρατήσουμε το έργο. Το ξέρετε πολύ καλά, βεβαίως, ότι για να δημοπρατηθεί το έργο πρέπει να ολοκληρωθεί η κήρυξη των απαλλοτριώσεων που και αυτές πιστεύουμε ότι μέχρι το τέλος του έτους θα μπορέσουν να έχουν περατωθεί. Ενοοώ του τρέχοντος έτους, του 2026. 
Ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Κύριε συνάδελφε, έχετε τον λόγο. 
ΕΛΕΥΘΕΡΙΟΣ ΑΥΓΕΝΑΚΗΣ: Κύριε Πρόεδρε, θα ήθελα λίγο την ανοχή του χρόνου και εγώ. 
ΠΡΟΕΔΡΕΥΩΝ (Βασίλειος Βιλιάρδος): Δεν υπάρχει ανοχή, κύριε συνάδελφε.
ΕΛΕΥΘΕΡΙΟΣ ΑΥΓΕΝΑΚΗΣ: Σας ευχαριστώ, αγαπητέ Υπουργέ, για τα στοιχεία που καταθέσατε. Θέλω εξαρχής να αναγνωρίσω ότι τα τελευταία χρόνια έχουν γίνει σημαντικά και μετρήσιμα βήματα για το έργο που επί δεκαετίες παρέμενε απλά στον σχεδιασμό. 
Η χρηματοδότηση της κατασκευής έχει διασφαλιστεί με τις δανειακές συμβάσεις που υπεγράφησαν τον Φεβρουάριο του 2024, 80 εκατομμύρια από την Ευρωπαϊκή Τράπεζα Επενδύσεων και 80 εκατομμύρια από την Τράπεζα Ανάπτυξης του Συμβουλίου της Ευρώπης. Παράλληλα, με την υπ’ αριθμόν 217599 απόφαση το 2025 εντάχθηκε στο Τομεακό Πρόγραμμα Ανάπτυξης του Υπουργείου η πράξη για την αγορά των απαιτούμενων εδαφικών εκτάσεων, με χρηματοδότηση 15 εκατομμυρίων για τις απαλλοτριώσεις. 
Επομένως, σήμερα, όπως πολύ σωστά είπατε και εσείς, δεν συζητάμε για ένα έργο χωρίς εξασφαλισμένους πόρους ή χωρίς τεχνικό αντικείμενο. Συζητάμε για ένα ώριμο, χρηματοδοτημένο και απολύτως αναγκαίο έργο, το οποίο πρέπει να περάσει στο επόμενο στάδιο. Και η αξία του είναι απολύτως συγκεκριμένη. Προβλέπει νέο ταμιευτήρα χωρητικότητας περίπου είκοσι ενός εκατομμυρίων κυβικών μέτρων. Περιλαμβάνει αγωγό μεταφοράς νερού μήκους 18,6 χιλιομέτρων προς τη Μεσσαρά. Δημιουργεί αρδευτικά δίκτυα για περίπου σαράντα πέντε στρέμματα παραγωγικής γης. Ενισχύει τον ταμιευτήρα του φράγματος Φανερωμένης και το ελλειμματικό υδατικό ισοζύγιο της πεδιάδος ολόκληρης. Συμβάλλει στη σταδιακή αποκατάσταση του υπόγειου υδροφορέα, ο οποίος έχει επιβαρυνθεί από την υπεράντληση. Προσφέρει καλύτερη προστασία απέναντι στην ξηρασία και στα πλημμυρικά φαινόμενα της περιοχής.
Η Τράπεζα Ανάπτυξης του Συμβουλίου της Ευρώπης υπολογίζει ότι από την επένδυση θα ωφεληθούν περίπου είκοσι έξι χιλιάδες άνθρωποι. Η δική μου εκτίμηση που είμαι από την περιοχή, σας λέω πως είναι κατάτι περισσότερη. 
Αυτό αποδεικνύει ότι δεν πρόκειται απλώς για ένα φράγμα, πρόκειται για μια υποδομή που αφορά το εισόδημα χιλιάδων οικογενειών, την οικονομία ολόκληρης της Κρήτης, την ανθεκτικότητα των καλλιεργειών, αλλά και την απασχόληση χιλιάδων νέων ανθρώπων. Γι’ αυτό και ο χρόνος έχει ιδιαίτερη σημασία.
Το έργο είχε ανακοινωθεί -υπενθυμίζω-  ως προτεραιότητα από τον ίδιο τον Πρωθυπουργό, στο πλαίσιο του σχεδίου ανάπτυξης της Περιφερειακής Ενότητας Ρεθύμνου τον Δεκέμβρη του 2024. Στη συνέχεια, είχε προσδιοριστεί ως στόχος η δημοπράτησή τους να γίνει το δεύτερο τρίμηνο του 2026. Το ορόσημο, λοιπόν, έχει παρέλθει. Τον Ιούνιο του 2026 χαιρετήσαμε την έκδοση των πρώτων αποφάσεων κήρυξης απαλλοτριώσεων ως ένα καθοριστικό βήμα. 
Αγαπητέ κύριε Υπουργέ, κλείνοντας, διότι ο χρόνος πιέζει, θέλω να σας παρακαλέσω προσωπικά να παρακολουθήσετε τα γεγονότα, τις εξελίξεις και θα χαρώ πάρα πολύ σε επόμενη επίκαιρη ή σε δική σας δήλωση να τηρηθούν και να ακούσουμε με ικανοποίηση τη δημοπράτηση του έργου έως το τέλος του τρέχοντος έτους, όπως αναφέρατε λίγο πριν. 
Αυτό θα δώσει χαρά, αλλά και μια νότα αισιοδοξίας σε όλους τους χιλιάδες ανθρώπους που ασχολούνται έμμεσα ή άμεσα και εξαρτώνται έμμεσα ή άμεσα από τον πρωτογενή τομέα της περιοχής της Μεσσαράς.
Σας ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε. 
Τελικά δεν εξαντλήσατε τον χρόνο, οπότε δεν χρειαζόσασταν καμία ανοχή. 
Κύριε Υπουργέ, έχετε τον λόγο. 
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Κύριε Βουλευτά, μολονότι δεν είναι έργο στον Νομό Ηρακλείου, αλλά είναι έργο στον Νομό Ρεθύμνου, χαίρομαι πάρα πολύ που αυτό εξυπηρετεί την Κοιλάδα της Μεσαράς, με την οποία έχουμε ανοιχτές εκκρεμότητες, όπως ξέρετε και τις έχετε και εσείς κατ’ επανάληψη εκθέσει στη Βουλή και όχι μόνο, αλλά και σε συναντήσεις και στον Πρωθυπουργό.
Οφείλω να σας πω ότι δεν υφιστάμεθα καθόλου από την αρχική δέσμευση του Πρωθυπουργού, ούτε και τη δική μας και εννοώ την πολιτική ηγεσία του Υπουργείου Υποδομών και Μεταφορών. Δεν πρέπει να ξεχνάτε ότι για το συγκεκριμένο έργο τα πράγματα δεν είναι τόσο απλά όσο ακούγονται. Το έργο υπάρχει ως έργο, αλλά πρέπει να τύχει και της αποδοχής των τοπικών κοινωνιών.
Χρειάστηκε να έρθω στο Αμάρι, να κάνω συνάντηση στον Δήμο Αμαρίου με την πρωτοβουλία και του δημάρχου και του Περιφερειάρχη, του κ. Αρναουτάκη και των τοπικών παραγώντων εκεί της περιοχής και του Βουλευτή Ρεθύμνου, ώστε να μπορέσουμε να πείσουμε τους κατοίκους για την αναγκαιότητα αυτού του έργου. Να τους πείσουμε, επίσης, για το γεγονός ότι δεν πρόκειται σε καμία περίπτωση να υποστούν μία βλάβη των περιουσιών τους, χωρίς να υπάρχει οποιαδήποτε αποκατάστασή τους και σε αυτό θέλω να είμαι ξεκάθαρος σε όλη την Κρήτη, ότι για όλα τα έργα τα οποία εκτελούνται στη Κρήτη, η πολιτική μας είναι το να υπάρχει η αποζημίωση εν όλω για την επιρροή στις ιδιοκτησίες τους. 
Σας είπα προηγουμένως ότι είναι πάρα πολύ σημαντικό για ένα έργο -και το κατανοείτε πάρα πολύ καλά και εσείς, λόγω της τεχνικής ιδιότητός σας- είναι να υπάρχει η ωριμότητά του και η επιτάχυνση στην οποία αναφερθήκατε, που αποτελεί κοινό στόχο -και σε αυτό προφανώς αποβλέπει και η ερώτησή σας και η κατακλείδα της παρέμβασής σας- απαιτεί το έργο να καταλήξει σε σύμβαση όσο το δυνατόν πιο ώριμο. Αυτός είναι ο στόχος μας. Χρειάστηκε να γίνουν και κάποιες μελέτες επιπλέον. Ξέρετε ότι πρέπει να γίνει αγροτική οδοποιία στην περιοχή ή επηρεάζεται η αγροτική οδοποιία, η οποία επίσης και αυτή πρέπει να αποκατασταθεί. Όλα αυτά είναι ζητήματα τα οποία αντιμετωπίζουμε δυναμικά, ώστε όταν το έργο θα δημοπρατηθεί, να τρέξει με τον καλύτερο δυνατό τρόπο και τεχνικά απολύτως ώριμο και για να πετύχουμε την απορρόφηση όλων των πόρων που έχουν εξασφαλιστεί από τα δανειακά κεφάλαια των τραπεζών στις οποίες αναφερθήκατε, αλλά και για να μην υπάρξει μεγάλη ταλαιπωρία των ανθρώπων της περιοχής και για να υπάρξει, βέβαια, πολύ γρήγορη απόδοση του έργου, μόλις αυτό παραδοθεί στο δημόσιο. 
Ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Θα συνεχίσουμε με την έκτη με αριθμό 1251/26/8/2026 επίκαιρη ερώτηση πρώτου κύκλου της Ανεξάρτητης Βουλευτού Α΄ Ανατολικής Αττικής κ. Ελένης Καραγεωργοπούλου προς τον Υπουργό Υποδομών και Μεταφορών, με θέμα: «Διαφάνεια, κοινοβουλευτική ενημέρωση και ασφάλεια πριν την επανεκκίνηση της Γραμμής 4 στην Κυψέλη». 
Μοιάζει με την επόμενη ερώτηση, αλλά κρίναμε σκόπιμο να κάνουμε χωριστά την καθεμία. 
Κυρία συνάδελφε, έχετε τον λόγο. 
ΕΛΕΝΗ ΚΑΡΑΓΕΩΡΓΟΠΟΥΛΟΥ: Ευχαριστώ πολύ, κύριε Πρόεδρε. 
Κύριε Υφυπουργέ, εξαιτίας της διάνοιξης της υπόγειας σήραγγας για τη Γραμμή 4 του μετρό στην Κυψέλη, χωρίς τη λήψη των αναγκαίων μέτρων ασφαλείας, περισσότερα κτίρια έχουν υποστεί πάρα πολλές ζημιές και πολύ σοβαρές ζημιές και οι εργασίες της «Ελληνικό Μετρό» έχουν ανασταλεί από 8 Μαΐου, όπως η ίδια η εταιρεία γνωστοποίησε στις 15 Ιουλίου. 
Στο μεσοδιάστημα και ήδη από 23 Απριλίου είχε τεθεί ερώτηση από Βουλευτές της Νέας Αριστεράς σχετική με το έργο και τα προβλήματα που είχαν ήδη ανακύψει και σε απάντηση στη γραπτή κοινοβουλευτική ερώτηση, η «Ελληνικό Μετρό» στις 13 Μαΐου 2026 δεν συμπεριέλαβε την πληροφορία που αφορούσε την αναστολή των εργασιών στο έργο, λόγω των μετακινήσεων πέραν των ορίων της μελέτης, που σηματοδότησε και τη δική σας περαιτέρω απάντηση στις 25 Ιουνίου 2026 χωρίς καμία επικαιροποίηση και χωρίς να αναφέρετε και εσείς ως Υπουργείο το γεγονός, παρότι σε πρόσφατη συνέντευξή σας έχετε δηλώσει ότι σε πραγματικό χρόνο ενημερώνεστε για όσα συμβαίνουν, σχετικά με τα προβλήματα του έργου και με τις διαπιστώσεις. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Περαιτέρω, μιλάτε για επανεκκίνηση του σχετικού έργου, τόσο εσείς όσο και ο κ. Δήμας, σε πρόσφατη συνέντευξή του σε οικονομικό συνέδριο στη Θεσσαλονίκη. Η επανεκκίνηση αυτή, λοιπόν, θα σημαίνει ότι πληρούνται όλοι οι όροι ασφάλειας πλέον, μετά τις αστοχίες και τα προβλήματα που έχουν ανακύψει και έχει ομολογήσει τόσο το Υπουργείο σας όσο και η Κυβέρνηση εν γένει, αλλά και η «Ελληνικό Μετρό» και η ανάδοχος εταιρεία του έργου, η Κοινοπραξία. 
Στον βαθμό, λοιπόν, που αναμένεται και κάτι τέτοιο βασική προϋπόθεση και δέσμευση από την πλευρά του Υπουργείου θα είναι να έχουν ολοκληρωθεί όλες οι τεχνικές μελέτες που σημαίνουν την απόλυτη ασφάλεια για την επανεκκίνηση του έργου. Κάτι τέτοιο, όμως, δεν έχει γίνει. Οι κάτοικοι καταγγέλλουν ότι πρακτικά τους εμπαίζετε με έναν τρόπο, αφού δεν έχουν καταφέρει ουσιαστική επικοινωνία μαζί σας από τον Αύγουστο, οπότε και λείπατε στην Κρήτη, αλλά επιστρέφοντας δεν φροντίσατε να έρθετε σε επικοινωνία, ενώ από 22 Ιουλίου, η ίδια η «Ελληνικό Μετρό» σε συνάντηση κοινή με τους κατοίκους και με εσάς, είχε δηλώσει ότι θα μπορέσει να εμπιστευθεί πληθώρα στοιχείων στους κατοίκους που αφορούν τις διαπιστώσεις των ζημιών και παρόλα αυτά δόθηκαν μεμονωμένα στοιχεία, με ρήτρα εμπιστευτικότητας στον Δήμο Αθηναίων και μόνο για δεκατέσσερα κτήρια, ενώ αυτά είναι πολύ περισσότερα και σίγουρα περισσότερα από είκοσι. 

Επομένως, καλείστε να απαντήσετε αν αυτοί οι ανεξάρτητοι τεχνικοί έλεγχοι είναι ήδη στην τελική ευθεία…
ΠΡΟΕΔΡΕΥΩΝ (Βασίλειος Βιλιάρδος): Τελείωσε ο χρόνος, κυρία συνάδελφε.
Κύριε Υπουργέ, έχετε τον λόγο.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Πρόκειται για ένα μεγάλο θέμα προφανώς και για ένα θέμα στο οποίο δεν έχουμε να κρύψουμε τίποτα, διότι όλα, μολονότι πρόκειται για ένα υπόγειο έργο, γίνονται στο φως. Δηλαδή όταν εμφανίζονται ζημιές σε ένα κτήριο, δεν μπορεί κανείς να κρύψει ότι υπάρχουν ρωγμές στο κτήριο ή ότι υπάρχουν προβλήματα στο κτήριο.
Τα ζητήματα όμως είναι δύο: Το ένα έχει να κάνει με την αποκατάσταση των κτηρίων τα οποία έχουν θιγεί και την πλήρη αποκατάσταση των ζημιών και το δεύτερο έχει να κάνει με την ασφαλή επανεκκίνηση του έργου. Τα θέσατε πολύ σωστά.
[bookmark: _Hlk239686533] Όταν, λοιπόν, περιήλθε σε γνώση μου το ζήτημα, ο ίδιος συνάντησα τους εκπροσώπους των κατοίκων. Ήρθαν στο γραφείο μου και έγινε συνάντηση με τη συμμετοχή της διοίκησης της «Ελληνικό Μετρό». Καταρχάς να σας πω το εξής: Η «Ελληνικό Μετρό» δεν είναι μια εταιρεία από το πουθενά, είναι μια δημόσια επιχείρηση. Οι μηχανικοί οι οποίοι εργάζονται στην «Ελληνικό Μετρό», έχουν καθεστώς δημοσίου υπαλλήλου. Δεν υπάρχει περίπτωση κανένας από αυτούς να βάλει το χέρι στη φωτιά για να καλύψει οτιδήποτε δεν εκτελείται σύμφωνα με τις αρχές της επιστήμης και της τεχνικής, όπως επιβάλλεται. Θέλω να το ξεκαθαρίσω. Πρέπει να υπάρχει εμπιστοσύνη στην «Ελληνικό Μετρό» η οποία είναι μία εταιρεία που έχει πάρα πολύ μεγάλη τεχνογνωσία στη διάνοιξη των σηράγγων, τη μεγαλύτερη στην Ελλάδα.
 Εκεί, λοιπόν, τι συμφωνήθηκε; Συμφωνήθηκε, πρώτον, ότι δεν θα γίνει επανέναρξη των εργασιών αν δεν υπάρξει ενημέρωσή τους για τον τρόπο με τον οποίο θα γίνει η επανέναρξη των εργασιών και άρα πρέπει να είναι απολύτως ασφαλής και αυτό ενδιαφέρει και για τη συνέχεια του έργου και, δεύτερον, ότι θα αποκατασταθούν όλες οι βλάβες εν όλω με δαπάνες του αναδόχου όπως προβλέπει η σύμβαση η οποία υπάρχει και ότι για να καταγραφούν σωστά οι βλάβες θα γίνει μία προγραμματική σύμβαση της «Ελληνικό Μετρό» με το Τεχνικό Επιμελητήριο με δαπάνες της «Ελληνικό Μετρό», ώστε να υπάρξει μία πραγματογνωμοσύνη η οποία θα είναι απολύτως αντικειμενική για ό,τι αφορά στα κτήρια. 
Πάμε στο δεύτερο ζήτημα, που αυτήν τη στιγμή είναι και το πιο σημαντικό απ’ όλα, γιατί υπάρχει μια ανησυχία για την ασφάλεια. Αυτό που έχει προκύψει τουλάχιστον από τους μακροσκοπικούς ελέγχους, γιατί δεν έχουν υποβληθεί οι πραγματογνωμοσύνες αυτήν τη στιγμή, είναι ότι δεν υπάρχει κανένας κίνδυνος για κανένα κτήριο, ώστε να χρειαστεί να εγκαταλειφθεί, και ότι οι βλάβες είναι ανατάξιμες. Αυτή είναι η αρχική εικόνα που υπάρχει από το μακροσκοπικό έλεγχο που δεν είναι ο μόνος έλεγχος που έχει γίνει, δεν έχει περιοριστεί η ομάδα των πραγματογνωμόνων μόνο σε αυτό, αλλά έχει προχωρήσει και με ραντάρ να κάνει συγκεκριμένες καταγραφές και θα κάνει τεχνικές εκθέσεις οι οποίες είναι πολύ σοβαρές.
Τον Αύγουστο, λοιπόν, επικοινώνησα, τηλεφωνικά με τους κατοίκους και τους είπα ότι δεν είμαστε έτοιμοι ούτε να κάνουμε την παρουσίαση της μελέτης επανέναρξης, γιατί απλούστατα πρέπει όταν γίνει η επανέναρξη να είμαστε απολύτως σίγουροι ότι δεν θα υπάρξει κανένα πρόβλημα στις οικοδομές ούτε αυτές κάτω από τις οποίες είναι το TBM αυτήν τη στιγμή, δηλαδή ο μετροπόντικας, ούτε αυτές οι οποίες είναι στη συνέχεια και ότι θα τους δοθούν οι πραγματογνωμοσύνες του ΤΕΕ όταν είναι απολύτως έτοιμες και απολύτως τεκμηριωμένες και η τεκμηρίωση δεν είναι κάτι που γίνεται με το μακροσκοπικό έλεγχο μόνο, αλλά είναι κάτι το οποίο χρειάζεται μία πολύ σοβαρή προσέγγιση ενός θέματος που καταλαβαίνω και εγώ πολύ καλά ότι σωστά δημιουργεί ανησυχία στους κατοίκους. Και εγώ αν στο σπίτι μου έβλεπα ξαφνικά ρωγμές ή έβλεπα να μην κλείνουν οι πόρτες, είναι προφανές ότι θα είχα αναστατωθεί και θα ήμουν και ανήσυχος και οργισμένος. Δεν υπάρχει περίπτωση να μείνουν εκτεθειμένοι οι άνθρωποι της Κυψέλης για τον λόγο αυτό.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Κυρία συνάδελφε, έχετε τον λόγο.
ΕΛΕΝΗ ΚΑΡΑΓΕΩΡΓΟΠΟΥΛΟΥ: Κύριε Ταχιάο, σας ρώτησα πολύ συγκεκριμένα: 
Στις 8 Μαΐου οι εργασίες ανεστάλησαν. Στις 13 Μαΐου η «Ελληνικό Μετρό» απάντησε χωρίς να αναφέρει αυτήν την κρίσιμη εξέλιξη. Στις 25 Ιουνίου το Υπουργείο σας διαβίβασε την απάντηση στη Βουλή χωρίς επικαιροποίηση. Γνωρίζατε ή δεν γνωρίζατε στις 25 Ιουνίου ότι οι εργασίες είχαν ανασταλεί από τις 8 Μαΐου; Το πρώτο.
 Το δεύτερο είναι βέβαιο ότι δεν υπάρχει εμπιστοσύνη στην Κυβέρνησή σας και πολύ περισσότερο σε εσάς. Αφενός είστε αγρονόμος - τοπογράφος μηχανικός, δηλαδή συνδέστε πολύ καλά με όλα τα έργα, αλλά και με τη γνώση και την εμπειρία που έχετε στις δημόσιες συμβάσεις και στα δημόσια έργα, αφετέρου έχετε καταδεχθεί να είναι μέλος της κοινοπραξίας που ανέλαβε το έργο η εταιρεία «Alstom», η οποία είναι υπόλογη για θέματα διαφθοράς όχι μόνο σε παγκόσμιο επίπεδο, αλλά και στην ελληνική πραγματικότητα για το βαρύγδουπο έγκλημα των Τεμπών και συνέχεται με ευθύνες που ερευνώνται από την Ευρωπαϊκή Εισαγγελία που αφορούν τη μη υλοποίηση της σύμβασης 717. Με αυτές τις «συστατικές» έχετε δεχθεί να αναλάβει τη διάνοιξη της σήραγγας του μετρό μια τέτοια ανάδοχος - μέλος κοινοπραξίας. Επομένως δεν υπάρχει εμπιστοσύνη και πολύ περισσότερο γιατί επί τούτου οι κάτοικοι δηλώνουν και σας στέλνουν και εξώδικα γι’ αυτό ότι υπάρχουν συγκεκριμένα προβλήματα στατικότητας στα κτήρια διαπιστωμένα από αρμόδιους πολιτικούς μηχανικούς που ερευνούν και έχουν άποψη για τα κτήρια και μέσα από τους φακέλους εκάστου κτιρίου, ενώ το ΤΕΕ έχει περιορίσει πάρα πολύ τις αυτοψίες, αλλά και τις διαπιστώσεις μέχρι τώρα και δεν έχει συνεργαστεί με τους πολιτικούς μηχανικούς που έχουν γνώση των φακέλων των κτηρίων. 
Η μελέτη στατικής επάρκειας γνωρίζετε πάρα πολύ καλά από τη θέση σας, αλλά και πολύ περισσότερο από την ιδιότητα που είχατε μεταξύ των ετών 2019-2023 ως πρόεδρος του διοικητικού συμβουλίου της «Ελληνικό Μετρό» ότι προϋποθέτει πλήρη αυτοψία και συνδυασμό των πορισμάτων με τον φάκελο των κτηρίων. Συνεπώς, δεν μπορείτε να λέτε ότι πρέπει να σας έχουμε εμπιστοσύνη. Δεν σας έχουμε. Ξεκινάμε από αυτό. 
Από εκεί και πέρα υπάρχουν ζητήματα για την ασφάλεια για τα οποία δεν είστε σε θέση να δηλώνεται ότι δεν υπάρχει πρόβλημα. Τόσο εσείς, όσο και ο Υπουργός δηλώσατε ότι δεν υπάρχει πρόβλημα. Δεν νοείται να το κάνετε κάτι τέτοιο γιατί υπάρχει κίνδυνος και αυτό είναι διαπιστωμένο από τους πολιτικούς μηχανικούς που έχουν αναλάβει σε ορισμένα κτίρια να κάνουν αυτοψία και να δώσουν πορίσματα. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Αμφισβητείτε, λοιπόν, αυτήν τη στιγμή ποια είναι η κατάσταση των κτηρίων. Το φαινόμενο είναι σε εξέλιξη, δεν έχει σταματήσει, γιατί κάθε μέρα συμβαίνει να διαπιστώνουν οι κάτοικοι ότι υπάρχουν νέες ρηγματώσεις, νέες καθιζήσεις, άρα δεν μπορείτε να ξέρετε και εσείς οι ίδιοι αν είναι ασφαλή τα κτίρια. Δεν έχετε παραδώσει στοιχεία, ενώ σας τα ζητούν κατ’ επανάληψη και τους αναγκάζεται να προσφεύγουν και σε νομικό παραστάτη που πρέπει να σας κοινοποιεί εξώδικες οχλήσεις. Συν τοις άλλοις η μελέτη στατικής επάρκειας για καθένα από αυτά τα κτήρια δεν έχει γίνει σε συνδυασμό και σε συνεργασία των μηχανικών του ΤΕΕ με τους μηχανικούς που έχουν διορίσει οι κάτοικοι και που έχουν άποψη για τα κτήρια. Επιπλέον σε κάθε περίπτωση γνωρίζετε ότι αυτήν τη στιγμή όλα αυτά τα κτήρια είναι εκτός συναλλαγής, οι κάτοικοι δεν μπορούν να τα πουλήσουν, δεν μπορούν να τα μεταβιβάσουν, έχουν υποβαθμιστεί οι εμπορικές αξίες όλων των ακινήτων που στεγάζονται σε αυτές τις πολυκατοικίες και πολύ περισσότερο αισθάνονται ότι κινδυνεύει η ίδια τους η ζωή, γιατί κάθε μέρα βιώνουν την ανασφάλεια εάν θα συμβεί ένας σεισμός πού πρόκειται να βρεθούν. 
Άρα περιμένουμε να μάθουμε για την επανεκκίνηση αφού έχετε απαντήσει και έχετε επιλύσει όλα αυτά τα προβλήματα. Τα προβλήματα αφορούν την πραγματική κατάσταση των κτηρίων…
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία συνάδελφε.
Κύριε Υπουργέ, έχετε τον λόγο.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Αξιότιμη κυρία Βουλευτά, δεν έχω την απαίτηση να έχετε τεχνικές γνώσεις, ώστε να μπορούν να μπουν σε μια σειρά αυτά τα οποία είπατε ούτε θα σας παρακολουθήσω στην πολιτικολογία και στη σκανδαλολογία. Διευκρίνιση όμως: Η «Alstom» δεν έχει καμία σχέση με τη διάνοιξη της σήραγγας. Εσείς ανακαλύψατε κάτι για την «Alstom». Εάν είχε ανακαλυφθεί, να ξέρετε ότι θα ήταν λόγος να μην συμμετάσχει στο διαγωνισμό. Οι διαγωνισμοί γίνονται με βάση το ευρωπαϊκό δίκαιο -τις οδηγίες 24 και 25- όπως έχει ενσωματωθεί στην ελληνική νομοθεσία επί ΣΥΡΙΖΑ μάλιστα με τον ν. 4412, που δεν απαγόρευε τη συμμετοχή της «Alstom». Άλλωστε να μην ξεχνάτε ότι ο διαγωνισμός ξεκίνησε επί ΣΥΡΙΖΑ.

Η Alstom κρίθηκε ως μέλος της κοινοπραξίας στη διάρκεια της διακυβέρνησης ΣΥΡΙΖΑ. 
Αλλά να σας πω κάτι άλλο. Δεν έχει καμία σχέση με τη διάνοιξη της σήραγγας. Την τεχνογνωσία για τη σήραγγα την καταθέτει από την κοινοπραξία η ιταλική εταιρεία Ghella. Είναι η ίδια που συμμετείχε στη διάνοιξη της σήραγγας προς τον Πειραιά, ένα έργο το οποίο παραδόθηκε. Καλή είναι η σκανδαλοθηρία και η σκανδαλολογία, αλλά να έχει και μια βάση. 
Για να πάμε λίγο στο ζήτημα, δεν θα μπω στα πολιτικά χαρακτηριστικά του ζητήματος όπως το θέτετε εσείς, για τον πολύ απλό λόγο ότι δεν υπάρχει καμία κυβέρνηση κανενός κόμματος η οποία να θέλει να αφήσει κάποιους ανθρώπους με ρωγμές στα σπίτια τους ή με προβλήματα στις οικοδομές τους.
Εγώ σας είπα ότι δεν υπάρχει αυτήν τη στιγμή κανένας κίνδυνος ο οποίος να επιβάλλει την εγκατάλειψη κτηρίου. Αυτό σας είπα, δεν έκανα καμία αξιολόγηση για την κατάσταση των κτηρίων. Δεν μπορώ να αποκλείσω την πιθανότητα να χρειαστούν κάποιες παρεμβάσεις, οι οποίες να έχουν να κάνουν με τη στατική ενίσχυση κτηρίων τα οποία έχουν θιγεί. Αυτό θα προκύψει μέσα από τις πραγματογνωμοσύνες του ΤΕΕ. Και λυπάμαι για τον τρόπο με τον οποίο διαχειρίζεστε τον θεσμικό σύμβουλο της πολιτείας στην ομιλία σας.
Θα γίνουν όλα όπως πρέπει να γίνουν, θα γίνουν όλα χωρίς να επιβαρυνθούν καθόλου οι κάτοικοι, θα υπάρξει πλήρης, μα πλήρης, επιβεβαίωση της ασφαλείας των κτηρίων.
Θέλω να ξεκαθαρίσω και κάτι στη Βουλή. Επειδή διάβαζα προχθές στις εφημερίδες ότι κρίθηκαν κόκκινα κάποια κτήρια και κίτρινα κάποια άλλα και πάει λέγοντας, οι χαρακτηρισμοί κόκκινο και κίτρινο, όπως τους έχουμε γνωρίσει στους χαρακτηρισμούς της ΔΑΕΦΚ, δηλαδή της υπηρεσίας η οποία πηγαίνει και αξιολογεί κατασκευές οι οποίες έχουν πληγεί από φυσικά φαινόμενα, για παράδειγμα από σεισμό ή από πυρκαγιά, δεν έχουν καμία σχέση με τους χαρακτηρισμούς που πήραν μέσα από τις μελέτες τρωτότητας των κτηρίων, οι οποίες είναι δυναμικές μελέτες, γίνονται και πριν από την έναρξη της κατασκευής για κάθε κτήριο χωριστά, για να μην λέτε ότι γίνονται τα έργα ανώριμα, γίνονται και κατά τη φάση της κατασκευής ανάλογα με τις μετακινήσεις που εμφανίζονται στα κτήρια. 
Είναι οι χαρακτηρισμοί οι οποίοι αφορούν εσωτερικές διαδικασίες της Ελληνικό Μετρό και των αναδόχων και των μελετητών τους για το πώς θα πάμε στο επόμενο στάδιο. Και εάν κριθεί ότι ένα κτήριο είναι κόκκινο, πρέπει να γίνει επαναξιολόγηση και φυσικά γίνεται πλήρης έλεγχος στατικής επάρκειας και φυσικά είναι και ο φάκελος του έργου και φυσικά όλα αυτά έχουν γίνει και στην αρχή ακριβώς και στη φάση της μελέτης, που, σας ξαναλέω, η μελέτη η οποία περιελήφθη στον φάκελο της δημοπράτησης ήταν μελέτη που έγινε επί εποχής ΣΥΡΙΖΑ. 
Εγώ, λοιπόν, δεν θα κάνω πολιτική σπέκουλα στο συγκεκριμένο θέμα. Θα πω πολύ απλά ότι θεωρώ ότι και τότε και τώρα η Ελληνικό Μετρό κάνει πολύ καλά τη δουλειά της, πιθανότατα να υπάρχουν αστοχίες, πιθανώς να υπάρχουν και απρόβλεπτες συνθήκες που δημιούργησαν το πρόβλημα, το πρόβλημα είναι εδώ, το πρόβλημα θα το αντιμετωπίσουμε και δεν θα αφήσουμε κανέναν εκτεθειμένο όχι μόνο στο πρόβλημα, πολύ περισσότερο στην πολιτική σπέκουλα, όπως αυτήν την οποία επιχειρήσατε εδώ μέσα. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Θα συνεχίσουμε με την ένατη με αριθμό 1264/31-8-2026 επίκαιρη ερώτηση πρώτου κύκλου του Ανεξάρτητου Βουλευτή Α΄ Αθηνών κ. Αθανασίου (Νάσου) Ηλιόπουλου προς τον Υπουργό Υποδομών και Μεταφορών με θέμα: «Μετρό Κυψέλης: Πώς θα προστατευτούν οι κάτοικοι και ποιος θα πληρώσει τις ζημιές;».
Έχετε τον λόγο, κύριε συνάδελφε. 
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Ευχαριστώ, κύριε Πρόεδρε.
Κύριε Υπουργέ, αυτήν τη στιγμή διαπιστωμένα σε 14 πολυκατοικίες υπάρχουν ρωγμές και καθιζήσεις -δεν διαφωνεί κανείς σε αυτό-, οι κάτοικοι μιλάνε για περισσότερα από 20 και κλείσατε τη φράση σας, απαντώντας στην προηγούμενη ερώτηση, με το «Πιθανόν να υπάρχουν αστοχίες». Δηλαδή αν δεν υπήρχαν αστοχίες, τι θα έπρεπε να είχε γίνει; Να έχουν πέσει πέντε δρόμοι; Δηλαδή μετά από όλο αυτό, η απάντησή σας είναι ότι είναι πιθανό να υπάρχουν αστοχίες; Προφανώς και υπάρχουν αστοχίες. 
Το ξέρετε ότι το πρωτόκολλο ενός τέτοιου υπόγειου έργου λέει ότι για να προχωράει το έργο και ορθή υλοποίηση του έργου σημαίνει ότι όλα τα κτήρια είναι πράσινα. Σωστός ο διαχωρισμός που βάλατε, το πρασίνισμα, κίτρινο, κόκκινο σε σχέση με φυσικές καταστροφές, δεν είναι το ίδιο, σωστό, αλλά προφανώς υπάρχει πρόβλημα. 
Δεύτερον, προφανώς υπάρχει ζήτημα εμπιστοσύνης. Δεν το καταλαβαίνετε; Ένα έργο το οποίο είχε σταματήσει από τις 8 Μαΐου και η  κοινοπραξία και το Μετρό ανακοινώνει δύο μήνες και μια βδομάδα μετά ότι σταμάτησε το έργο, αφού -κρίσιμη παρατήρηση- πρώτα έχει επέμβει η Εισαγγελία. Δεν υπήρξε επέμβαση της Εισαγγελίας πριν φτάσουμε στην ανακοίνωση του Μετρό που λέει ότι όντως έχει σταματήσει το έργο από τις 8 Μαΐου;
Άρα ναι, προφανώς υπάρχει ένα ζήτημα εμπιστοσύνης και δεν μπορείτε να κάνετε τον θιγμένο αν οι κάτοικοι θέτουνε ζητήματα εμπιστοσύνης αυτήν τη στιγμή. Θα καταθέσω για τα Πρακτικά να υπάρχουν και τα εξώδικα των κατοίκων, γιατί είναι κρίσιμο να υπάρχουν σε αυτήν τη συζήτηση και η άποψη και η φωνή των ανθρώπων της γειτονιάς. 
(Στο σημείο αυτό ο Βουλευτής κ. Αθανάσιος (Νάσος) Ηλιόπουλος  καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Μιλάμε για μια γειτονιά. Μένουν άνθρωποι εκεί, εργαζόμενοι, παιδιά, συνταξιούχοι, είναι τα σπίτια τους και δεν έχουνε μια συγκεκριμένη επίσημη απάντηση για το αν το βράδυ μπορούν να κοιμούνται με ασφάλεια στα σπίτια τους. Είναι πολύ απλό και ανθρώπινο αυτό το ερώτημα. 
Άρα, για να καταλήξουμε, το πρώτο ζήτημα είναι προφανώς, είπατε, με βάση τα σημερινά στοιχεία που εσείς γνωρίζετε, γιατί απαντήσατε και σε προηγούμενη ερώτηση που ήταν παρόμοια, λέτε ότι δεν υπάρχει τέτοιο πρόβλημα να εγκαταλειφθούν τα κτήρια. Αυτά τα στοιχεία θα τα πάρουν οι κάτοικοι; Διότι πήρανε μισά στοιχεία με ρήτρα εμπιστευτικότητας. 
Τι σημαίνει ρήτρα εμπιστευτικότητας όταν κινδυνεύει το σπίτι σου, όταν δεν ξέρεις αν το βράδυ είναι ok να βάζεις για ύπνο τα παιδιά σου; Τι ακριβώς σημαίνει ρήτρα εμπιστευτικότητας; Άρα, με ποιον τρόπο εσείς δεσμεύεστε ή όχι για την ασφάλεια αυτών των κτηρίων, αν θα πάρουν αυτά τα στοιχεία; 
Και σας έχω και καταθέσει και συγκεκριμένη ερώτηση-ΑΚΕ, αίτημα κατάθεσης εγγράφων, με όλα τα συγκεκριμένα στοιχεία. Θα ήθελα να ακούσω αν θα τα δώσει η Κυβέρνηση αυτά τα στοιχεία. Είναι στοιχεία του δημόσιου διαλόγου. 
Και δεύτερον, πέρα από την αποκατάσταση των κτηρίων που πρέπει να γίνει άμεσα με χρήματα της εταιρείας, τι θα γίνει με την οικονομική αποζημίωση των κατοίκων; Απλά ερωτήματα. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε. 
Έχετε τον λόγο, κύριε Υπουργέ. 
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Κύριε Βουλευτά, κατ’ αρχάς, επιτρέψτε μου να σας εξηγήσω τι θα πει ρήτρα εμπιστευτικότητας. 
Τα στοιχεία αυτά δόθηκαν στους κατοίκους διαμέσου του Δήμου Αθηναίων, όπως ξέρετε. Αν δεν κάνω λάθος είστε και δημοτικός σύμβουλος Αθηναίων, οπότε έχετε εικόνα. Γιατί έγινε επίκληση της ρήτρας εμπιστευτικότητας; Ακριβώς επειδή πρόκειται για εντελώς εξειδικευμένα στοιχεία, αυτά μπορούν να τύχουν διαχείρισης και αξιολόγησης από τους εμπειρογνώμονες, τους οποίους έχει βάλει και ο Δήμος Αθηναίων, μετά από αίτημα των κατοίκων. 
Έχει βάλει δύο καθηγητές πανεπιστημίου και δεν ξέρω αν συμμετέχει και ο κ. Καρύδης στην ομάδα αυτή, και δόθηκαν τα στοιχεία για να τα αξιοποιήσουν αυτοί. Γιατί; Θα σας πω ποιο είναι το παράδειγμα, το οποίο δείχνει γιατί έχει σημασία η ρήτρα εμπιστευτικότητας. 
Το κόκκινο και το κίτρινο που σας ανέφερα, που είναι διαφορετικό από το κόκκινο και το κίτρινο της ΔΑΕΦΚ, ο εμπειρογνώμονας πρέπει να το καταλάβει. Όταν το πάρει ο δημοσιογράφος στα χέρια του, όταν το πάρει ο κάτοικος στα χέρια του, κυρίως ο κάτοικος, και δει ότι είναι κόκκινο το σπίτι μου, σου λέει πέφτει. Διότι αυτό συμβαίνει στις φυσικές καταστροφές. Δεν είναι το ίδιο σε αυτήν την περίπτωση. Σας διαβεβαιώνω ότι δεν είναι το ίδιο.
Μα, θα μου πείτε, δεν υπάρχει εμπιστοσύνη. Εγώ δεν έρχομαι εδώ για να σας πω ότι υπάρχει εμπιστοσύνη. Δεν ζητώ να πιστέψει κανένας ότι επειδή έρχεται εδώ ο Υπουργός ή ο Υφυπουργός και λένε ότι «Ξέρετε, το σπίτι σας δεν κινδυνεύει» να το δεχτούν. Θέλω όμως να συμφωνήσουμε όλοι ότι υπάρχουν κάποια θεσμικά εργαλεία τα οποία επιτρέπουν την αποκατάσταση της εμπιστοσύνης, η οποία όμως τελικά κρίνεται και στην πράξη, δηλαδή όταν θα επέλθει στα μεν κτήρια τα οποία έχουν υποστεί κάποιες ζημιές η πλήρης αποκατάσταση και όταν θα ξεκινήσει ξανά το TBM για να μπορέσει να προχωρήσει χωρίς να δημιουργήσει περαιτέρω προβλήματα. 
Τώρα, για τη λέξη αστοχία, δεν μπορώ να κρίνω αυτήν τη στιγμή, διότι καταλαβαίνετε είναι και θέματα συμβατικά, τα οποία δεν μπορώ στη Βουλή να τα διαχειριστώ, αν δεν έχω πλήρη στοιχεία και αν δεν έχω άποψη εάν αυτό οφείλεται σε αστοχία του TBM, του τρόπου λειτουργίας του TBM, ή σε αντικειμενικές συνθήκες οι οποίες προέκυψαν απρόοπτα στο έργο.
Σίγουρα υπάρχουν και ανθρωπογενείς παρεμβάσεις, οι οποίες δεν ήταν δυνατόν να γίνουν αντιληπτές. Για παράδειγμα, όταν έβγαιναν στην Κυψέλη εκείνα τα υγρά και οι αφροί που έλεγαν και πάει λέγοντας, αυτό έγινε και επειδή υπήρχε ένας βόθρος ή μάλλον ένα πηγάδι παλιό που είχε γίνει βόθρος και φυσικά όταν πέρασε από κάτω το TBM και ο πολφός, ο οποίος εκχέεται από το TBM έφτασε στον βόθρο, αυτός βγήκε στην επιφάνεια. 
Τότε λοιπόν -και εδώ θέλω να κάνω μια μικρή παρέμβαση- ακούστηκαν τέρατα. Αυτό που ακούστηκε ότι διαλύεται ο αθηναϊκός σχιστόλιθος επειδή περνάει το TBM και ξαφνικά αυτός βγαίνει στην επιφάνεια, αυτό απορώ πώς συνεχίζουν να διατηρούν το πτυχίο του γεωλόγου όσοι το είπαν και πώς τόλμησαν να πουν κάτι τέτοιο χωρίς να έχουν καν εικόνα του τι βγαίνει. 
Ακούστηκε ότι εκχέεται τσιμέντο στην επιφάνεια. Μα, δεν γίνεται καμία έκχυση τσιμέντου από το TBM. Σε κάποιες περιπτώσεις, όπως αυτή που βρισκόμαστε τώρα, κάτω από τα κτίρια στα οποία βρίσκεται τώρα, γίνεται εκροή μπετονίτη, αλλά ο μπετονίτης  είναι ένα ορυκτό αργιλικό, το οποίο δημιουργεί ένα φιλμ για να μην υπάρχει η περαιτέρω καθίζηση, να στερεοποιείται το πέτρωμα.
Έχουν ακουστεί πάρα πολλά που πάρα πολύ τρόμαξαν τους κατοίκους. Η εμπιστοσύνη πρέπει να είναι αμφίδρομη. Δεν αφορά μόνο όσους έχουν μια δημόσια εξουσία ή όσους εκπροσωπούν μία δημόσια αρχή. Αφορά και αυτούς οι οποίοι θέλουν σώνει και καλά να εκφέρουν δημόσιο λόγο και στο τέλος πηγαίνουν και σπέρνουν έναν πανικό για κάτι το οποίο ναι, καλώς προκαλεί ανησυχία, αλλά φυσικά πριν φτάσουμε στο χαρακτηρισμό του ως καταστροφή, πρέπει να έχουμε όλα τα στοιχεία. Γι’ αυτό έρχομαι στη Βουλή και σας τα διευκρινίζω αυτά.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Κύριε Ηλιόπουλε, έχετε τον λόγο.
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Κύριε Υπουργέ, να τα πάρουμε λίγο με τη σειρά. Τις προηγούμενες μέρες έγινε μια συνέλευση στην περιοχή, γιατί υπάρχει και μια πρωτοβουλία κατοίκων που τρέχει από την πρώτη στιγμή, που είναι και οι άνθρωποι που κινδυνεύουν τα σπίτια τους αυτή τη στιγμή, με βάση τα δεδομένα στοιχεία. Το πιο απλό ερώτημα -ένα από τα πολλά απλά ερωτήματα- που τέθηκε, ξέρετε ποιο ήταν; Αν αύριο γίνει ένας σεισμός 4 ή 5 Ρίχτερ, δεν είναι -δεν είναι επιστημονική φαντασία να γίνει στην Αττική ένας σεισμός 4 ή 5 Ρίχτερ-, αυτά τα κτίρια μένουν ή όχι; Αυτό αυτή τη στιγμή το Υπουργείο μπορεί να το απαντήσει; Είναι πολύ απλό ερώτημα. Εσείς την οικογένειά σας θα τη βάζατε για ύπνο σε αυτό το σπίτι; Είναι απλό ανθρώπινο ερώτημα, μόνο που στη δική σας περίπτωση υπάρχει και η αντικειμενική πολιτική ευθύνη, κύριε Υπουργέ.
Μας λέτε για την εμπιστοσύνη, όταν ακόμα δεν απαντάτε για ποιον λόγο η εταιρεία του μετρό έκρυψε για δύο μήνες και μία εβδομάδα ότι είχαν σταματήσει τα έργα, γιατί είχαν ξεπεράσει το κόκκινο, λόγω των δονήσεων. Για ποιον λόγο δύο μήνες και μία εβδομάδα το είχαν κρύψει και το δημοσιοποίησαν αφού υπήρξε παρέμβαση στη δικαιοσύνη;
Τα στοιχεία τα οποία εσείς λέτε σήμερα, με βάση τα οποία ξέρετε, είναι ο κόσμος να κοιμηθεί στα σπίτια του. Αυτός ο κόσμος θα τα πάρει ακριβώς αυτά τα στοιχεία; Στην ερώτηση που σας κατέθεσα και σας ζητάω συγκεκριμένα πράγματα, θα απαντήσετε; Θα τα πάρει αυτά τα στοιχεία ο κόσμος ή υπάρχει εμπιστευτικότητα, γιατί δεν είναι ειδικοί; Συγγνώμη, φαντάζεστε να πηγαίνεις σε ένα νοσοκομείο, να κάνεις βιοψία και να σου λέει δεν θα σου τη δώσω γιατί δεν είσαι γιατρός; Προφανώς, δεν θα τη διαβάσεις μόνος σου τη βιοψία, θα τη δώσεις στο γιατρό σου. Όμως, το να σου το έχουν κρύψει δυο μήνες ότι υπάρχει πρόβλημα και μετά να σου λέει δεν σου δίνω και τα στοιχεία, γιατί υπάρχει εμπιστευτικότητα, ε, σας το ξαναείπα, μην κάνετε τους θιγμένους για το ζήτημα εμπιστοσύνης, κύριε Υπουργέ. Προφανώς και υπάρχει πρόβλημα.
Ξέρετε τι πήγε λάθος; Γιατί από ό,τι φαίνεται δεν ξέρετε. Είπατε «δεν μπορώ να μιλήσω για αστοχία». Από τη στιγμή που δεν ξέρετε τι πήγε λάθος, προφανώς, δεν μπορεί να επανεκκινήσει το έργο. Εκτός και αν θεωρούμε ότι κάποιες εταιρείες θα παίζουνε τζέγκα στο κέντρο της Αθήνας. Θα ρίχνουμε τουβλάκια στην Κυψέλη και σε δυο μήνες θα ρίχνουμε τουβλάκια στο Γαλάτσι. Δεν μπορεί να γίνει έτσι αυτή η συζήτηση. Αν ακόμα δεν ξέρετε ακριβώς ποιο ήταν το πρόβλημα, αν ακόμα δεν έχουν αποκατασταθεί οι ζημιές που υπάρχουν, αν δεν μπορείτε να απαντήσετε στο αν υπάρχουν οι ζημιές ή όχι στο φέροντα οργανισμό των κτιρίων, αυτό μπορείτε να το απαντήσετε με ένα «ναι» ή ένα «όχι»; Είναι απλές ερωτήσεις και για αυτές τις ερωτήσεις πρέπει να δοθούν, ξαναλέω, όλα τα στοιχεία κανονικά. 
Επανέρχομαι στο ζήτημα της διαφάνειας. Έχει κατατεθεί και από τη μεριά μου συγκεκριμένη ερώτηση με αίτηση κατάθεσης εγγράφων, που ζητάω πολύ συγκεκριμένα πράγματα, τα οποία τα θέλουν και οι κάτοικοι: για τις εκθέσεις πραγματογνωμοσύνης, για το ημερολόγιο του έργου στο επίμαχο σημείο της Κυψέλης μεταξύ Ιανουαρίου και Ιουνίου του 2006, για τις μελέτες για την αξιολόγηση της ευστάθειας και της επίδρασης του έργου στις οικοδομές στις περιοχές.
Όλα αυτά πρέπει να δοθούν στον δημόσιο διάλογο, κύριε Υπουργέ. Πρέπει να δοθούν στον δημόσιο διάλογο. Δεν είναι επιχείρημα ότι μπορεί κάποιος δημοσιογράφος να μπλέξει τα κόκκινα, τα κίτρινα και τα πράσινα σε σχέση με φυσικές καταστροφές και να γράφει οτιδήποτε άλλο. Οι κάτοικοι έχουν εμπειρογνώμονες στο πλάι τους που είναι καθηγητές στο Πολυτεχνείο, ειδικοί στα υπόγεια έργα. Μην ανησυχείτε. Μην ανησυχείτε, υπάρχουν και επιστήμονες που δουλεύουν για την κοινωνία. Άρα δεν έχετε επιχείρημα γιατί να μην δοθούν όλα αυτά τα έργα στην εμπιστευτικότητα.
Σας ξαναλέω πρέπει να απαντήσετε για ποιο λόγο ενώ από τους 8 Μαΐου είχε σταματήσει το έργο, η δημόσια ανακοίνωση βγήκε δύο μήνες και μία εβδομάδα μετά, μετά από παρέμβαση της δικαιοσύνης. Είπατε για τις μελέτες και την αποκατάσταση και δεν είπατε κουβέντα, όμως, για το αν θα υπάρχουν αποζημιώσεις στους κατοίκους.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε.
Κύριε Υπουργέ, έχετε τον λόγο.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Τίθενται πολλά θέματα ταυτόχρονα και επαναλαμβάνονται. Θα ξεκινήσω από το τελευταίο. Ή δεν διαβάζετε εφημερίδες ή εν πάση περιπτώσει, δεν ακούσατε τι είπα προηγουμένως. Σας είπα κανένας, μα κανένας δεν θα χρεωθεί για την αποκατάσταση των ζημιών. Οι ζημιές θα αποκατασταθούν εν όλω και μάλιστα, έχω πει και δημόσια ότι θα να αποκατασταθούν όλες οι εντοπισμένες ζημιές, σαν να έχουν δημιουργηθεί αποκλειστικά από το TBM, ακόμα και αν προϋπήρχαν.
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Για αποζημιώσεις σας μίλησα, όχι για αποκαταστάσεις.
ΠΡΟΕΔΡΕΥΩΝ (Βασίλειος Βιλιάρδος): Κύριε συνάδελφε, παρακαλώ.
Από εκεί και πέρα, οι όποιες άλλες αξιώσεις είναι άλλο ζήτημα. Ούτως ή άλλως τις αποζημιώσεις δεν τις πληρώνει το ελληνικό Δημόσιο. Τις πληρώνει ο ανάδοχος, με βάση τη σύμβαση και την ασφάλιση αστικής ευθύνης που υπάρχει. Έτσι είναι η σύμβαση. Η κυβέρνησή σας την έκανε και αυτή υπογράφηκε μετά.
Αλλά ας αφήσουμε λίγο τα των κυβερνήσεων κ.λπ. Πάμε σε αυτό που είπατε. Καταρχάς δεν κρύφτηκε τίποτα. Από τις 8 Μαΐου εγώ ξέρω ότι πηγαινόρχονται οι μηχανικοί στα σπίτια και καταγράφουν ζημιές. Γίνονται ζημιές και πηγαίνουν συνεργεία και κάνουν αποκαταστάσεις όπου πρέπει να γίνουν αποκαταστάσεις. Δεν υπήρχε κάτι το οποίο να ήταν κρυφό. Ήταν γνωστό σε όλη την περιοχή, σε όλους τους παρεπιδημούντες στην Κυψέλη, ότι υπήρχε εκείνη την εποχή ένα πρόβλημα με το TBM και ήταν γνωστό σε όλους ότι για τον λόγο αυτό το TBM είχε σταματήσει.
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: ...(Δεν ακούστηκε)
ΠΡΟΕΔΡΕΥΩΝ (Βασίλειος Βιλιάρδος): Κύριε συνάδελφε, παρακαλώ.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Σας διαβιβάστηκε η απάντηση, η οποία υπογράφτηκε σε επόμενο χρόνο και είχε συνταχθεί σε προηγούμενο χρόνο. Το ξέρετε αυτό. Μην μένουμε στα διαδικαστικά της Βουλής τώρα. Λοιπόν, η ουσία είναι ότι γίνονται όλες οι ενέργειες οι οποίες πρέπει να γίνουν.
Και δεν κατάλαβα, υπάρχουν επιστήμονες που δουλεύουν για την κοινωνία, ενώ οι επιστήμονες, οι μηχανικοί,  οι οποίοι αυτή τη στιγμή θα κάνουν τις πραγματογνωμοσύνες για το τι συμβαίνει, αυτοί οι μηχανικοί γιατί δουλεύουν; Αυτές, ξέρετε, οι αντιστίξεις πρέπει να έχουν μια ουσία και αν ξέρετε κάτι, να το πείτε. Αλλά δεν υπάρχει μέσα στην «Ελληνικό Μέτρο» -μιλάω για την «Ελληνική Μετρό», για το ελληνικό Δημόσιο- ούτε καν στο ΤΕΕ -γιατί έχω διατελέσει και επτάμιση χρόνια μέλος της διοίκησης του Τεχνικού Επιμελητηρίου Ελλάδος-, δεν υπάρχει κανένας που να διακινδυνεύσει και την επιστημονική του επάρκεια αλλά και την ακεραιότητά του για να πάει να κρύψει ένα πρόβλημα.
Υπάρχει πρόβλημα και θα σας απαντήσω. Έχει διαπιστωθεί ότι στο φέροντα οργανισμό κτιρίων υπάρχουν κάποιες βλάβες; Βεβαίως έχει διαπιστωθεί και στον φέροντα οργανισμών κτιρίων, διότι είχαμε διαφορετικές καθιζήσεις. Αυτές, μακροσκοπικά σας είπα, δεν ενέχουν αυτή τη στιγμή κίνδυνο για την ασφάλεια των ενοίκων των συγκεκριμένων πολυκατοικιών, των συγκεκριμένων κατοικιών. Αυτό είναι κάτι το οποίο το διαβεβαίωσαν οι μηχανικοί που έκαναν τις αυτοψίες. Έτσι γίνεται και όταν γίνει ένας σεισμός και περιμένεις τον μετασεισμό και λες σε μετασεισμό πώς θα αντιδράσει στο κτίριό μου, ακόμα και στα κόκκινα και στα κίτρινα της ΔΑΕΦΚ, που σας έλεγα προηγουμένως. Όλα αυτά είναι γνωστά.
Το θέμα είναι εάν θέλουμε να αντιμετωπίσουμε αυτό το πρόβλημα πρώτον, ως ένα τεχνικό ζήτημα, όπως είναι σίγουρα ένας τεχνικό ζήτημα -δεν είναι πολιτικό ζήτηση και κακώς το θέτετε σε αυτή τη βάση-, δεύτερον, εάν θέλουμε να δούμε να αποκαθίστανται τα προβλήματα ή προτιμάμε να το συνεχίσουμε ως πολιτικό ζήτημα για να μπορέσουμε να το εκμεταλλευτούμε και τρίτον, εάν επειδή πρέπει να προχωρήσει το μετρό, πώς θα προχωρήσει στην επανέναρξη της διάτρησης των TBM.
Λοιπόν, σας ξαναλέω, δεν πρόκειται το TBM να ξεκινήσει, εάν δεν είμαστε απολύτως σίγουροι ότι δεν θα προκληθούν περαιτέρω προβλήματα. Αυτός είναι ο στόχος. Είμαστε στο πυρήνα της Αθήνας. Είμαστε σε περιοχή δύσκολη. Είμαστε σε περιοχή όπου ήταν καταγεγραμμένα τα γεωλογικά προβλήματα, τα οποία υπήρχαν. Πιθανώς να αιφνιδίασαν και γι’ αυτό να υπήρξε αυτού του είδους το φαινόμενο σε κάποιες περιοχές.
Σας διαβεβαιώνω ότι από το αποτέλεσμα θα αποκατασταθεί και η εμπιστοσύνη στο έργο, αλλά φυσικά και η εμπιστοσύνη των κατοίκων στα οικοδομήματα, στα οποία καλούνται να μείνουν.
Ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Υπουργέ.
Θα συνεχίσουμε με την τρίτη με αριθμό 1259/31-8-2026 επίκαιρη ερώτηση δεύτερου κύκλου της Βουλευτού Β1 Βορείου Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Αφροδίτης Κτενά προς την Υπουργό Παιδείας, Θρησκευμάτων και Αθλητισμού με θέμα: «Για την καταβολή της αποζημίωσης της πρακτικής άσκησης στους αποφοίτους των Σχολών Ανωτέρας Επαγγελματικής Κατάρτισης, των ΣΑΕΚ».
Στην ερώτηση θα απαντήσει ο Υφυπουργός Παιδείας, Θρησκευμάτων και Αθλητισμού κ. Κωνσταντίνος Βλάσης.
Έχετε τον λόγο, κυρία συνάδελφε.
ΑΦΡΟΔΙΤΗ ΚΤΕΝΑ: Ευχαριστώ, κύριε Πρόεδρε. 
Κύριε Υφυπουργέ, επανερχόμαστε με άλλη μία ερώτηση. Τρεις έχουμε καταθέσει μέσα σε ένα χρόνο, και το πρόβλημα παραμένει και οξύνεται. Το πρόβλημα αφορά τη μη καταβολή της αποζημίωσης της πρακτικής άσκησης στους αποφοίτους των σχολών κατάρτισης. 
Γνωρίζετε το πρόβλημα. Είναι τεράστιο. Η κατάσταση είναι απαράδεκτη. Ξέρετε πάρα πολύ καλά ότι η πρακτική άσκηση είναι υποχρεωτική για τους σπουδαστές προκειμένου να ολοκληρώσουν τις σπουδές τους και να μπορέσουν να πάρουν το πιστοποιητικό τους. Διαφορετικά, πάνε τζάμπα, πάνε χαράμι οι σπουδές τους εάν δεν κάνουν πρακτική. 
Η πρακτική είναι υποχρεωτική, είναι 960 ώρες. Δηλαδή, για ένα εξάμηνο προσφέρουν έργο και για αυτό το έργο, για αυτή την εργασία, δεν πληρώνονται. Μιλάμε για ένα καθεστώς που τους υποχρεώνει να εργάζονται. Είναι υποχρεωτική η εργασία για τη λήψη του πιστοποιητικού, αλλά είναι προαιρετική η αμοιβή. Αυτό είναι το καθεστώς που ισχύει αυτή τη στιγμή. 
Ρωτάμε, λοιπόν, συμφωνεί το Υπουργείο με αυτή την απαράδεκτη πρακτική; Γιατί αυτό συνεχίζεται χρόνια τώρα και μόνο μετά από την πίεση των σπουδαστών κατάφεραν να κατοχυρώσουν με ΚΥΑ την αμοιβή της πρακτικής, αλλά διασφαλίστηκαν ποτέ δεν τα κονδύλια για να πληρωθούν αυτά τα παιδιά. 
Έτσι λοιπόν, αυτή τη στιγμή παραμένουν απλήρωτοι πάρα πολλοί απόφοιτοι, που είτε έχουν ολοκληρώσει την πρακτική τους είτε προσπαθούν να την ολοκληρώσουν. Και βέβαια, υπάρχουν και οι απόφοιτοι οι οποίοι αναρωτιούνται αν πρέπει να ξεκινήσουν την πρακτική με κίνδυνο να χάσουν τα δύο χρόνια των σπουδών τους, τη στιγμή που δεν πληρώνονται. Γιατί, ξέρετε, ένας νέος άνθρωπος έχει ανάγκη αυτά τα χρήματα για να ζήσει. Άρα αναγκάζεται, λοιπόν, να εργάζεται προκειμένου να επιβιώσει. Κατά συνέπεια, όσοι δεν αμείβονται από την πρακτική άσκηση, αναγκάζονται είτε να εργάζονται ταυτόχρονα είτε να καθυστερούν την έναρξη της πρακτικής τους, επειδή αδυνατούν να τα βγάλουν πέρα χωρίς την αμοιβή της πρακτικής.
Είναι πάρα πολλές οι επιστολές που λαμβάνουμε καθημερινά από φοιτητές και από αποφοίτους, οι οποίοι ρωτούν: «Τι να κάνω; Γνωρίζετε αν θα πληρωθεί η πρακτική και πότε; Έχουμε κάνει πρακτική την περίοδο ΄23-΄24». Ακούστε, ΄23-΄24 και ακόμα να πληρωθούν! «Θα ήθελα να σας ενημερώσω», μας λένε, «ότι στη φορολογική μας δήλωση φαίνονται αυτόματα οι αποδοχές μας από την πρακτική άσκηση, παρόλο που δεν έχουμε λάβει χρήματα». Μας ρωτούν τι πρέπει να γίνει: «Εάν δεν τελειώσω έγκαιρα την πρακτική μου, θα χάσω την προθεσμία. Θα πάνε δύο χρόνια σπουδών τζάμπα». «Πώς μας ζητάτε ακριβώς να κάνουμε την πρακτική μας;», σας ρωτούν. «Να την κάνουμε απλήρωτη και να μην ξέρουμε αν στο τέλος του μήνα θα έχουμε να φάμε;».
Σε όλους αυτούς, λοιπόν, οφείλετε μια απάντηση. Μια απάντηση ξεκάθαρη για το τι προτίθεστε να κάνετε προκειμένου να πληρωθούν άμεσα όλοι οι σπουδαστές που έχουν ολοκληρώσει την επιδοτούμενη πρακτική άσκηση και δεν έχουν πληρωθεί.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία συνάδελφε. Δηλαδή, πληρώνουν φόρο χωρίς να έχουν εισπράξει; 
ΑΦΡΟΔΙΤΗ ΚΤΕΝΑ: Ναι, κύριε Πρόεδρε.
ΠΡΟΕΔΡΕΥΩΝ (Βασίλειος Βιλιάρδος): Κύριε Υπουργέ, έχετε τον λόγο. 
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Κύριε Πρόεδρε, κυρία συνάδελφε, η ερώτηση που θέσατε αφορά ένα θέμα που πράγματι απασχολεί χιλιάδες καταρτιζόμενους και απόφοιτους των Σχολών Ανώτερης Επαγγελματικής Κατάρτισης, την καταβολή, δηλαδή, της αποζημίωσης για την πρακτική τους άσκηση. 
Θέλω εξαρχής να είμαι ξεκάθαρος. Η πολιτεία αναγνωρίζει την υποχρέωσή της απέναντι στους καταρτιζόμενους που ολοκλήρωσαν την πρακτική τους, εργάστηκαν σε πραγματικές συνθήκες και αναμένουν την αποζημίωσή τους. Για τον λόγο αυτό, δεν θα επιχειρήσω ούτε να υποβαθμίσω το ζήτημα ούτε να κρυφτώ πίσω από τη γραφειοκρατία. 
Θα σας παρουσιάσω, λοιπόν, τα πραγματικά δεδομένα. Η πρακτική άσκηση είναι αναπόσπαστο μέρος της κατάρτισης στις ΣΑΕΚ, όπως είπατε και εσείς, και η αποζημίωσή της προβλέπεται, ελέγχεται και εκτελείται από το ΙΝΕΔΙΒΙΜ. Η δική μας ευθύνη είναι να διασφαλίσουμε ότι ο κάθε δικαιούχος θα λάβει την αποζημίωση που δικαιούται με τρόπο σύννομο, διαφανή και ελεγμένο. Η συγκεκριμένη πράξη, με κωδικό «ΟΠΣ 6006939», μεταφέρθηκε από την προηγούμενη προγραμματική περίοδο στο Πρόγραμμα «Ανθρώπινο Δυναμικό και Κοινωνική Συνοχή 2021-2027». Το ΙΝΕΔΙΒΙΜ ορίστηκε φορέας υλοποίησης και δικαιούχος. Οι πληρωμές ξεκίνησαν τον Δεκέμβριο του 2025 και μέχρι σήμερα έχουν εγκριθεί 3.284 αποζημιώσεις, συνολικού ύψους 11.238.803 ευρώ, μέσα από δέκα δόσεις πληρωμών. 
Και εδώ νομίζω ότι έχει σημασία να δούμε τη συνολική εικόνα. Κατά την πρώτη φάση, η οποία ολοκληρώθηκε το 2023, όλοι οι συμμετέχοντες που πληρούσαν τις προϋποθέσεις εγκρίθηκαν από το ΙΝΕΔΙΒΙΜ και πληρώθηκαν έγκαιρα. Παράλληλα, ολοκληρώθηκε με επιτυχία και το αντίστοιχο πρόγραμμα με τη συμμετοχή των κοινωνικών εταίρων, όπου επίσης οι συμμετέχοντες πληρώθηκαν έγκαιρα. Στη δεύτερη φάση τώρα, για την οποία μιλάμε σήμερα και η οποία ξεκίνησε συμπληρωματικά τον Φεβρουάριο του 2024, οι διαθέσιμοι πόροι ήταν ακόμη μεγαλύτεροι, όπως μεγαλύτερος ήταν βέβαια και ο αριθμός των συμμετεχόντων. Αυξημένη είναι επίσης και η επιδότηση ανά καταρτιζόμενο -και πρέπει να το λέτε αυτό- καθώς η Κυβέρνησή μας προχώρησε σε σημαντικές αυξήσεις του κατώτατου μισθού, με αποτέλεσμα να αυξηθεί αντίστοιχα και το ποσό της αποζημίωσης. 
Ωστόσο, υπάρχουν ακόμη εκκρεμότητες. Υπάρχουν φάκελοι που βρίσκονται υπό διοικητικό και οικονομικό έλεγχο, ενώ σε ορισμένες περιπτώσεις εντοπίζονται ελλείψεις ή σφάλματα στα δικαιολογητικά, με ευθύνη είτε των δικαιούχων είτε των εργοδοτών τους. Γιατί, όπως αντιλαμβάνεστε, δεν μπορούμε να καταβάλουμε δημόσιο και ευρωπαϊκό χρήμα χωρίς τον απαραίτητο έλεγχο, ο οποίος, σας διαβεβαιώνω, γίνεται ενιαία, με αντικειμενικά κριτήρια, χωρίς διακρίσεις και διαφορετική μεταχείριση. 
Επομένως, το ζητούμενο δεν είναι να παρακάμψουμε τον έλεγχο, αν αυτό εννοείτε, αλλά να τον κάνουμε αποτελεσματικότερο και σαφώς -το δέχομαι- ταχύτερο. Με αυτή τη λογική, να ξέρετε ότι είμαστε αρωγοί στο ΙΝΕΔΙΒΙΜ στην προσπάθεια επιτάχυνσης της επεξεργασίας των εκκρεμών αιτημάτων, ώστε να συμπληρωθούν τα προαπαιτούμενα και να καταβληθούν όλες οι αποζημιώσεις στους δικαιούχους.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Υπουργέ. 
Κυρία Κτενά, έχετε τον λόγο.
ΑΦΡΟΔΙΤΗ ΚΤΕΝΑ: Κύριε Υφυπουργέ, δεν γίναμε σοφότεροι. Δεν υπήρξε καμία δέσμευση από τη μεριά σας απέναντι στα δύο ζητήματα που θέσαμε: την εξασφάλιση της άμεσης καταβολής όσων οφείλονται στους σπουδαστές που έχουν ολοκληρώσει την επιδοτούμενη πρακτική τους άσκηση, καθώς και την εξασφάλιση ότι θα υπάρχει μόνιμη και σταθερή πληρωμή της πρακτικής, με αύξηση της αμοιβής στο 100%. Ξέρετε, αυξήσατε τον κατώτατο μισθό όταν ο πληθωρισμός τρέχει πολύ παραπάνω, άρα μιλάμε ούτως ή άλλως για μια χαμηλή αμοιβή όταν βρίσκεται στο 80% του κατώτατου μισθού. Επομένως, το λιγότερο που μπορεί να γίνει είναι αυτοί οι άνθρωποι, αυτοί οι εργαζόμενοι, να αμείβονται με το 100% του κατώτατου μισθού ανά ειδικότητα και, βέβαια, με τα κατάλληλα ένσημα. 
Αλλά ακούστε, εδώ έχουμε παραδοχές σε όλες τις μέχρι τώρα ερωτήσεις που έχουμε καταθέσει σχετικά με αυτό το ζήτημα, ότι οι καθυστερήσεις οφείλονται σε αργές διαδικασίες του ΕΣΠΑ, σε υποστελέχωση του ΙΝΕΔΙΒΙΜ και σε διάφορες διαχειριστικές και διοικητικές αρρυθμίες. Δεν μπορεί άλλο να συνεχίζεται αυτή η κατάσταση, ιδιαίτερα μετά από τόσα χρόνια. 
Μάλιστα, το Υπουργείο είχε πει στους σπουδαστές το ΄25 και είχε δεσμευθεί ότι έχει εξασφαλίσει 110.000.000 ευρώ μέχρι το 2027, ακριβώς για να αντιμετωπίσει τις μεγάλες ανάγκες των καταρτιζομένων. Και τώρα μας λέτε ότι έχουν πληρωθεί 11.000.000 ευρώ; Αυτή είναι η εκταμίευση που έχει επιτευχθεί μετά από όλα αυτά; Μιλάμε για το ένα δέκατο αυτών που είχε υποσχεθεί το ίδιο το Υπουργείο ότι θα εξασφαλίσει προκειμένου να καλύψει τις ανάγκες! Θα μπορούσα να παραθέσω και άλλα στοιχεία για να τεκμηριώσω ότι πραγματικά αυτά που μας είπατε είναι πολύ πίσω από αυτά που χρειάζονται. 
Ξαναρωτάμε λοιπόν, γιατί, ξέρετε, ερχόμαστε και από τη Διεθνή Έκθεση Θεσσαλονίκης, όπου ακούσαμε τον Πρωθυπουργό για δυόμισι με τρεις ώρες να μιλάει και να υπερθεματίζει λέγοντας πρακτικά ότι «ό,τι έδωσε, έδωσε» και πως δεν πρόκειται να λάβουν τίποτα άλλο οι εργαζόμενοι. 
Και, μάλιστα, επέδειξε και ένα υποκριτικό ενδιαφέρον για τα νέα παιδιά και για το τι θα γίνει άμα ξεπεράσουν τα δεκαοχτώ χρόνια. Εδώ μιλάμε για τα σημερινά παιδιά. Αυτοί οι καταρτιζόμενοι, αυτοί που εργάστηκαν στα πλαίσια της πρακτικής άσκησης είναι νέοι άνθρωποι. Δεν μπορούν να επιβιώσουν, δεν μπορούν να σταθούν στα πόδια τους, δεν μπορούν να ξεκινήσουν τη ζωή τους σε κάτι που σπούδασαν και έκαναν ό,τι τους ζήτησε η πολιτεία για να το ολοκληρώσουν. Και, αντ’ αυτού, τους παραπέμπετε από απόφαση σε απόφαση, χρόνο με τον χρόνο και τους φορολογείτε και από πάνω. 
Πού θα πάει αυτό το πράγμα; Δεσμευθείτε, επιτέλους, συγκεκριμένα, σήμερα για τα σημερινά παιδιά, όχι γι’ αυτά σε δεκαοχτώ χρόνια, για τους σημερινούς νέους. Δεν μπορεί οι δημοσιονομικές αντοχές να καταρρέουν μπροστά στο βάρος απλήρωτης εργασίας, όταν ζητούν, δηλαδή, οι εργαζόμενοι να πληρωθούν γι’ αυτά που έχουν καταβάλλει, αλλά να αντέχουν νατοϊκές δαπάνες δισεκατομμυρίων. Μέσα σε μία συνέντευξη τ’ ακούσαμε όλα αυτά τα πράγματα. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Άρα, για να το κλείσω, επειδή το πρόβλημα αφορά εκατοντάδες σπουδαστές -ίσως και περισσότερους- και θα αφορά περισσότερους κάθε χρόνο -εξάλλου γνωρίζετε πολύ καλά ότι νομοθετήσατε τις ακαδημίες ΣΑΕΚ, εκεί στον νόμο που εσείς ψηφίσατε αναφέρεται ότι «πάλι δύναται να πληρώνεται η πρακτική άσκηση…» -συνεχίζεται το αίσχος- «…από δημόσιους πόρους»- ρωτάμε, λοιπόν: Επιτέλους τι θα κάνετε για να δεσμευτείτε ότι θα πληρωθούν όλα τα οφειλόμενα… (δεν ακούστηκε). 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κυρία συνάδελφε. 
Έχετε τον λόγο, κύριε Υπουργέ.
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Κυρία συνάδελφε, χαίρομαι που έστω έμμεσα παραδεχτήκατε ότι έχουμε προχωρήσει σε αυξήσεις των αποζημιώσεων όλων όσων σπούδασαν στις ΣΑΕΚ και όπως, επίσης, για τα επιπλέον κονδύλια, τα οποία επίσης παραδεχτήκατε ότι η δική μας Κυβέρνηση μπόρεσε και εξασφάλισε. 
Θα σας πω και θα τονίσω, όμως, ότι κανείς δεν θα μείνει απλήρωτος, κανείς που δικαιούται δεν θα χάσει ένα ευρώ. Μην το λέτε και δημιουργείτε εντυπώσεις χωρίς λόγο. 
Θα συμφωνήσω, λοιπόν, μαζί σας στο εξής, σε κάτι το οποίο είναι θεμελιώδες: Όποιος έχει ολοκληρώσει την πρακτική του, πληροί τις προϋποθέσεις και δικαιούται την αποζημίωση πρέπει να πληρωθεί και αυτό δεν αμφισβητείται από κανέναν. 
Θα ήθελα όμως, ωστόσο, να σταθώ στο ζήτημα της καθυστέρησης, γιατί αυτό είναι νομίζω τελικά το βασικό ερώτημα που απασχολεί τους καταρτιζόμενους και, βέβαια, ξεπερνάει τα επιπλέον που αναφέρατε προηγουμένως. Και εγώ εδώ θέλω να είμαι απολύτως ειλικρινής: Ναι, υπάρχει καθυστέρηση και, ναι, η καθυστέρηση αυτή είναι μεγαλύτερη από αυτή που θα θέλαμε και εμείς. Είναι σημαντικό, όμως, να εξετάσουμε ποιοι είναι οι λόγοι που την προκάλεσαν. 
Κατά την τρέχουσα φάση, λοιπόν, προέκυψαν πρόσθετες απαιτήσεις από την ειδική υπηρεσία διαχείρισης ως προς τη διαδικασία του αρχικού ελέγχου των φακέλων και των δικαιολογητικών. Οι απαιτήσεις αυτές είχαν ως αποτέλεσμα να καταστεί πιο σύνθετη η διαδικασία ελέγχου και να οδηγηθεί το ΙΝΕΔΙΒΙΜ σε πολύμηνη καθυστέρηση τόσο στην έκδοση των εγκριτικών αποφάσεων, όσο βέβαια και στην εκταμίευση των ποσών προς τους δικαιούχους. 
Απέναντι, λοιπόν, σε αυτή την κατάσταση δεν μείναμε απλώς στη διαπίστωση του προβλήματος. Προχωρήσαμε σε συγκεκριμένες παρεμβάσεις για να μπορέσουμε να το αντιμετωπίσουμε. Η Γενική Γραμματεία της Επαγγελματικής Εκπαίδευσης, Κατάρτισης και Δια Βίου Μάθησης, λοιπόν, έχει ήδη αναλάβει συγκεκριμένες ενέργειες σε συνεργασία με το ΙΝΕΔΙΒΙΜ και τους αρμόδιους φορείς. 
Παράλληλα -να το πούμε και να το τονίσουμε και να το ακούνε όλοι- διορθώνουμε και τις αδυναμίες του προηγούμενου πληροφοριακού συστήματος του ΙΝΕΔΙΒΙΜ, οι οποίες συνέβαλαν στις καθυστερήσεις και προχωρούμε στις αναγκαίες παρεμβάσεις, όπως και παραμετροποιήσεις, ώστε ο έλεγχος των δικαιολογητικών, που ουσιαστικά αυτό είναι το τεράστιο πρόβλημα, να γίνεται ταχύτερα, με μεγαλύτερη ακρίβεια και ασφάλεια. 
Άρα, αντιμετωπίζουμε το σημερινό πρόβλημα, αλλά ταυτόχρονα διορθώνουμε και τις αδυναμίες που συνέβαλαν στη δημιουργία του. Και αυτό νομίζω έχει τη μεγαλύτερη σημασία όχι μόνο για όσους περιμένουν σήμερα την αποζημίωσή τους, αλλά και για τους καταρτιζόμενους που θα ακολουθήσουν- και δεν σας ενδιέφερε, όπως είπατε εσείς, κυρία Κτενά- τα επόμενα χρόνια. 
Γι’ αυτό και η προσπάθεια δεν σταματά στην αντιμετώπιση των σημερινών εκκρεμοτήτων. Έχουν ήδη ενταχθεί νέες πράξεις στο πρόγραμμα «Ανθρώπινο Δυναμικό και Κοινωνική Συνοχή 2021-2027», ώστε να συνεχιστεί η χρηματοδότηση της επαγγελματικής κατάρτισης και των δράσεων πρακτικής άσκησης.
Επομένως, θέλω κλείνοντας να στείλω ένα σαφές μήνυμα προς τους καταρτιζόμενους που περιμένουν. Η καθυστέρηση δεν σημαίνει απώλεια του δικαιώματος στην επιδότηση και αυτό είναι ξεκάθαρο. Όσοι πληρούν τις προβλεπόμενες προϋποθέσεις θα λάβουν την αποζημίωση που δικαιούνται. Και αυτό που ζητάμε, βέβαια, είναι λίγη ανοχή και υπομονή, ώστε να ολοκληρωθούν οι απαραίτητοι έλεγχοι και να προχωρήσει η διαδικασία χωρίς να δημιουργούνται προβλήματα νομιμότητας, επιλεξιμότητας, αλλά ούτε βέβαια να υπάρχουν και άλλες συνέπειες. Τα πάντα γίνονται με κανόνα, διαφάνεια και σεβασμό στους καταρτιζόμενους. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Θα συνεχίσουμε με τη δεύτερη με αριθμό 1250/26-8-2026 επίκαιρη ερώτηση δευτέρου κύκλου του Βουλευτή Ιωαννίνων της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Ιωάννη Τσίμαρη προς τον Υπουργό Υγείας με θέμα: «Απόσυρση του καινοτόμου ογκολογικού φαρμάκου sacituzumabgovitecan - Κίνδυνος απώλειας θεραπευτικής επιλογής για ασθενείς με καρκίνο του μαστού».
Θα απαντήσει ο Υπουργός Υγείας, ο κ. Σπυρίδων-Άδωνις Γεωργιάδης.
 Κύριε Τσίμαρη, έχετε τον λόγο για την πρωτολογία σας. 
ΙΩΑΝΝΗΣ ΤΣΙΜΑΡΗΣ: Ευχαριστώ, κύριε Πρόεδρε. 
Κύριε Υπουργέ, η επικείμενη διακοπή διάθεσης στην ελληνική αγορά της sacituzumabgovitecan από την 1η Ιανουαρίου του 2027 προκαλεί σοβαρή ανησυχία, καθώς σύμφωνα με στοιχεία που έχουν τεθεί υπ’ όψιν μας δεν υπάρχει αντίστοιχο θεραπευτικό σκεύασμα που να μπορεί να υποκαταστήσει τη συγκεκριμένη θεραπευτική επιλογή για ασθενείς που έχουν ένδειξη να τη λάβουν.
Η Εταιρεία Ογκολόγων Παθολόγων Ελλάδος με ανοικτή επιστολή προς το Υπουργείο Υγείας και εσάς προσωπικά επισημαίνει ότι η απόσυρση της συγκεκριμένης ουσίας ακολουθεί την πρόσφατη απόσυρση άλλων ουσιών και με αυτόν τον τρόπο γίνεται ένα μοτίβο, το οποίο μας δείχνει ότι υπάρχει κίνδυνος δραστικού περιορισμού της πρόσβασης των Ελλήνων ασθενών σε θεραπείες οι οποίες έχουν αποδεδειγμένη κλινική αξία και το αποδίδει στην αυξημένη οικονομική επιβάρυνση των καινοτόμων αντικαρκινικών θεραπειών μέσω του clawback.
Επιπλέον, η απόσυρση του φαρμάκου από την κανονική αγορά οδηγεί στην πιθανότητα αυτό να εισέλθει από άλλο κανάλι και αυτό είναι το κανάλι του ΙΦΕΤ, που σημαίνει ότι θα υπάρχουν καθυστερήσεις σημαντικές στην πρόσβαση για τους ασθενείς και εφόσον η προμήθεια πραγματοποιείται πιθανότατα και σε υψηλότερη τιμή, υπάρχουν και δυσανάλογες δαπάνες για τη φαρμακευτική δαπάνη, ακυρώνοντας τον προγραμματισμό που έχει κάνει το Υπουργείο. 
Δεδομένου, λοιπόν, ότι η επικείμενη απόσυρση της ουσίας ενδέχεται να στερήσει από ασθενείς με καρκίνο του μαστού μια θεραπευτική επιλογή για την οποία δεν υπάρχει διαθέσιμο υποκατάστατο, δεδομένου ότι η πολιτεία οφείλει να διασφαλίσει όχι μόνο τη δημοσιονομική βιωσιμότητα της φαρμακευτικής δαπάνης, αλλά και την έγκαιρη και απρόσκοπτη πρόσβαση των ασθενών στις αναγκαίες θεραπείες και δεδομένου ότι η υφιστάμενη πολιτική δεν εξορθολογίζει τις δαπάνες, αλλά στερεί από τους ασθενείς την άμεση πρόσβαση σε σωτήριες καινοτόμες θεραπείες, υπομονεύοντας τους ευρωπαϊκούς δείκτες ασφάλειας των ασθενών στη χώρα μας, ερωτάσθε, κύριε Υπουργέ: Με ποιο συγκεκριμένο τρόπο προτίθεστε να διασφαλίσετε μετά την 1η Ιανουαρίου του 2027 την αδιάληπτη πρόσβαση των ασθενών που έχουν την ένδειξη θεραπείας σε συγκεκριμένη ουσία, δεδομένου ότι δεν υπάρχει αντίστοιχο θεραπευτικό σκεύασμα που να μπορεί να το υποκαταστήσει και πώς δικαιολογείτε τη διατήρηση ενός οριζόντιου συστήματος υποχρεωτικών εκπτώσεων και επιστροφών, όταν αυτό κινδυνεύει να οδηγήσει σε αποσύρσεις κρίσιμων ογκολογικών φαρμάκων και, εν συνεχεία, στην επανεισαγωγή τους μέσω του ΙΦΕΤ με υψηλότερο κόστος και πιθανές καθυστερήσεις για τους ασθενείς. 
Ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε.
 Κύριε Υπουργέ, έχετε τον λόγο. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Κύριε συνάδελφε, κατ’ αρχάς ευχαριστώ για την ερώτηση και κυρίως που την κάνετε εσείς που είστε ένας σοβαρός άνθρωπος και πιστεύω ότι θα κάνουμε μια σοβαρή συζήτηση. 
Κατ’ αρχάς, όσον αφορά το συγκεκριμένο φάρμακο, δεν πιστεύω ότι θα αποσυρθεί τελικά. Έχω ήδη ενεργήσει. Υπήρχε πράγματι μια αρχική απάντηση του ΕΟΦ προς την Επιτροπή Διαπραγμάτευσης που δεν κάλυπτε νομικά την επιτροπή για να προχωρήσουν σε χαμηλότερα clawback. Για να καταλάβουμε την ουσία η εταιρεία ζητάει καλύτερη τιμή. Το λέω χονδρικά. Ισχυρίζεται ότι με το ύψος του clawback, δηλαδή με την τιμή που το αγοράζει το ελληνικό κράτος, δεν τη συμφέρει να πουλάει και θέλει να αποσυρθεί και έχει δώσει deadline μέχρι 31 Δεκεμβρίου.




Για να μπορεί η Επιτροπή Διαπραγμάτευσης να δώσει σε κάποιο φάρμακο χαμηλότερης πίεσης clawback, δηλαδή υψηλότερη τιμή από το clawback του περασμένου έτους, χρειάζεται να έχει τη βεβαιότητα ότι το φάρμακο το οποίο συζητάμε είναι αναντικατάστατο και η απόσυρσή του από τη φαρμακευτική αγορά θέτει σε κίνδυνο τη ζωή ανθρώπων. Εν πάση περιπτώσει, μετά από μια αρκετά μεγάλη συζήτηση μεταξύ των υπηρεσιών, πιστεύω ότι για το συγκεκριμένο φάρμακο έχει καταλήξει τελικά ο ΕΟΦ στη μοναδικότητα του σκευάσματος, έχει απαντήσει σχετικά στην Επιτροπή Διαπραγμάτευσης, οσονούπω η επιτροπή θα μιλήσει ξανά με την εταιρεία, άρα, προσωπικά, η εκτίμησή μου είναι ότι δεν θα υπάρξει τελικά απόσυρση του φαρμάκου. 
Σε κάθε περίπτωση, λόγω των αλλεπάλληλων δημοσιευμάτων, θέλω να πω ότι δεν πρέπει να ανησυχεί κανένας ασθενής. Πρώτον, οι ασθενείς που ήδη λαμβάνουν ένα φάρμακο και να αποσυρθεί δεν σταματάει η θεραπεία τους. Η κάθε εταιρεία πάντα δεσμεύεται να ολοκληρώσουν τον κύκλο θεραπείας των ήδη ευρισκομένων σε θεραπεία. Για επόμενους ασθενείς, προφανώς το κανάλι του ΙΦΕΤ, όπως αναφέρατε, είναι πάντα εκεί για να έρθει και να φέρει το φάρμακο. Άρα, ανησυχία να μείνει ασθενής χωρίς φάρμακο δεν υπάρχει. Όμως, θέλω να μοιραστώ μαζί σας την πραγματικότητα. Εγώ έχω φτιάξει τον νόμο. Τώρα βγάζουμε στη δημόσια διαβούλευση τον καινούργιο μας νόμο για τη δημιουργία της επιτροπής ΗΤΑ που θα επιβεβαιώνει αυτή, επίσημα τη σχέση κόστους-οφέλους εκάστοτε φαρμάκου και αν πρέπει ή όχι να αποζημιώνεται ή όχι. Αυτά δεν είναι απόφαση Υπουργών προφανώς, έτσι; Το ξεκαθαρίζουμε. Γιατί αυτά που έρχονται πρέπει να καταλάβουμε όλοι ότι θέτουν όλο το σύστημα των φαρμάκων, των ευρωπαϊκών και σίγουρα της Ελλάδος, υπό πολύ μεγάλη δοκιμασία. 
Λέω ένα παράδειγμα. Πριν από λίγες μέρες ακούσατε σε όλα τα δελτία ειδήσεων την έγκριση ενός φαρμάκου για τον καρκίνο στο πάγκρεας που δίνει σε ασθενείς που είναι να πεθάνουν εντός έξι μηνών συν έξι μήνες ζωής. Δεν είναι λίγο το συν έξι μήνες ζωής για έναν άνθρωπο, θέλω να είμαι ειλικρινής. Αν ήταν για τον εαυτό μου ή για κάποιον συγγενή μου, έξι μήνες είναι έξι μήνες. Για τον οποιοδήποτε άνθρωπο. Έξι μήνες, μεγάλο πράγμα. Η πρώτη εκτίμηση κόστους αυτού του φαρμάκου για τους ασθενείς που ήδη έχουμε στην Ελλάδα, είναι 124 εκατομμύρια τον χρόνο. Γιατί το φάρμακο αυτό κάνει 40.000 τον μήνα, επί επτά μήνες. Πριν από λίγο καιρό βγήκε ένα φάρμακο για το Αλτσχάιμερ, 40.000 τον μήνα για είκοσι χρόνια.
Ναι, δεν είναι τόσο απλά αυτά που συζητάμε. Ούτε μπορούμε άκριτα να υιοθετούμε κάθε ισχυρισμό μιας εταιρείας και κάθε δημοσίευμα. Γιατί η εταιρεία, η Χ εταιρεία, δεν λέω τώρα για το φάρμακο το συγκεκριμένο, έχει κάθε συμφέρον και δημοσιεύματα να ανεβάζει και ασθενείς να βάζει να διαμαρτύρονται και να πιέζει τις κυβερνήσεις γιατί εδώ τα χρήματα είναι άπειρα. Οι κρατικοί προϋπολογισμοί δεν είναι άπειροι, όμως. 
Τα υπόλοιπα στη δευτερολογία μου. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Κύριε Τσίμαρη, έχετε τον λόγο. 
ΙΩΑΝΝΗΣ ΤΣΙΜΑΡΗΣ: Ευχαριστώ, κύριε Υπουργέ, για την πληροφορία. Θέλω να δηλώσω ότι αν συμβαίνει αυτό, χαιρετίζω αυτήν την εξέλιξη. Θα πρέπει να αποτιμούμε τα φάρμακα με βάση την αξία τους και να αποζημιώνουμε όπου υπάρχει κλινικό όφελος αποδεδειγμένα. Δεν είναι όλα τα φάρμακα ίδια. Άρα, περιμένουμε να δούμε το συγκεκριμένο. 
Τίθενται, όμως, πολύ σοβαρά ερωτήματα, τα οποία θα πρέπει να απαντήσουμε. Γιατί άλλαξε; Τι μεσολάβησε και άλλαξε απόφαση η επιτροπή; Υπήρχε λάθος σύγκριση για φάρμακα τα οποία δεν έχουν πάρει ακόμα άδεια; Το άλλο ζήτημα, που είναι και το κυριότερο, πώς θα διασφαλίσουμε ότι δεν θα υπάρχει πίεση από τις εταιρείες και το τωρινό παράδειγμα δεν θα ανοίξει τον δρόμο για να εφαρμόζεται και από άλλες εταιρείες, οι οποίες δεν θα επιτυγχάνουν την τιμή που θέλουν. Και το κυριότερο είναι ότι -ό,τι και να λέμε- εμείς έχουμε μείνει πίσω όσον αφορά τα καινοτόμα φάρμακα. Με εκατόν ένα καινοτόμα φάρμακα, από τα διακόσια δεκατέσσερα που κυκλοφορούν και έχουν εγκριθεί από τον ΕΜΑ, οι ίδιες οι εταιρείες έχουν δηλώσει ότι δεν θα τα δώσουν, δεν θα τα κυκλοφορήσουν στην Ελλάδα για εύλογους λόγους, κυρίως για τον λόγο του clawback. 
Άρα, τι γίνεται; Γίνεται μετατροπή των φαρμάκων μέσω του καναλιού του ΙΦΕΤ. Εδώ έχω τριακόσια είκοσι σκευάσματα, αποσύρθηκαν -θα το καταθέσω- τα εικοσιπέντε είναι χωρίς υποκατάσταση και βλέπουμε ότι ο ΙΦΕΤ σιγά-σιγά ανεβαίνει όσον αφορά τις δαπάνες. Μιλάμε, έχει φτάσει το εκπληκτικό ποσό των 420 εκατομμυρίων ευρώ, υπολογίζουν στα πεντακόσια εκατομμύρια. Άρα, θα πρέπει να διασφαλίσουμε πρώτον, ότι θα κυκλοφορούν όλα τα φάρμακα που έχουν θεραπευτική αξία και δεν θα επιτρέψουμε να χάνεται φάρμακο το οποίο το χρειάζεται το ασθενής. 
(Στο σημείο αυτό ο Βουλευτής κ. Ιωάννης Τσίμαρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Το ζήτημα εδώ είναι να συμφωνήσουμε ότι θα πρέπει να αλλάξουμε όντως τον τρόπο που γίνεται το clawback σε αυτά τα σκευάσματα. Περιμένουμε να δούμε τον νόμο που λέτε ότι θα φέρετε, να τον κρίνουμε, αλλά θέλω μια διασφάλιση -γιατί τώρα δώσαμε λύση στο συγκεκριμένο ζήτημα- μέχρι να εφαρμοστεί ο νόμος και να τον δούμε, γιατί υπάρχει κίνδυνος να ακολουθήσουν κι άλλες περιπτώσεις. Άρα, θέλω να μας περιγράψετε τον μηχανισμό που δεν θα γίνει αυτό. 
Σας ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ κύριε συνάδελφε. 
Έχετε τον λόγο, κύριε Υπουργέ. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Όσον αφορά τον ΕΟΦ, παρασχέθηκαν επιπλέον στοιχεία από την εταιρεία στις αρμόδιες επιτροπές του ΕΟΦ και πείστηκαν, τελικά, οι αρμόδιοι ότι πράγματι θα υπήρχε κίνδυνος απόσυρσης του φαρμάκου και έγινε σχετική εισήγηση στην Επιτροπή Διαπραγμάτευσης για να κάνει τη διαπραγμάτευση. Όμως, επαναλαμβάνω, μέχρις ότου φτιάξουμε τον Οργανισμό ΗΤΑ σωστά, αυτό είναι μια ad hoc διαδικασία, όχι όπως θα έπρεπε να είναι, oι εξελίξεις μας έχουν προλάβει. Στο νομοσχέδιο που θα βγει σε δημόσια διαβούλευση, ει δυνατόν μεθαύριο, πάντως μέσα σε αυτήν την εβδομάδα, έχω βάλει το άρθρο για τη δημιουργία του ΗΤΑ Οργανισμού. Η σημερινή επιτροπή που αξιολογεί τα φάρμακα, που λέγεται ΕΑΑΦΑΧ, αυτή θα μετασχηματιστεί σε έναν κανονικό οργανισμό ΗΤΑ όπως έχει η Γαλλία, όπως έχει η Ιταλία. Δεν έχουν ακόμη όλες οι ευρωπαϊκές χώρες, σιγά-σιγά φτιάχνουμε γιατί η εξέλιξη ήταν γρηγορότερη από τις δομές των κρατών. 
Πρέπει να καταλάβουμε πως μπαίνουμε σε μία νέα εποχή, πολύ καλή για την ανθρωπότητα, υπό μία έννοια, γιατί λόγω κυρίως της τεχνητής νοημοσύνης έχουν γίνει πολύ πιο εύκολες οι κλινικές μελέτες. Έχουν αυξηθεί οι δυνατότητες των εταιρειών, άρα γίνονται περισσότερα πειράματα σε περισσότερα μόρια, άρα βγαίνουν περισσότερα φάρμακα, άρα θα έχουμε διαρκώς καινούργιες θεραπείες. Αυτό είναι πάρα πολύ καλό, γιατί ασθένειες που προηγουμένως δεν θεραπεύονταν θα θεραπεύονται. Ασθένειες που είχαμε λιγότερο προσδόκιμο ζωής θα έχουν μεγαλύτερο προσδόκιμο ζωής. Έχει, όμως, και ένα αρνητικό ότι οι προϋπολογισμοί των κρατών είναι περιορισμένοι και, κυρίως, οι θεραπείες οι καινούργιες, οι λεγόμενες καινοτόμες, είναι και πάρα πολύ ακριβές. Γιατί μία εταιρεία για να πάρει πίσω τα χρήματα που έχει δαπανήσει και το κέρδος του θέλει μέσα στο διάστημα της πατέντας, βάζει πάρα πολύ ακριβές τιμές. Άρα, εδώ, για να ισορροπήσεις αυτά τα δύο, θες πολύ μεγάλη προσπάθεια. Η Ελλάδα δεν είχε τέτοιο οργανισμό. Τον φτιάχνουμε, λοιπόν, τώρα, όπου θα αποτελείτε από επαγγελματίες -γιατρούς, και άλλες επιστημονικές ειδικότητες που είναι γι’ αυτήν τη δουλειά- θα μελετούν αυτοί τα δεδομένα και αυτοί θα αποφασίζουν. Δεν θα είναι συζήτηση της Βουλής. Να σας το πω διαφορετικά; Δεν είναι δική μας δουλειά να κρίνουμε αν ένα φάρμακο είναι πράγματι αναντικατάστατο ή όχι, αγαπητέ συνάδελφε. 
Όλοι μας λυπούμαστε για τον κάθε ασθενή που θα διαμαρτυρηθεί. Αν, όμως, άκριτα δεχόμαστε ότι λένε οι εταιρείες, στο τέλος το clawback θα φθάσει 100% και δεν θα έχουμε κανένα φάρμακο. Είναι πάρα πολύ απλό. Είναι καθαρά μαθηματικά. Δεν μπορείς να βάλεις περισσότερα από όσα αντέχεις. Η δημόσια διαβούλευση είναι αυτήν την εβδομάδα και θα ψηφιστεί μέσα στον Σεπτέμβριο. Τώρα, ξαναλέω, όσον αφορά όμως τη μείζονα συζήτηση, η Ελλάδα δεν έχει μικρότερη πρόσβαση στην καινοτομία από τις περισσότερες ευρωπαϊκές χώρες. Σε όλες τις σχετικές μελέτες -έχει βγάλει μια πολύ μεγάλη μελέτη η IMS, που είναι η πιο γνωστή εταιρεία στον κόσμο- η Ελλάδα είναι στον μέσο όρο των ευρωπαϊκών κρατών στην πρόσβαση σε καινοτόμα φάρμακα. Η άνοδος του ΙΦΕΤ που αναφέρατε, που είναι συγκλονιστική -όταν έφυγα το 2014 ήταν 30 εκατομμύρια, τώρα είναι 500-, είναι ακριβώς γιατί χρησιμοποιείται κατά κόρον το κανάλι αυτό, για να κάνει μέσω του ΣΗΠ, του Συστήματος Ηλεκτρονικής Προέγκρισης, διαρκώς αγορές φαρμάκων εξατομικευμένα, φάρμακα που δεν δίνει στην Ελλάδα το κανονικό κανάλι. Για ποιον λόγο γίνεται αυτό; Για να μη μείνει κανένας ασθενής χωρίς φάρμακο. Δεν θα μείνει στην Ελλάδα ασθενής που διαπιστωμένα χρειάζεται ένα συγκεκριμένο φάρμακο χωρίς το φάρμακο. Εμείς δίνουμε τα φάρμακα και τα δίνουμε και ευκολότερα, σας πληροφορώ, από πολλές άλλες ευρωπαϊκές  χώρες και αποζημιώνουμε για πολλές περισσότερες ενδείξεις σε άλλες ευρωπαϊκές χώρες. 
Έχω υπάρξει σε συνέδριο -τον ευχαριστώ γι’ αυτό- που σηκώθηκε ο πρώην πρύτανης, πρώην Υπουργός Υγείας στην υπηρεσιακή κυβέρνηση και πολύ γνωστός γιατρός, ο κ. Δημόπουλος, και έκανε ολόκληρη διάλεξη δεκαπέντε λεπτών για το ότι στην Ελλάδα οι ασθενείς του παίρνουν ευκολότερα τα φάρμακα απ’ ό,τι στη Γερμανία. Δεν είμαστε κλειστό σύστημα εμείς, είμαστε ανοικτό σύστημα. Σας λέω, όμως, ότι αυτό πλησιάζει τα όρια του, γιατί αυτό που έρχεται από πλευράς νέων θεραπειών είναι πάρα πολύ μεγάλο. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Θα συνεχίσουμε με την όγδοη με αριθμό 1260/31-8-2026 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας κ. Παρασκευής (Βιβής) Δάγκα προς τον Υπουργό Υγείας με θέμα: «Η οριακή κατάσταση στις δημόσιες δομές θεραπείας των Διαταραχών Πρόσληψης Τροφής (ΔΠΤ) θέτει σε κίνδυνο την υγεία και τη ζωή των ασθενών». 
Έχετε τον λόγο, κυρία Δάγκα. 
ΠΑΡΑΣΚΕΥΗ (ΒΙΒΗ) ΔΑΓΚΑ: Ευχαριστώ, κύριε Πρόεδρε. 
Η ερώτηση αφορά σε ένα πολύ σοβαρό ζήτημα, εκείνο της διαταραχής πρόσληψης τροφής, την ώρα μάλιστα που τα περιστατικά έχουν εκρηκτική αύξηση και πλήττουν και πολύ μικρότερες ηλικίες, ακόμα και παιδιά. Μπορεί η επίκαιρη ερώτηση να έχει κατατεθεί πριν τη διακοπή των εργασιών της Βουλής, δηλαδή πριν τον Αύγουστο, όμως τα οξυμένα προβλήματα που αντιμετωπίζουν οι ασθενείς και οι οικογένειές τους παραμένουν εκρηκτικά. Και αυτό έχει να κάνει με την τραγική υποστελέχωση των αντίστοιχων εξειδικευμένων κλινικών, αλλά και με την τραγική έλλειψη αντίστοιχων δομών στην περιφέρεια. 
Στο Αττικό Νοσοκομείο, στην αντίστοιχη κλινική, Υπουργέ, δεν γίνονται νέες εισαγωγές. Μόνο αν κάποιος κινδυνεύει να χάσει τη ζωή του και είναι σε οριακό σημείο γίνεται εισαγωγή σε κάποια Παθολογική Κλινική. 
Στο Σισμανόγλειο, στα αντίστοιχα τμήματα που υποδέχονται εφήβους και νέους 16 έως 24 ετών, λόγω υποστελέχωσης δεν λειτουργούν οι μισές κλινικές. Και προφανώς με την λεγόμενη ψυχιατρική μεταρρύθμιση που φέρατε, με αυτά τα αντιδραστικά υλικά με βάση τις κατευθύνσεις της Ευρωπαϊκής Ένωσης, ακόμα και το εξειδικευμένο τμήμα που υπήρχε σε σχέση με την αντιμετώπιση περιστατικών διαταραχής πρόσληψης τροφής από το πρώην «18 Άνω» έκλεισε.
Τι θα γίνει δηλαδή με όλους αυτούς τους ασθενείς, με όλες αυτές τις οικογένειες που αγωνιούν και αναγκάζονται, ιδιαίτερα από την περιφέρεια, να απευθύνονται στον ιδιωτικό τομέα και να χρυσοπληρώνουν; Τι θα γίνει με την ανάγκη ολόπλευρης στήριξης όχι μόνο των ίδιων των ασθενών με Κέντρα Ημέρας, που δεν υπάρχουν, αλλά και των οικογενειών τους που χρειάζονται και οι ίδιοι συμβουλευτική; Όλα αυτά τα έχετε παραδώσει στον ιδιωτικό τομέα και η ανάγκη που υπάρχει σήμερα είναι να εξασφαλιστεί όχι μόνο η απρόσκοπτη λειτουργία όλων των δημόσιων μονάδων που αντιμετωπίζουν περιστατικά διαταραχής πρόσληψης τροφής, που απαιτεί την άμεση πρόσληψη μόνιμου ιατρικού, νοσηλευτικού και λοιπού προσωπικού όλων των αναγκαίων ειδικοτήτων, για να μην υπάρχουν αυτές οι λίστες αναμονής, για να μη διακόπτονται οι εισαγωγές ασθενών, αλλά κυρίως απαιτούνται δημόσιες και δωρεάν εξειδικευμένες μονάδες και Κέντρα Ημέρας σε όλες τις Υγειονομικές Περιφέρειες της χώρας, με αντίστοιχα μέτρα πρόληψης των διαταραχών πρόσληψης τροφής, προφανώς με προτεραιότητα σε χώρους όπου συγκεντρώνεται η νεολαία.
Με βάση αυτά τα κρίσιμα ζητήματα που αφορούν εκατοντάδες χιλιάδες κόσμου, τι προτίθεται να κάνει το Υπουργείο για να διασφαλιστεί η δημόσια και δωρεάν ολοκληρωμένη θεραπεία;
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Δάγκα. 
Δύσκολο τομέα έχετε, κύριε Υπουργέ. Έχετε τον λόγο. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Κατ’ αρχάς ωραία η «κασέτα» για την ψυχιατρική μεταρρύθμιση και για τις κατευθύνσεις της Ευρωπαϊκής Ένωσης, αλλά από εκεί κι έπειτα, όπως βλέπετε, όλες οι αντιδράσεις που υπήρχαν δύο χρόνια πριν έχουν σβήσει, γιατί όλοι βλέπουν ότι η μεταρρύθμιση λειτουργεί. 
Επίσης να σας πω, γιατί μπορεί να μην το ξέρετε, ότι σήμερα, λόγω της μεταρρύθμισης και της ενοποίησης των ψυχιατρικών δομών είναι περισσότεροι αυτοί που εργάζονται σε ψυχιατρικές δομές παρά λιγότεροι. Σήμερα είναι περισσότεροι. Οι διαμαρτυρίες είναι κυρίως από τις κλινικές των νοσοκομείων που μεταφέρθηκε προσωπικό που ήταν για ψυχιατρικές κλινικές και έκανε άλλες δουλειές. Και τώρα έχουν πάει όλοι στο ενιαίο δίκτυο. Άρα, συνέχεια η ίδια «κασέτα» είναι κουραστική. Καταλαβαίνω ότι στο κόμμα που είστε το να μιλάτε ξύλινα και με «κασέτα» είναι κάπως σαν συνήθεια, αλλά κάποια στιγμή περάσανε δύο χρόνια, προχωρήσαμε, προχώρησε η ζωή, πήγε παρακάτω.
Πάμε τώρα στο συγκεκριμένο. Η νέα αρχιτεκτονική του ΕΔΥΨΥ επιτρέπει τον νέο σχεδιασμό και τη λειτουργική διασύνδεση των υπηρεσιών ψυχικής υγείας. Με πόρους, λοιπόν, από το Ταμείο Ανάκαμψης και Ανθεκτικότητας δημιουργήσαμε και λειτουργούμε δύο εξειδικευμένα Κέντρα Ημέρας για διαταραχές πρόσληψης τροφής «ΕλπιΖώ» της ΑΜΚΕ ΕΠΑΨΥ στην Αθήνα και τη Θεσσαλονίκη, παρέχοντας δωρεάν υπηρεσίες αξιολόγησης και διάγνωσης, πρώιμης παρέμβασης, διατροφικής φροντίδας και αποκατάστασης, ενισχύοντας ουσιαστικά την εξωνοσοκομειακή και κοινοτική φροντίδα.
Ιδιαίτερα εμβληματική είναι επίσης η πλήρης ανάπτυξη της Ψυχιατρικής Κλινικής Εφήβων και Νέων ηλικίας 16 έως 21 ετών στο νοσοκομείο Δυτικής Αττικής «Αγία Βαρβάρα», η οποία διασυνδέεται επιστημονικά και λειτουργικά με τη Β΄ Πανεπιστημιακή Ψυχιατρική Κλινική ΕΚΠΑ του «Αττικόν». Η νέα μονάδα καλείται να ενισχύσει σημαντικά το δίκτυο υπηρεσιών ψυχικής υγείας για εφήβους και νέους, συμπεριλαμβανομένων των ατόμων με διαταραχές πρόσληψης τροφής.
Από το 2025 για πρώτη φορά οι διαδικασίες προσλήψεων μονίμου προσωπικού περιλαμβάνουν διακριτή μέριμνα για την ενίσχυση του Εθνικού Δικτύου Υπηρεσιών Ψυχικής Υγείας, ενώ παράλληλα ενισχύθηκε και η στελέχωση με ειδικευμένους Παιδοψυχιατρικής.
Επιπλέον, το Υπουργείο Υγείας προχωρά στον σχεδιασμό και στην ανάπτυξη δύο νέων ψυχιατρικών κλινικών παιδιών και εφήβων, μία στα Ιωάννινα, στην Αλεξανδρούπολη και στον Βόλο, με στόχο την ενίσχυση της κάλυψης των αυξημένων αναγκών ψυχικής υγείας των παιδιών και των εφήβων. 
Άρα, ως προς τις ανησυχίες σας, και περισσότερες μονάδες φτιάχνουμε και περισσότερο προσωπικό προσλαμβάνουμε. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Υπουργέ. 
Έχετε τον λόγο, κυρία συνάδελφε.
ΠΑΡΑΣΚΕΥΗ (ΒΙΒΗ) ΔΑΓΚΑ: Νομίζω, Υπουργέ, ότι είναι τουλάχιστον θράσος να λέτε ότι δεν αντιδρά κανείς στη λεγόμενη ψυχιατρική μεταρρύθμιση. Να πάτε να τα πείτε αυτά στις ψυχιατρικές κλινικές, εκεί που υπάρχει ένας νοσηλευτής για τριάντα ασθενείς, εκεί που νοσηλεύονται περιστατικά ψυχικά ασθενών σε ράντζα. Να πάτε να τα πείτε αυτά στο πρώην Ψυχιατρικό Νοσοκομείο Αττικής, το «Δαφνί», που όταν υπήρξε η πυρκαγιά στο Δαφνί είχε μόλις έναν τραυματιοφορέα, -έναν τραυματιοφορέα!- που αν χρειαζόταν εκκένωση να δούμε τι θα γινότανε.
 Άρα λοιπόν, Υπουργέ, όχι απλώς υπάρχουν αντιδράσεις, αλλά πρέπει και εσείς να σταματήσετε αυτή την «κασέτα» με το καλύτερο ΕΣΥ όλων των εποχών, γιατί βέβαια με κριτήριο την αγορά, με τα κριτήρια της επιχειρηματικής δράσης στην υγεία, όπου η υγεία είναι εμπόρευμα, έχετε απόλυτο δίκιο να πανηγυρίζετε. Όμως, με κριτήριο τη σύγχρονη ανάγκη των ασθενών για αποκλειστικά δημόσια και δωρεάν υγεία, χωρίς επιχειρηματική δραστηριότητα, χωρίς ΜΚΟ και ιδιώτες, όχι απλώς απέχει παρασάγγας, αλλά αυτό το βάρβαρο σύστημα της εκμετάλλευσης των πολέμων των κερδών όχι μόνο θα αναπαράγει αυτές τις ταξικές υγειονομικές ανισότητες, αλλά ούτε στον αιώνα τον άπαντα δεν πρόκειται να καλύψει αυτή την ανάγκη.
Καταλαβαίνουμε ότι σας ενόχλησε πάρα πολύ η μαζική παλλαϊκή κινητοποίηση που έγινε στη Θεσσαλονίκη, που βούλιαξε όλη η Θεσσαλονίκη, απαιτώντας λεφτά για υγεία, παιδεία, για μισθούς, για συντάξεις και όχι για τον πόλεμο και τα κέρδη τους. Το καταλαβαίνουμε ότι σας ενόχλησε τόσο πολύ, αλλά θα απαντήσετε σ’ αυτόν τον γονιό που είναι στα Γιάννενα, στην Πάτρα, στη Λάρισα και αλλού και δεν ξέρει τι θα κάνει με το παιδί του που πάσχει από διαταραχή πρόσληψης τροφής; Το γνωρίζετε ότι μετρημένα στα δάχτυλα των δύο χεριών είναι τα τμήματα που αφορούν παιδιά με διαταραχή πρόσληψης τροφής, πανελλαδικά, για ένα πρόβλημα που παίρνει εκρηκτικές διαστάσεις; Τι θα πάτε να πείτε, λοιπόν, σε αυτόν τον γονιό που αναγκάζεται να χρυσοπληρώνει για να στηρίξει ουσιαστικά το παιδί του, που ματώνει κυριολεκτικά; Γιατί γνωρίζετε πάρα πολύ καλά ότι μιλάμε για ένα νόσημα το οποίο δεν τελειώνει σε μια μέρα, ούτε σε έναν μήνα και χρειάζεται σταθερή πρόληψη, θεραπεία, αποκατάσταση και συνεχόμενη στήριξη όχι μόνο του ίδιου του πάσχοντα, αλλά και της οικογένειάς του. Γι’ αυτά λοιπόν τι θα πείτε, ότι φτιάχνετε καινούργιες δομές; Μιλάτε για δύο Κέντρα Ημέρας πανελλαδικά, όταν οι ανάγκες είναι πολλαπλάσιες, όταν δεν υπάρχουν στοιχειώδεις υπηρεσίες και δομές για να μπορέσουν να στηρίξουν την ίδια την οικογένεια; Για να μη συζητήσουμε για την παντελή απουσία στοιχειωδών μέτρων πρόληψης. 
Άρα, λοιπόν, Υπουργέ, να απαντήσετε τι θα κάνετε για να δημιουργηθούν νέες δομές στελεχωμένες και με όλο το αναγκαίο μόνιμο προσωπικό. Γιατί εμείς δεν ακούσαμε στο «Αττικόν», που δεν γίνονται νέες εισαγωγές, τι μέτρα θα πάρει η Κυβέρνηση. Μιλάμε μόνο για τρεις δομές που υποδέχονται τέτοια περιστατικά, τρεις δομές σε όλη την Ελλάδα! Και μετά λέτε ότι καλύπτονται οι ανάγκες και ότι έχετε κάνει ό,τι μπορείτε ως Υπουργείο και ότι κάνετε προσλήψεις; Εδώ θα έπρεπε κανονικά να πάρετε μέτρα για να εξειδικευθούν ακόμα περισσότεροι γιατροί της ψυχιατρικής ειδικότητας στις συγκεκριμένες παθήσεις διαταραχών πρόσληψης τροφής. 
Διότι κριτήριο για εμάς, Υπουργέ, δεν είναι το χθες. Δεν είναι τα κοστολογημένα προγράμματα που διαγωνίζεστε με τα υπόλοιπα κόμματα της συστημικής Αντιπολίτευσης και αφορά και το προηγούμενο ζήτημα. Για εμάς κριτήριο είναι οι σύγχρονες κοινωνικές ανάγκες και οι δυνατότητες του 21ου αιώνα.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία συνάδελφε.
Ορίστε, κύριε Υπουργέ, έχετε τον λόγο.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Με τη σειρά, λοιπόν: Πρώτον, ναι, έχουμε το καλύτερο ΕΣΥ όλων των εποχών. Αυτό δεν σημαίνει ότι δεν έχει προβλήματα το ΕΣΥ. Σημαίνει ότι σήμερα έχει λιγότερα προβλήματα από ό,τι είχε χθες, προχθές και παραπροχθές. Προβλήματα είχε το ΕΣΥ, θα έχει το ΕΣΥ και θα έχει πάντα το ΕΣΥ, όπως κάθε ΕΣΥ. Και αν θέλει κάποιος να ψάξει κάτι που του λείπει, θα βρει πολλά που του λείπουν. Σήμερα, όμως, του λείπουν πολύ λιγότερα από οποιαδήποτε άλλη περίοδο του παρελθόντος.
Και πάμε τώρα στο συγκεκριμένο. Εγώ δεν είπα ότι οι μονάδες ψυχικής υγείας που έχουμε καλύπτουν όλες μας τις ανάγκες, για να με κατηγορείτε. Ίσα ίσα σε πολλές μου συνεντεύξεις έχω πει ότι μεταξύ της προηγούμενης και της νυν μου θητείας ο τομέας που βλέπω ότι έχει τη μεγαλύτερη, δυστυχώς, άνοδο και πίεση είναι οι ψυχικές παθήσεις πάσης μορφής και οι εξαρτήσεις, οι οποίες δημιουργούν ένα πολύ μεγάλο ασφυκτικό θέμα πίεσης σε όλες τις δομές που έχουμε σε αυτόν τον τομέα.
Αυτό που σας είπα είναι το εξής: Επί Αδώνιδος Γεωργιάδη και Κυριάκου Μητσοτάκη για το συγκεκριμένο που με ρωτάτε, για τις διαταραχές πρόσληψης τροφής, έχουμε σήμερα περισσότερες μονάδες από όσες παραλάβαμε ή λιγότερες; Απάντηση: Περισσότερες. Σας ανέφερα και μία μία ξεχωριστά ήδη αυτές που ξεκίνησαν και λειτουργούν. Παράδειγμα, στην Αγία Βαρβάρα -την ξέρετε την περιοχή αυτή- όταν έγινα εγώ Υπουργός Υγείας, είχαμε παραλάβει τη δωρεά του αειμνήστου Αγγελικούση τέσσερα χρόνια πριν και ήταν κλειστή. Και η διαμαρτυρία της οικογένειας ήταν γιατί δεν λειτουργούσε και τώρα λειτουργεί. Λέω ένα συγκεκριμένο παράδειγμα.
Σας είπα ότι ήδη έχουμε ξεκινήσει τρεις νέες μονάδες στα Γιάννενα, στο Βόλο και στην Αλεξανδρούπολη. Πιθανόν να χρειάζονται είκοσι τρεις νέες μονάδες. Μπορεί να χρειάζονται πενήντα τρεις νέες μονάδες. Εγώ σας λέω ότι από εκεί που είχαμε χι αριθμό μονάδων, τώρα έχουμε τρεις, τέσσερις, πέντε φορές περισσότερες. Άρα, σήμερα είμαστε τρεις, πέντε φορές καλύτερα από ό,τι ήμασταν χθες. Όσο και να προσπαθήσετε αυτό να το κρύψετε, δεν κρύβεται.
Γι’ αυτό, αγαπητοί, θα διαπιστώσατε ότι στην τελευταία δημοσκόπηση που δημοσιεύτηκε, όπου ρώτησαν αυθόρμητα τον κόσμο να απαντήσει ποια είναι τα δύο μεγαλύτερα προβλήματα, για πρώτη φορά στην ιστορία η υγεία δεν ήταν στα δέκα προβλήματα που αυθόρμητα είπε ο κόσμος. Αυτό είναι συγκλονιστική μας επιτυχία και είμαι πολύ περήφανος για αυτό. Ευχαριστώ τον Μάριο προφανώς που είναι εδώ, γιατί αυτό δεν έχει προηγούμενο σε δημοσκοπικά χρονικά της χώρας, όχι γιατί είμαστε εμείς σπουδαίοι, αλλά γιατί κάνουμε, ναι, τη δουλειά μας και το ΕΣΥ σήμερα είναι καλύτερο παρά ποτέ.
Τώρα, είπατε και ένα προφανές ψεύδος, ότι τη μέρα της πυρκαγιάς είχαμε έναν τραυματιοφορέα στο Δαφνί. Είναι ψεύδος. Τη μέρα της πυρκαγιάς πήγα ο ίδιος στο Δαφνί και μάλιστα μου ετέθη το ερώτημα «μα, γιατί;». Γιατί εκείνη την ημέρα, πριν την πυρκαγιά, ήταν κανονισμένα τα εγκαίνια στην Αγία Βαρβάρα, αυτής της Ψυχιατρικής Κλινικής για την οποία μιλάμε και τελικά ακυρώθηκαν τα εγκαίνια -καλά, προφανώς και ακυρώθηκαν- γιατί και εγώ που θα ήμουν ο βασικός ομιλητής και θα έκοβα την κορδέλα πήγα στο Δαφνί για να εποπτεύσω όλες τις διαδικασίες απομάκρυνσης των ασθενών που είχαν κυρίως αναπνευστικά προβλήματα λόγω του καπνού που έφερνε η πυρκαγιά. Και έχω ιδία αντίληψη αν υπήρχε κόσμος ή δεν υπήρχε και υπήρχε και η εκκένωση έγινε σωστά και γρήγορα. Δεν κινδύνευσε κανένας. Μεταφέρθηκαν σε γειτονικά νοσοκομεία. Όλα πήγαν ρολόι.
Το μόνο που πήγε άσχημα ήταν, δυστυχώς, ο προπηλακισμός μου και η εξύβρισή μου από κάποιους εκεί συνδικαλιστές -δεν ξέρω αν είναι του ΚΚΕ, αριστεροί είναι σίγουρα, αλλά δεν ξέρω, μπορεί να είναι ΑΝΤΑΡΣΥΑ, δεν είμαι σίγουρος- για τους οποίους τώρα έχει ξεκινήσει, όπως ξέρετε, ένορκη διοικητική εξέταση, κατόπιν εντολής μου, γιατί, φυσικά, όπως καταλαβαίνετε, κύριε Πρόεδρε, είναι άλλο η συνδικαλιστική δράση, που, βεβαίως, προστατεύεται από το Σύνταγμα και άλλο είναι ο προπηλακισμός του πολιτικού προϊσταμένου την ώρα που κάνει τη δουλειά του κατά το Σύνταγμα και την ώρα που κινδυνεύουν ασθενείς από μία πυρκαγιά. Και αυτοί βρήκαν εκείνη την ώρα να με βρίζουν. Έλεος!
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Θα συνεχίσουμε με την έβδομη με αριθμό 1263/31-8-2026 επίκαιρη ερώτηση δεύτερου κύκλου του Βουλευτή Ροδόπης της Κοινοβουλευτικής Ομάδας του ΠΑΣΟΚ-Κινήματος Αλλαγής κ. Ιλχάν Αχμέτ προς τον Υπουργό Υγείας με θέμα: «Σταθερή θερινή κάλυψη του παραλιακού μετώπου της Ροδόπης με ασθενοφόρο και άμεση στελέχωση του Τομέα ΕΚΑΒ Κομοτηνής». Στην ερώτηση θα απαντήσει ο Υφυπουργός Υγείας, ο κ. Μάριος Θεμιστοκλέους.
Ορίστε, έχετε τον λόγο, κύριε συνάδελφε, για την πρωτολογία σας.
ΙΛΧΑΝ ΑΧΜΕΤ: Ευχαριστώ, κύριε Πρόεδρε.
Καλησπέρα, κύριε Υφυπουργέ.
Το θέμα αφορά τη θερινή κάλυψη του παραλιακού μετώπου Ροδόπης με ασθενοφόρο και την άμεση στελέχωση του Τομέα ΕΚΑΒ. Αν και ο αγαπητός Υπουργός, ο κ. Άδωνις Γεωργιάδης, για αυτό το θέμα κατά την επίσκεψή του στη Θράκη και ειδικότερα στη Ροδόπη, αφού ερωτήθηκε από τους δημοσιογράφους, δεσμεύτηκε με κάποιο τρόπο ότι θα λύσει το πρόβλημα, παρά ταύτα έχει προηγηθεί η επίκαιρη ερώτηση αυτή και θα θέλαμε διά της κοινοβουλευτικής οδού να μας απαντήσετε εσείς, κύριε Υφυπουργέ, ως Υπουργείο τι θα γίνει.
Κατ’ αρχήν, το θέμα τι είναι; Όπως γνωρίζετε, έχουμε μία εκτεταμένη παραλιακή ζώνη, πάρα πολύ μεγάλη, η οποία όχι μόνο φιλοξενεί παραθεριστές εκεί κατά το καλοκαίρι, αλλά και πέρα από το καλοκαίρι, χιλιάδες άτομα έρχονται και χιλιάδες τουρίστες και έχουμε πολλά συμβάντα, είτε είναι παθολογικά, καρδιολογικά, ατυχήματα, πνιγμοί, διαφόρων ειδών προβλήματα, με αποτέλεσμα το υπάρχον στελεχιακό δυναμικό και τα δύο ασθενοφόρα που έχουμε στην Κομοτηνή με δύναμη είκοσι έξι με είκοσι εφτά άτομα -νομίζω- να μην μπορούν να καλύψουν. Θα πάρουν κλήση, μέχρι να έρθουν θα κάνουν τριάντα λεπτά με μια ώρα και αν έχουν εκείνη τη στιγμή να πάνε κάπου αλλού ή αν έχουν μεταφορά ασθενών διανοσοκομειακή, μπορεί ο χρόνος να είναι πολύτιμος και να χαθούν ανθρώπινες ζωές.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Προς αυτό το θέμα, κύριοι Υπουργοί, εκκρεμεί και μία, όπως ξέρετε, δική σας δέσμευση του Υπουργείου, όσον αφορά την Προκήρυξη 2Κ/2026 που περιλαμβάνει τέσσερις μόνιμες θέσεις του Τομέα Κομοτηνής, για την οποία, όμως, δεν έχει ολοκληρωθεί ακόμα η διαδικασία πλήρωσης.
Και σας ρωτάμε το εξής πάρα πολύ απλό: Προτίθεται το Υπουργείο σας να εξασφαλίσει από το καλοκαίρι του 2027 και εφεξής μία σταθερή λειτουργία εποχιακά, για τρεις μήνες στην παραλιακή αυτή ζώνη επί εικοσιτετραώρου βάσεως με ένα νέο ασθενοφόρο, τρίτο ίσως, αλλά πολύ περισσότερο με προσωπικό, ούτως ώστε να βοηθάει αυτούς τους ανθρώπους εκεί σε αυτήν την περιοχή που είναι επιτακτική ανάγκη;
Και να μας πείτε, βέβαια, σε ποιο ακριβώς στάδιο βρίσκεται η διαδικασία πλήρωσης των τεσσάρων θέσεων ΔΕ Πληρωμάτων Ασθενοφόρων στην Προκήρυξη 2Κ/2026. Θα καλυφθεί το υπόλοιπο προσωπικό όπου υπάρχουν κενά; Διότι το απαιτούμενο, ελάχιστο, είναι τριάντα τρία άτομα -ξέρετε- και υπολείπονται -νομίζω- ή τέσσερις ή έξι θέσεις.
Οπότε, κύριε Υπουργέ, μετά και από τις δηλώσεις και τις δεσμεύσεις στον πρόσφατο Τύπο του…
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε.
Ορίστε, έχετε τον λόγο, κύριε Υπουργέ.
ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας): Ευχαριστώ πολύ για την ερώτηση.
Θα ξεκινήσω λέγοντας γενικότερα ότι υπάρχει μία πολύ θετική μεταβολή της επιχειρησιακής δυνατότητας του ΕΚΑΒ κατά τους θερινούς μήνες για κυρίως δύο λόγους τα τελευταία τρία χρόνια, της πρόσληψης επιπλέον προσωπικού και της ενίσχυσης τους καλοκαιρινούς μήνες από στελέχη των Ενόπλων Δυνάμεων σε περιοχές στις οποίες έχουμε δυσκολία να καλύψουμε με προσωπικό, το οποίο δεν συμβαίνει λόγω της μη δυνατότητάς μας να προσλάβουμε, αλλά επειδή δεν βρίσκουμε στελέχη για να καλύψουν αυτές τις περιοχές.
Όσον αφορά συγκεκριμένα την Κομοτηνή, κατ’ αρχήν, πριν να μπω στην απάντηση των ερωτήσεών σας, να σας πω ότι υπάρχουν τα δύο ασθενοφόρα, όπως έχετε αναφέρει εσείς και υπάρχει το Σαββατοκύριακο ενίσχυση από τρίτο ασθενοφόρο, το οποίο καλύπτει την περιοχή του παραλιακού μετώπου.
Ναι, ειδικά με τις νέες προσλήψεις που θα κάνουμε επικουρικού και μόνιμου προσωπικού θα προσπαθήσουμε να καλύψουμε τους επόμενους καλοκαιρινούς μήνες, την καλοκαιρινή περίοδο από Μάιο μέχρι Σεπτέμβριο -καλύπτουμε περίπου πέντε μήνες ως καλοκαιρινή περίοδο- έτσι ώστε να υπάρχει και τρίτο ασθενοφόρο. Σημειώνουμε ότι την προηγούμενη χρονιά υπήρξε τρίτο ασθενοφόρο που κάλυπτε την περιοχή.
Και στο δεύτερο σκέλος της ερώτησής σας που αφορά την 4Κ/2026, σε σημερινή επικοινωνία με το ΑΣΕΠ που είχαμε ενημερωθήκαμε ότι η πρόσληψη βρίσκεται στα τελικά στάδια. Θα έχουμε την ανάρτηση των αποτελεσμάτων έως τέλος Οκτωβρίου. Θα ακολουθήσει η περίοδος ενστάσεων και περίπου σε τέσσερις μήνες από σήμερα -είναι μια διαδικασία που ακολουθεί μέχρι τους οριστικούς πίνακες- θα έχουμε την πρόσληψη του μόνιμου προσωπικού.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Υφυπουργέ.
Κύριε συνάδελφε, έχετε τον λόγο.
ΙΛΧΑΝ ΑΧΜΕΤ: Ευχαριστώ, κύριε Πρόεδρε.
Είναι πάρα πολύ θετικό βέβαια να το ακούμε αυτό και από εσάς, κύριε Υφυπουργέ. Η δήλωσή σας καταγράφεται στα Πρακτικά της Εθνικής Αντιπροσωπείας και είμαστε εδώ για να το παρακολουθήσουμε μαζί και όταν χρειαστεί, να σας ευχαριστήσουμε και γι’ αυτήν την πλήρωση των θέσεων, όπως είπατε, όσον αφορά το 4Κ. 
Θέλω από το Βήμα της Βουλής να ευχαριστήσω και όλους τους εθελοντές διασώστες και όλους τους εργαζόμενους που με αυτοθυσία βοηθάνε την περιοχή. Το 2024 και το 2025 όντως είχε μια κάλυψη. Το ’24 είχε μια μερική κάλυψη, το ’25 μια αρκετά καλή κάλυψη με λειτουργία τρίτου ασθενοφόρου στο παραλιακό μέτωπο, όμως βάσει αυτοθυσίας αυτών των φιλότιμων ανθρώπων και με προσωπική αυτοθυσία των εργαζομένων. 
Κύριε Υπουργέ, όπως καταλαβαίνετε, είναι μεγάλης σημασίας αυτή η προκήρυξη να ολοκληρωθεί, αυτές οι κενές θέσεις να καλυφθούν. Επτά επιπλέον διασώστες στην ουσία χρειαζόμαστε για να έχουμε πλήρη κάλυψη. Η προκήρυξη μιλάει για τέσσερις. Μπορεί να καλυφθεί με εποχιακούς, υπάρχουν και άλλοι δρόμοι, αλλά τουλάχιστον αυτοί οι τέσσερις να καλυφθούν, όπως δεσμευτήκατε, σε τέσσερις με πέντε μήνες.
Σε κάθε περίπτωση, η αγωνία των κατοίκων της περιοχής είναι μεγάλη, γιατί και αυτό το καλοκαίρι δυστυχώς χάσαμε δύο συνανθρώπους μας στην παραλιακή ζώνη -από παθολογικά αίτια ο ένας- και μάλιστα σε μια περίπτωση το ασθενοφόρο, όταν συνόδευε τον ασθενή, έπαθε και λάστιχο, οπότε υπήρχε και περαιτέρω καθυστέρηση. 
Εμείς, όμως, δεν είμαστε εδώ πέρα για να κρίνουμε όλα αυτά τα πράγματα. Εμείς είμαστε εδώ πέρα και εσείς είστε εδώ πέρα βάσει του Ελληνικού Συντάγματος για να διασφαλίσετε τη δημόσια υγεία των Ελλήνων πολιτών -αυτή είναι συνταγματική υποχρέωση- και να ολοκληρώσετε τη διαδικασία των προσλήψεων, διότι όταν έλθει η ώρα εκείνη, ο ασθενής μαζί με τον γιατρό και τον συνοδό δίνουν μάχη με τον χρόνο. Το κάθε λεπτό έχει τεράστια σημασία -και το ξέρουν οι γιατροί- προκειμένου να σωθεί μια ανθρώπινη ζωή.
Σας ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε συνάδελφε.
Κύριε Υφυπουργέ, έχετε τον λόγο.
ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας): Κύριε συνάδελφε, θα συμφωνήσω απολύτως μαζί σας ότι σε μια κλήση του ασθενοφόρου του ΕΚΑΒ, τις περισσότερες φορές η ανταπόκριση είναι θέμα ζωής και θανάτου και γι’ αυτό γίνεται αυτή η μεγάλη προσπάθεια. 
Είμαι στην ευχάριστη θέση να σας πω ότι πέρα από τις τέσσερις μόνιμες προσλήψεις που αναμένονται, αυτήν τη στιγμή, όπως γνωρίζετε, έχει κλείσει η πλατφόρμα του επικουρικού προσωπικού. Έχουμε αιτήσεις για τον νομό Ροδόπης. Στις 19/9, δηλαδή τις επόμενες μέρες, θα έχουμε τα επίσημα αποτελέσματα και εκεί θα έχουμε και την πρόσληψη επιπλέον επικουρικού προσωπικού για να καλυφθούν οι θέσεις και έτσι να μπορέσουμε να προχωρήσουμε στην περαιτέρω ενίσχυση.
Ευχαριστώ πολύ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Υπουργέ.
Η με αριθμό 1257/28-8-2026 επίκαιρη ερώτηση του Βουλευτή Έβρου της Κ.Ο. ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ κ. Παράσχου Παπαδάκη προς τον Υπουργό Υποδομών και Μεταφορών, με θέμα: «Άμεση ανάγκη αποκατάστασης ζωτικής σημασίας δρόμου της Σαμοθράκης, η επισκευή του οποίου παραμένει ως εκκρεμότητα από τη φυσική καταστροφή της 26/9/2017» δεν θα συζητηθεί λόγω κωλύματος του Βουλευτή.
Η με αριθμό 1262/31-8-2026 επίκαιρη ερώτηση του Βουλευτή Ηρακλείου της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Εμμανουήλ Συντυχάκη προς τον Υπουργό Κλιματικής Κρίσης και Πολιτικής Προστασίας, με θέμα: «Λήψη των αναγκαίων μέτρων για το Πυροσβεστικό Κλιμάκιο Σητείας Λασιθίου Κρήτης» δεν θα συζητηθεί λόγω κωλύματος του Βουλευτή.
Η με αριθμό 1249/25-8-2026 επίκαιρη ερώτηση του Βουλευτή Ηλείας της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Μιχαήλ Κατρίνη προς τον Υπουργό Υποδομών και Μεταφορών, με θέμα: «Αβεβαιότητα για την κατασκευή του «Πύργος-Καλό Νερό Τσακώνα»» δεν θα συζητηθεί κατόπιν συνεννόησης.
Η με αριθμό 1254/27-8-2026 επίκαιρη ερώτηση του Βουλευτή Έβρου της Κ.Ο. ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ κ. Παράσχου Παπαδάκη προς τον Υπουργό Εθνικής Άμυνας, με θέμα: «Απαγόρευση ανάρτησης της Ελληνικής Σημαίας στο Τριεθνές του Ν. Έβρου» δεν θα συζητηθεί κατόπιν συνεννόησης.
Η με αριθμό 1252/26-8-2026 επίκαιρη ερώτηση της Ανεξάρτητης Βουλευτού Κοζάνης κ. Καλλιόπης Βέττα προς τον Υπουργό Αγροτικής Ανάπτυξης και Τροφίμων, με θέμα: «Σε απόγνωση οι κτηνοτρόφοι της Δυτικής Μακεδονίας – Επιτακτική ανάγκη για έκτακτη χρηματοδοτική στήριξη» δεν θα συζητηθεί κατόπιν συνεννόησης.
Η με αριθμό 1256/28-8-2026 επίκαιρη ερώτηση της Ανεξάρτητης Βουλευτού Κοζάνης κ. Καλλιόπης Βέττα προς τον Υπουργό Υποδομών και Μεταφορών, με θέμα: «Η ταλαιπωρία στην Εγνατία Οδό συνεχίζεται αδικαιολόγητα για τους διερχόμενους οδηγούς, την ώρα που δρομολογούνται υπέρογκες αυξήσεις στα διόδια» δεν θα συζητηθεί κατόπιν συνεννόησης.
Η με αριθμό 1248/25-8-2026 επίκαιρη ερώτηση του Βουλευτή Ηρακλείου της Κ.Ο. ΝΕΑ ΔΗΜΟΚΡΑΤΙΑ κ. Ελευθέριου Αυγενάκη προς τον Υπουργό Αγροτικής Ανάπτυξης και Τροφίμων, με θέμα: «Ζητήματα καθυστερήσεων ελέγχων και εκκαθάρισης δαπανών στα Επιχειρησιακά Προγράμματα Εργασίας των Οργανώσεων Ελαιουργικών Φορέων (ΟΕΦ) 2024-2027 – Συνέπειες στη ρευστότητα των φορέων» δεν θα συζητηθεί κατόπιν συνεννόησης.
Η με αριθμό 1253/26-8-2026 επίκαιρη ερώτηση του Βουλευτή Λαρίσης της Κ.Ο. ΝΕΑ ΔΗΜΟΚΡΑΤΙΑ κ. Μάξιμου Χαρακόπουλου προς τον Υπουργό Αγροτικής Ανάπτυξης και Τροφίμων, με θέμα: «Αλλαγή του θεσμικού πλαισίου για την ένταξη των βιοκαλλιεργητών στις Κρατικές Οικονομικές Ενισχύσεις (Κ.Ο.Ε.) και ενίσχυση των βιοκαλλιεργητών μήλου της Ελασσόνας» δεν θα συζητηθεί κατόπιν συνεννόησης.
Η με αριθμό 1258/31-8-2026 επίκαιρη ερώτηση του Βουλευτή Α΄ Πειραιώς της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Νικολάου Αμπατιέλου προς τον Υπουργό Υποδομών και Μεταφορών, με θέμα: «Για την άρνηση της Hellenic Train πραγματοποίησης επίσκεψης στα κεντρικά γραφεία της» δεν θα συζητηθεί κατόπιν συνεννόησης.
Η με αριθμό 1268/31-8-2026 επίκαιρη ερώτηση του Βουλευτή Β3΄ Νότιου Τομέα Αθηνών της Κ.Ο. ΠΛΕΥΣΗ ΕΛΕΥΘΕΡΙΑΣ κ. Σπυρίδωνος Μπιμπίλα προς την Υπουργό Παιδείας, Θρησκευμάτων και Αθλητισμού, με θέμα: «Σίτιση στα σχολεία και προστασία της υγείας των μαθητών» δεν θα συζητηθεί λόγω αναρμοδιότητας.
Η με αριθμό 1267/31-8-2026 επίκαιρη ερώτηση της Βουλευτού Α΄ Αθηνών της Κ.Ο. ΠΛΕΥΣΗ ΕΛΕΥΘΕΡΙΑΣ κ. Έλλης Ρούσσου προς τον Υπουργό Κλιματικής Κρίσης και Πολιτικής Προστασίας, με θέμα: «Πυρκαγιές 2026: Ποια έργα πρόληψης είχαν πράγματι ολοκληρωθεί στις περιοχές που κάηκαν και ποια παρέμειναν ανεκτέλεστα; Και τι ποσά διατέθηκαν για έργα πρόληψης;» δεν θα συζητηθεί λόγω αναρμοδιότητας.
Θα συζητηθεί η πέμπτη με αριθμό 1265/31-8-2026 επίκαιρη ερώτηση πρώτου κύκλου του Βουλευτή Επικρατείας της Κ.Ο. ΠΛΕΥΣΗ ΕΛΕΥΘΕΡΙΑΣ κ. Αλέξανδρου Καζαμία προς τον Υπουργό Εθνικής Οικονομίας και Οικονομικών, με θέμα: «Αφού εξόντωσε τη μεσαία τάξη επί μία τετραετία, η Κυβέρνηση προσποιείται τώρα πως τη θυμήθηκε ενόψει της προεκλογικής ΔΕΘ».
Κύριε συνάδελφε, έχετε τον λόγο.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε.
Κύριε Μαρκόπουλε, η Πλεύση Ελευθερίας υποβάλλει ερωτήσεις για τον κοινοβουλευτικό έλεγχο στους Υπουργούς, όμως ο κ. Πιερρακάκης ποτέ δεν έχει έρθει όσες φορές τον ρωτάμε για θέματα που αφορούν το Υπουργείο σας και στέλνει εσάς. Πραγματικά θα ήθελα να μας εξηγήσετε γιατί οι Υπουργοί γίνονται άφαντοι τα τελευταία δύο χρόνια σχεδόν όλοι -όχι όλοι εντελώς, αλλά οι περισσότεροι, η συντριπτική πλειονότητα- στη διάρκεια του κοινοβουλευτικού ελέγχου. 
Η ερώτησή μου σχετίζεται με δηλώσεις που έκανε πριν τη ΔΕΘ ο κ. Μαρινάκης, ο Κυβερνητικός Εκπρόσωπος, στη διάρκεια της προσπάθειάς του να κάνει το γνωστό προπαγανδιστικό «μασάζ» για την ομιλία του Πρωθυπουργού που είχαμε προχθές. Τότε είχε πει ότι η Κυβέρνηση φροντίζει τη μεσαία τάξη και ότι το κάνει επιστρέφοντας όλα όσα φορολογεί. Είχε πει συγκεκριμένα ότι η Κυβέρνηση εξασφαλίζει παραπάνω φορολογικά έσοδα, μειώνοντας τους φόρους -πρώτη παραδοξολογία- και αυτά τα παραπάνω λεφτά τα επιστρέφει πίσω. Μάλιστα είχε πει ότι όλα τα επιστρέφει πίσω. Στην ίδια προσπάθειά του -κάτι το οποίο ακούσαμε στη διάρκεια των δηλώσεων και του Πρωθυπουργού στη ΔΕΘ- είπε ότι τώρα ειδικά πρέπει να δοθεί μεγαλύτερη έμφαση στη μεσαία τάξη, που εμμέσως βέβαια υπονοεί ότι μέχρι τώρα δεν είχε δοθεί, γιατί τώρα ειδικά πρέπει να γίνει.
 
Η μεσαία τάξη, κύριε Μαρκόπουλε, όπως γνωρίζετε, υπολογίζεται από τον ΟΟΣΑ ως η τάξη εκείνη που έχει εισόδημα από το 75% μέχρι το 200% του μέσου εθνικού εισοδήματος. Αν, δηλαδή, ο μέσος Έλληνας σήμερα έχει εισόδημα 25.000 ευρώ τον χρόνο -τόσο είναι-, η μεσαία τάξη υπολογίζεται για όσους έχουν εισόδημα κατά κεφαλήν, κατά άτομο, όχι για τις οικογένειες από 19.000 ευρώ μέχρι και 50.000 ευρώ περίπου. Αν έχουμε μία τετραμελή οικογένεια, τότε αυτό θα πρέπει να το πολλαπλασιάσουμε επί τέσσερα και ούτω καθεξής.
Η μεσαία τάξη στην Ελλάδα, κύριε Μαρκόπουλε, τις τελευταίες δεκαετίες είναι πολύ πιο μικρή από τη μεσαία τάξη στην Ευρωπαϊκή Ένωση. Σε εμάς είναι το 50% του συνολικού πληθυσμού, ενώ στην Ευρωπαϊκή Ένωση κατά μέσο όρο είναι το 64%. Με άλλα λόγια, έχουμε μια συρρίκνωση της μεσαίας τάξης, η οποία διατηρήθηκε και επί της Κυβέρνησής σας. 
Θέλω, λοιπόν, να σας ρωτήσω το εξής: Τη στιγμή που η Κυβέρνηση έχει υπερπλεονάσματα και τη στιγμή που έχουμε έναν καλπάζοντα πληθωρισμό, πώς είναι δυνατόν η Κυβέρνηση να μιλάει για τη μεσαία τάξη και να ισχυρίζεται ψευδώς ότι επιστρέφει πίσω όσα παίρνει με φόρους; Δεύτερον, πιστεύετε ότι με τα ψίχουλα που μοίρασε ο Πρωθυπουργός στη ΔΕΘ θα αναστηλώσει τη μεσαία τάξη; 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε.
Κύριε Υφυπουργέ, έχετε τον λόγο. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ευχαριστώ, κύριε Πρόεδρε. 
Κύριε Καζαμία, επειδή βάζετε πολύ συχνά βάζετε στην ατζέντα την αντικατάσταση του Υπουργού Εθνικής Οικονομίας και Οικονομικών, του κ. Πιερρακάκη, θα σας παραπέμψω χωρίς αντιπαραθετική διάθεση στο ΦΕΚ αρμοδιοτήτων μου, το οποίο ξεκαθαρίζει ότι πέραν των αρμοδιοτήτων σε ό,τι αφορά τη φορολογική πολιτική, υπάρχει και η αρμοδιότητα της αντικατάστασης εν τη απουσία του Υπουργού ενός Υπουργού, ο οποίος νομίζω πως κατανοείτε ότι εκ του ρόλου του έχει αυξημένα καθήκοντα κυρίως εντός Ελλάδος, αλλά και εκτός με την Προεδρία του Eurogroup. Αυτό, λοιπόν, ήθελα να το απαντήσω, γιατί το έχετε θέσει τέσσερις, πέντε φορές και ήθελα να σας δώσω την απάντησή μου. 
Έχουμε, λοιπόν, μία Κυβέρνηση η οποία δημιούργησε εξακόσιες χιλιάδες νέες θέσεις εργασίας ρίχνοντας την ανεργία κάτω από το 8% και συγκεκριμένα στο 7,9%. Έχουμε μια Κυβέρνηση, η οποία στο πρόγραμμά της δεν έχει την εξόντωση της μεσαίας τάξης, όπως την είχε το προηγούμενο κόμμα που κυβέρνησε. Θυμίζω τις δηλώσεις του κ. Τσακαλώτου, ότι με συγκεκριμένο προγραμματισμό η μεσαία τάξη είχε στοχοποιηθεί. Μιλάω για ένα κόμμα -κάτι που προφανώς δεν το αναφέρω για εσάς προσωπικά, καθώς δεν υπήρξατε μέλος του- στο οποίο για ένα ικανό διάστημα υπήρξε μέλος του ΣΥΡΙΖΑ-Προοδευτική Συμμαχία και Πρόεδρος τους Κοινοβουλίου η Αρχηγός του κόμματός σας, η κ. Κωνσταντοπούλου. Βέβαια, θα της αναγνωρίσω ότι αποχώρησε από το συγκεκριμένο κόμμα. Ωστόσο, όπως και να έχει, η στρατηγική επιλογή ήταν από την αρχή επιλογή εξόντωσης της μεσαίας τάξης από τον κ. Τσακαλώτο, από την ομάδα του κ. Τσίπρα. 
Επίσης, δεν μπορεί να μιλάει κάποιος πολιτικά για τις έξι αυξήσεις κατώτατου μισθού ή για τις αυξήσεις στις συντάξεις, τις πρώτες μετά από πολλά χρόνια, γιατί οι προηγούμενες κυβερνήσεις, τις οποίες υπηρέτησαν άλλα πολιτικά πρόσωπα, μείωσαν τις συντάξεις. Χαρακτηριστικό παράδειγμα είναι το γεγονός ότι υπήρξε ο νόμος Κατρούγκαλου -και νομίζω ότι ο κ. Κατρούγκαλος δεν υπήρξε στη δική μας παράταξη-, ενώ όλη η Ελλάδα αναστέναζε από την προσωπική διαφορά, την οποία θυμίζω ότι αυτή η Κυβέρνηση εξαλείφει στις αρχές του 2027 με νομοθέτηση που έγινε πέρυσι και με περσινές ανακοινώσεις στη Διεθνή Έκθεση Θεσσαλονίκης.
Και έρχομαι τώρα στον μηδενισμό φόρων για νέους έως 25 ετών. Να μιλήσω, επίσης, για τους μηδενικούς συντελεστές για εισοδήματα έως 20.000 ευρώ; Να μιλήσω για μία σειρά στρατηγικών προσεγγίσεων σε ό,τι αφορά τις ευπαθείς ομάδες, για κάποια επιδόματα τα οποία έπρεπε να δοθούν για να στηριχθεί η κοινωνία μας και η μικρομεσαία τάξη; Ογδόντα τρεις φόροι, κύριε Καζαμία -ογδόντα τρεις φόροι!- και εισφορές μειώθηκαν από αυτήν εδώ την Κυβέρνηση!
Μάλιστα, σας έχω και μία έκπληξη. Μετά τις προχθεσινές ανακοινώσεις στη Θεσσαλονίκη, ενενήντα ένας έγιναν οι φόροι και οι εισφορές που μειώνονται από αυτή την Κυβέρνηση. Ε, όπως και να έχει, αυτό δεν το λες και εξόντωση της μεσαίας τάξης! Προφανώς και αναγνωρίζουμε την ύπαρξη προβλημάτων, προφανώς και αναγνωρίζουμε ότι έχει έρθει μια διεθνής ως προς τον χαρακτήρα της πληθωριστική πίεση, λόγω εξωγενών καταστάσεων. Δεν φταίει πια ο Μητσοτάκης και ο Πιερρακάκης για τον πόλεμο στην Ουκρανία, για την εισβολή, την οποία κάποιοι ίσως να μην αναγνωρίζουν σ’ αυτό το Κοινοβούλιο ή γι’ αυτή την κατάσταση στη Μέση Ανατολή. 
Θέλω, λοιπόν, να είμαι ξεκάθαρος και στη δευτερολογία μου θα είμαι και πιο συγκεκριμένος. Τόσο με αυτά που έχουμε κάνει αυτά τα επτά χρόνια, όσο και με αυτά που εξαγγείλαμε στη Διεθνή Έκθεση Θεσσαλονίκης προχθές είμαστε σαφείς ως προς τον οδικό χάρτη ανακούφισης της μεσαίας τάξης, των μικρομεσαίων πολιτών, γιατί εμείς δεν πειραματιζόμαστε με το μέλλον τους και δεν τους θέτουμε απέναντι ως ένα κοινωνικό επαναστατικό πείραμα, όπως κάποιοι άλλοι.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υφυπουργέ.
Κύριε συνάδελφε, έχετε τον λόγο για τη δευτερολογία σας. 
ΑΛΕΞΑΝΔΡΟΣ ΚΑΖΑΜΙΑΣ: Κύριε Μαρκόπουλε, η Νέα Δημοκρατία βρίσκεται στην κυβέρνηση επτά χρόνια και τώρα διανύετε τον όγδοο χρόνο της διακυβέρνησής σας. Η μεσαία τάξη την επταετία αυτή δεν διευρύνθηκε. Και το να μου δίνετε μια απάντηση αναφερόμενος στον ΣΥΡΙΖΑ, στον κ. Τσακαλώτο και στο παρελθόν, προτού αναλάβετε εσείς τη διακυβέρνηση, δείχνει ότι έχετε τη φωλιά σας πολύ λερωμένη. Το να λέει ο Κυβερνητικός Εκπρόσωπος λίγο πριν την προεκλογική ΔΕΘ, δηλαδή μήνες πριν τις εκλογές, τώρα θυμηθήκαμε τη μεσαία τάξη δείχνει ότι δεν κάνατε τίποτα για να την αναστηλώσετε. 
Η κ. Κωνσταντοπούλου, στην οποία αναφερθήκατε, κύριε Μαρκόπουλε, ήταν στον ΣΥΡΙΖΑ και έφυγε από τον ΣΥΡΙΖΑ ακριβώς επειδή ψήφισε το τρίτο μνημόνιο, το οποίο όμως ψηφίσατε κι εσείς. Και αυτό το τρίτο μνημόνιο είναι που γονάτισε τη μεσαία τάξη επί υπουργίας του κ. Τσακαλώτου από το 2015 μέχρι το 2019, μία συνθήκη την οποία εσείς κληρονομήσατε και τη διατηρήσατε επάξια με τον ΣΥΡΙΖΑ. Το να απευθύνεστε τώρα με αυτά τα λόγια στην κ. Κωνσταντοπούλου δείχνει ή ότι δεν ξέρετε τι έγινε τότε και γιατί έφυγε ή ότι έχετε μεγάλο πρόβλημα να υπερασπιστείτε το δικό σας μητρώο όσον αφορά τα μέτρα προς τη μεσαία τάξη
Η φορολόγηση που κάνετε εδώ και χρόνια, που μειώνετε φόρους, δημιουργεί ένα πλεόνασμα, ένα υπερπλεόνασμα. Το 2025 ήταν 4,9%. Για να σας το πω αριθμητικά, ήταν 12 δισεκατομμύρια. Παίρνετε 12 δισεκατομμύρια από τις τσέπες των πολιτών, κυρίως από τη μεσαία τάξη και τα ασθενέστερα κοινωνικά στρώματα -γιατί τα παίρνατε μέσω ΦΠΑ, μέσω του ειδικού φόρου κατανάλωσης, η βενζίνη έχει φτάσει τα 2,10 έως 2,20 σήμερα- και δεν κάνετε τίποτα. Τα βλέπετε και φορολογείτε τους πολίτες για να τους γονατίσετε. Γιατί; Διότι κρατάτε τα περισσότερα χρήματα και επιστρέφετε τώρα στη ΔΕΘ 2,2 δισεκατομμύρια και κάνετε και τους γαλαντόμους! Είναι φοβερό! Κρατάτε τα χρήματα και λέτε ψέματα ότι τα επιστρέφετε. Αυτό που κάνετε είναι να επιστρέφετε ψίχουλα. 
Μιλάμε για μία οικονομία, κύριε Μαρκόπουλε, που τον Αύγουστο είχε πληθωρισμό 3,7%. Ξέρετε σε τι αντιστοιχεί αυτό στο μέγεθος της οικονομίας; Σε 9 δισεκατομμύρια! Θα αυξηθεί η οικονομία λόγω πληθωρισμού 9 δισεκατομμύρια! Από αυτά τα 9 δισεκατομμύρια δεν πρόκειται να δώσετε πίσω στους πολίτες παρά ελάχιστα για να αντιμετωπίσουν την ακρίβεια. Γι’ αυτό και τους γονατίζει η ακρίβεια. Όλα αυτά τα μέτρα που ανακοίνωσε ο Πρωθυπουργός προχθές είναι μέτρα τα οποία δεν πρόκειται να κάνουν τίποτα για να προστατεύσουν τους πολίτες απέναντι στην αναμενόμενη ακρίβεια. Και έρχεστε και μιλάτε για τη μεσαία τάξη; 
Η μεν ΓΣΕΒΕΕ σε έκθεσή της για το 2025 μιλάει για το 62% των νοικοκυριών που δεν μπορούν να ανταπεξέλθουν με το εισόδημά τους πέρα από τη δέκατη όγδοη, όχι πλέον τη δέκατη ένατη, μέρα του μήνα! Γι’ αυτά τι λέτε; Απολύτως τίποτα! 
Το Διεθνές Νομισματικό Ταμείο λέει σε πρόσφατη έκθεσή του, την οποία συζητήσαμε εδώ, ότι 2,4 εκατομμύρια Έλληνες, το 1/4 του πληθυσμού -και αν βγάλετε τα παιδιά, μιλάμε για το 1/3 του πληθυσμού- έχει κόκκινα δάνεια που δεν μειώνονται ή μειώνονται πάρα, πάρα πολύ αργά. Σε εκατό χρόνια θα έχουν εξαλειφθεί με την ταχύτητα που πάμε τώρα. 
Και βεβαίως θα πρέπει να μας απαντήσετε σε άρθρο της εφημερίδας «Η Καθημερινή» που λέει ότι η Ελλάδα είναι στην τελευταία θέση μαζί με τη Βουλγαρία όσον αφορά το κατά κεφαλήν εισόδημα στην Ευρωπαϊκή Ένωση. Γιατί συμβαίνουν αυτά, αφού φροντίζετε τη μεσαία τάξη; Γιατί σήμερα υπάρχουν περισσότεροι από ποτέ σε κίνδυνο φτώχειας; 

ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Καζαμία. 
Έχετε τον λόγο, κύριε Υφυπουργέ. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ευχαριστώ πολύ, κύριε Πρόεδρε. 
Κύριε Καζαμία, πείτε μου μία χώρα που αυτήν τη στιγμή, τον προηγούμενο μήνα που περιγράψατε, δεν είχε πληθωριστική πίεση και αύξηση του πληθωρισμού; Πείτε μου μία. 
ΑΛΕΞΑΝΔΡΟΣ ΚΑΖΑΜΙΑΣ: Πιο ψηλά από την Ευρώπη.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Συζητήστε μου μία σε όλο τον πλανήτη. 
ΑΛΕΞΑΝΔΡΟΣ ΚΑΖΑΜΙΑΣ: Πιο ψηλά από την Ευρωπαϊκή Ένωση.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Επίσης, μιλάτε για το αιματοβαμμένο πλεόνασμα, κατ’ αρχάς για να προσδιορίσουμε η πλεονασματική κατεύθυνση των πραγμάτων εδράζεται σε συγκεκριμένα πράγματα. Είναι η προσέλκυση επενδύσεων, οι οποίες σπάνε κάθε ρεκόρ, είναι η πάταξη της φοροδιαφυγής, η οποία αυτήν τη στιγμή είναι στα μεγαλύτερα της δεδομένα, χάρη σε μία σειρά συστημάτων που μας επιτρέπουν πλέον να χτυπάμε τη φοροδιαφυγή και, προφανώς, θα πρέπει να σας θυμίσουμε ότι εμείς επιδιώκουμε την αποπληρωμή του χρέους της χώρας, εξασφαλίζοντας σε κάθε δισεκατομμύριο, που πρόωρα αποπληρώνουμε, τριάντα εκατομμύρια ευρώ, αποτέλεσμα θετικό γιατί απαλείφονται οι τόκοι. Γιατί εμείς δεν κοιτάμε το σήμερα, κοιτάμε το αύριο, κοιτάμε τα παιδιά μας και τα εγγόνια μας, κύριε Καζαμία. 
Επίσης, μου αναφέρατε τους θεσμικούς εκπροσώπους, η ΓΣΕΒΕΕ, η ΕΣΕΕ, οι εμποροβιοτέχνες, οι επαγγελματίες σε ό,τι αφορά τους εμπορικούς συλλόγους τι ζητούσαν στον κοινωνικό διάλογο το τελευταίο διάστημα προ ΔΕΘ; Ζητούσαν μείωση στα τεκμαρτά, τις κάνουμε. Προκαταβολή φόρου παρέμβαση, για πρώτη φορά κάνουμε βήματα σε ένα μέτρο και προδιαγράφουμε τον δρόμο, το κάνουμε. Όσον αφορά το τέλος επιτηδεύματος, το μειώνουμε, πλέον το εξαφανίζουμε σε όλη την περιφέρεια και τη Θεσσαλονίκη και έπεται η Αττική, αρχικά με 50% μείωση την πρώτη χρονιά και πλήρη εξάλειψη, το κάνουμε. Σχετικά με το αίτημα των παραγωγικών φορέων, που αναφέρεστε, είμαστε πάρα πολύ υπερήφανοι γιατί παρουσιάσαμε προχθές ένα πρόγραμμα για τα τελευταία πολλά χρόνια ρεκόρ 2,2 δισεκατομμυρίων ευρώ κοστολογημένων άρα όχι επικίνδυνων, κύριε Καζαμία. 
Σε κάθε περίπτωση, είμαστε η Κυβέρνηση και θα κληθείτε να τοποθετηθείτε μέσα στις επόμενες μέρες και θα περιμένω πραγματικά με μεγάλο ενδιαφέρον αν θα υπερψηφίσετε το να δώσουμε 500 ευρώ σε ό,τι αφορά τους δημόσιους υπάλληλους -οι οποίοι έχουν μείνει στάσιμοι πέραν των λοιπών ρυθμίσεων που έχουμε κάνει στους μισθούς τους, εννοώ δηλαδή ότι δεν μπόρεσαν να έχουν δέκατο τρίτο μισθό και εδώ τους δίνουμε ένα βήμα να πάρουν κάποια έξτρα χρήματα σοβαρά- εάν θα υπερψηφίσετε τη σταδιακή αύξηση του κατώτατου μισθού στα δυτικοευρωπαϊκά πλέον μεγέθη, γιατί το τετραψήφιο είναι η δυτική Ευρώπη, όχι το τριψήφιο με το οποίο συγκρινόμαστε, αν θα υπερψηφίσετε μια σειρά θετικών παρεμβάσεων για την αύξηση του εισοδήματος των συνταξιούχων μας, εάν ουσιαστικά θα πείτε «ναι» σε μέτρα ευεργετικά. 
Εμείς, κύριε Καζαμία, την ανάπτυξη δεν τη φέρνουμε στα λόγια. Τη φέρνουμε με συντεταγμένο, συντονισμένο τρόπο και δημοσιονομικά ορθό, καθώς δεν ξεχνούμε ότι υπάρχουν συγκεκριμένοι ευρωπαϊκοί δημοσιονομικοί κανόνες. Όποιος τάζει ένα άλλο μονοπάτι, όποιος μιλάει αυθαίρετα για παροχές που δεν μπορεί να σηκώσει η ελληνική οικονομία και θα δημιουργήσουν στρεβλώσεις ως προς το δημοσιονομικό προφίλ της χώρας μας, θα πρέπει να μας εξηγήσει και να μας ξεκαθαρίσει ότι έρχεται μπροστά μας μία νέα περιπέτεια. 
Ακούω πάλι, τη λέξη «αξιοπρέπεια». Θα σας θυμίσω, κύριε Καζαμία, και θα θυμίσω και στο Σώμα, ότι την τελευταία φορά που ακούσαμε τη λέξη «αξιοπρέπεια» από κυβέρνηση, έκλεισαν οι τράπεζες, έκλαιγαν οι συνταξιούχοι έξω από τα ΑΤΜ. Και πόσο μας κόστισε αυτή η «αξιοπρέπεια»; Μας κόστισε 120 δισεκατομμύρια ευρώ, μια δύσκολη πορεία για τη μεσαία τάξη, την οποία επικαλείστε εσείς, περικοπές και ένα τρίτο, αχρείαστο, βαρύ μνημόνιο. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Είναι δύσκολο, βέβαια, να ακούς οικονομικά χωρίς να μπορείς να παρέμβεις. Είναι πραγματικά δύσκολο να προεδρεύεις σε τέτοιες περιπτώσεις. Πάντως, σίγουρα, οι φορείς δεν ζητούσαν 5% μείωση της προκαταβολής για κάθε χρόνο. Κάτι περισσότερο ζητούσαν. 
Ευχαριστώ πολύ πάντως που το επιτρέψατε να κάνω την ερώτηση. 
Θα ολοκληρώσουμε με την τέταρτη με αριθμό 1255/27-8-2026 επίκαιρη ερώτηση δεύτερου κύκλου του Βουλευτή Σερρών της Κοινοβουλευτικής Ομάδας της Ελληνικής Λύσης - Κυριάκος Βελόπουλος κ. Κωνσταντίνου Μπούμπα προς τον Υπουργό Εθνικής Οικονομίας και Οικονομικών με θέμα: «Δυσχέρεια στην εφαρμογής του ν.5024/2023 (αναφορικά με τα δημόσια κτήματα) σε περιοχές ειδικού καθεστώτος (Νatura)». 
Έχετε τον λόγο, κύριε συνάδελφε, για την πρωτολογία σας. 
ΚΩΝΣΤΑΝΤΙΝΟΣ ΜΠΟΥΜΠΑΣ: Σας ευχαριστώ πολύ, κύριε Πρόεδρε.
Κύριε Υπουργέ, είναι ένα μείζον θέμα από μία μη σωστή ερμηνεία και διευκρίνιση μιας εγκυκλίου που αφορά τον νόμο, που εσείς ψηφίσατε, για τις επιχειρηματικές και γενικότερα αγροτικές δραστηριότητες σε περιοχές προστατευόμενες, σε περιοχές Natura. Είναι ο ν.5024/2023. 
Τι γίνεται όμως; Με βάση την εγκύκλιο 10740 στις 27 Ιανουαρίου του 2025, αυτοί οι οποίοι καταλαμβάνουν έκταση κάτω των δέκα χιλιάδων τετραγωνικών μέτρων, δηλαδή κάτω από δέκα στρεμμάτων, μέσα σε αυτές τις προστατευόμενες περιοχές, δεν μπορεί να γίνει η αξιοποίηση καλλιεργήσιμης έκτασης, δεν μπορεί να πάει σε αρτιότητα και κατάτμηση.
Υπάρχει ένα κλασικό παράδειγμα από μία μαρτυρική ιστορική περιοχή στον Δήμο Αμφίπολης και στον Νομό Σερρών, τη δική μου εκλογική περιφέρεια στα Κερδύλια και θα σας εξηγήσω ακριβώς τι γίνεται. Το ζήτημα είναι να δοθεί κάποια χρονική παράταση πάνω σε αυτό να δοθούν διευκρινίσεις, στην εγκύκλιο αυτή, προκειμένου οι άνθρωποι να μην είναι όμηροι και δέσμιοι με δικές τους ιδιοκτησίες σε προστατευόμενες περιοχές. Οι περιβαλλοντικοί όροι που πρέπει να εφαρμοστούν για την προστασία του περιβάλλοντος, αυτό είναι έτερον εκάτερον. Είναι μια παράμετρος που σίγουρα θα πρέπει να εφαρμοστεί για την προστασία του περιβάλλοντος. 
Όμως, τι γίνεται εδώ τώρα; Ενώ οι άνθρωποι αυτοί, με χαρακτηριστικό παράδειγμα τις πεντακόσιες οικογένειες που είναι όμηροι και δεσμοί μιας εγκυκλίου που δεν ερμηνεύεται σωστά και έξι χιλιάδες στρέμματα στα ιστορικά Κερδύλια -που είχαμε και ένα ειδεχθέστατο έγκλημα από τους Ναζί στις 17 Οκτωβρίου του 1941 με διακόσιες τριάντα οκτώ νεκρούς και οι άνθρωποι έκαναν από την αρχή τα Άνω και Κάτω Κερδύλια- έχουν τίτλους ιδιοκτησίας για πάνω από εκατό χρόνια. Είναι από την εποχή των Οθωμανών. Ενώ, λοιπόν, οι άνθρωποι αυτοί δήλωναν τα αγροκτήματα κανονικά στο Ε9 αλλά πλήρωναν και τους φόρους που τους αναλογούσαν σε ό,τι αφορά τον ΕΝΦΙΑ, ξαφνικά έρχεται η υπηρεσία του Εθνικού Κτηματολογίου, κάνει ένσταση ότι οι εκτάσεις αυτές είναι του Δημοσίου και μπλοκάρει όλη τη διαδικασία. Και οι άνθρωποι αυτοί τώρα ούτε να καλλιεργήσουν μπορούν, δικά τους ζητήματα με τίτλους κυριότητας -προσέξτε, για πάνω από εκατό χρόνια- και προσπαθούν να αποδείξουν τα αυτονόητα, τα δικά τους περιουσιακά στοιχεία. Υπήρχε μία υπόσχεση από τον μακαρίτη, τον εκλιπόντα Βουλευτή, τον ομοϊδεάτη σας, τον αείμνηστο Βεζυρόπουλο, ότι θα δοθεί λύση. Λοιπόν, τι έγινε δόθηκε ναι μεν λύση σε κάποια σπίτια, δεν δόθηκε, όμως, λύση στα χωράφια. 
Οι άνθρωποι αυτοί είναι σε απόγνωση και καλούνται τώρα να αποδείξουν τα δικά τους χωράφια ότι είναι δικά τους. Το ζήτημα είναι ότι πρέπει να επιλυθεί το θέμα, να δοθεί χρονική παράταση και να δοθούν διευκρινήσεις για τη συγκεκριμένη εγκύκλιο. 
Σας ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε. 
Έχετε τον λόγο, κύριε Υφυπουργέ.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Κύριε Μπούμπα, με όλο τον σεβασμό, νομίζω ότι εδώ επιδιώκουμε ένα πάρα-πάρα πολύ μεγάλο νομικό και θεσμικό άλμα. Ο ν.5024/2023 θεσπίστηκε για να επιλύσει ένα χρόνιο κοινωνικό πρόβλημα, δίνοντας τη δυνατότητα σε φυσικά και νομικά πρόσωπα να εξαγοράσουν κατεχόμενα δημόσια ακίνητα, που ανήκουν στην ιδιωτική περιουσία του Δημοσίου. 
Συγκεκριμένα, επιτρέπει την εξαγορά κατεχόμενων δημοσίων ακινήτων μέσω ψηφιακής διαδικασίας, χωρίς όμως -και κρατήστε το αυτό- να παρακάμπτει την περιβαλλοντική νομοθεσία και συγκεκριμένα τον ν.3937/2011 και προφανώς και τις ευρωπαϊκές επιταγές. Οι υφιστάμενοι περιβαλλοντικοί περιορισμοί παραμένουν σε ισχύ, είναι καθαρό αυτό δεν μπορεί να αλλάξει και αποτυπώνονται υποχρεωτικά στην απόφαση εξαγοράς, ώστε να αποτραπεί η αλλοίωση των ευαίσθητων οικοσυστημάτων. 
Ειδικά για τις εκτός σχεδίου περιοχές Natura 2000, το άρθρο 9 του ν.3937/2011 ορίζει τα δέκα στρέμματα ως ελάχιστο όριο αρτιότητας και κατάτμησης, αντί των τεσσάρων στρεμμάτων που ισχύουν γενικά στην εκτός σχεδίου δόμηση. Η αυστηροποίηση αυτή βασίζεται σε επιστημονικά συγκεκριμένα περιβαλλοντικά και πολεοδομικά κριτήρια και δεδομένα, με σκοπό τον περιορισμό της άναρχης δόμησης και προφανώς, τον σεβασμό της περιοχής -με ευαίσθητα οικοσυστήματα περιοχή- και υποθέτω, είστε κι εσείς ένας ευαισθητοποιημένος άνθρωπος γύρω από τα περιβαλλοντικά ζητήματα του τόπου σας. 
Στόχος της είναι ο έλεγχος της οικιστικής πίεσης και η ανάσχεση της άναρχης δόμησης. Στην προκειμένη περίπτωση, στην οποία αναφέρεστε, υποβλήθηκε ερώτηση, σχετικά με τη δυνατότητα έκδοσης ερμηνευτικής εγκυκλίου, η οποία θα επιτρέπει την εξαγορά κατεχομένων δημοσίων ακινήτων με εμβαδόν κάτω των δέκα στρεμμάτων σε εκτός σχεδίου περιοχές του δικτύου Natura 2000. Βασίζεται το αίτημά σας σε έγγραφο της Κτηματικής Υπηρεσίας των Σερρών, απ’ όσο γνωρίζω, το οποίο παρουσιάζει ανακριβώς ως ερμηνευτική εγκύκλιο της Γενικής Γραμματείας Δημόσιας Περιουσίας, με σκοπό τη δημιουργία εντυπώσεων. Να είμαστε προσεκτικοί. 
Τυχόν υιοθέτηση της πρότασής σας και έκδοση γενικής ερμηνευτικής εγκυκλίου για εξαγορά των εκτάσεων αυτών θα ερχόταν σε ευθεία αντίθεση με το γράμμα και το πνεύμα του 3937/2011, αλλά και ακόμα χειρότερα με σχετικές ευρωπαϊκές οδηγίες και θα ακύρωνε στην πράξη το ειδικό καθεστώς προστασίας της βιοποικιλότητας, υποβαθμίζοντας σημαντικά ευαίσθητες περιβαλλοντικά περιοχές του δικού σας τόπου, των Σερρών. Άλλωστε, είναι ευρέως γνωστό ότι με διοικητικά έγγραφα, όπως είναι οι ερμηνευτικές εγκύκλιοι της διοίκησης, δεν είναι δυνατόν -να το ξεκαθαρίσουμε- να τροποποιηθούν ή να καταργηθούν διατάξεις νόμων. 
Επομένως, αγαπητέ συνάδελφε, αντιλαμβάνομαι κάποια ζητήματα. Από την άλλη πλευρά, όμως, δεν μπορεί να θέσουμε τη χώρα σε μια περιπέτεια παρανομίας σε επίπεδο νόμου, αλλά και σε επίπεδο ευρωπαϊκών κατευθύνσεων. Μας ζητάτε τώρα με τη συγκεκριμένη σας ερώτηση να παρανομήσουμε, να δημιουργήσουμε περιβαλλοντικό ζήτημα, άρα, να πάμε σε μια εντελώς διαφορετική κατεύθυνση που πραγματικά -δεν μιλώ σε διάθεση επίθεσης- ουσιαστικά υποσκάπτει και το ειλικρινές σας ενδιαφέρον για την περιοχή. Δηλαδή, θέλετε να παρακάμψουμε το νόμο για μια υπόθεση. Αυτό δεν μπορεί να γίνει, να είμαστε σαφείς. Μην ερμηνεύουμε, λοιπόν, τη διοίκηση, όπως θα θέλαμε. Εδώ υπάρχουν συγκεκριμένες νόρμες από τις οποίες, προφανώς, και δε θα απέχουμε -θα τις ακολουθήσουμε- και σε καμία περίπτωση δεν θα κινηθούμε διαφορετικά. 
Ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Υφυπουργέ. 
Ο συνάδελφος κ. Μπούμπας έχει τον λόγο για τη δευτερολογία του. 
ΚΩΝΣΤΑΝΤΙΝΟΣ ΜΠΟΥΜΠΑΣ: Ευχαριστώ, κύριε Πρόεδρε.
Δεν είναι θέμα επίθεσης τώρα, αλλά -ακούστε- δεν απαντάτε μόνο υπουργικά, απαντάτε και δημοσιογραφικά. Το διαστρεβλώνετε. Στρίβειν διά του αρραβώνος!
Κοιτάξτε τι κάνετε εσείς εδώ. Αυτές όλες οι επιτροπές, κύριε Μαρκόπουλε, κύριε Υπουργέ, ήταν εν όψει του κορωνοϊού. Κανείς δεν ήξερε πότε συζητούνται. Εδώ μιλάμε για τίτλους ιδιοκτησίας. Και εδώ εσείς το πάτε σε κτίσματα, αλλά έχουμε καλλιεργήσιμες εκτάσεις και έρχονται οι άνθρωποι με τίτλους ιδιοκτησίας -προσέξτε- από τον προπάππου, πληρώνουν ΕΝΦΙΑ, δηλώνεται στο Ε9 και το αποδέχεται το Δημόσιο. Να το πρώτο που παρανομεί. Πώς είναι δυνατόν να τα δέχεται όλα αυτά τα χρόνια; Βάζετε μετά τους περιβαλλοντικούς όρους κατ’ εντολή της Ευρωπαϊκής Ένωσης και μένουν αυτοί όμηροι και δέσμιοι μιας κατάστασης η οποία λιμνάζει. Δεν ζητάει κανείς να παρανομήσετε επ’ αυτού. Εάν θέλατε να παρανομήσετε όλα αυτά τα χρόνια πώς δεχόσασταν το ιδιοκτησιακό καθεστώς των χωραφιών; 
Και έρχεται η Υπηρεσία των Σερρών, διότι ήταν υποχρεωμένη να κάνει την ένσταση και βγαίνει ότι υπάρχει -άκουσον, άκουσον- στρατιωτικός χάρτης του 1939 που λέει ότι τα κτήματα αυτά είναι δημόσια. Να το πάρουμε και έτσι. Δώστε, όμως,  αυτή τη δυνατότητα με ένα λελογισμένο τίμημα, να μπορούν οι άνθρωποι να αγοράζουν τα χωράφια παρά την πικρία τους, διότι αυτά είναι με τίτλους κυριότητας. Δεν είναι αυτά a priori διασκορπισμένα. Και έρχονται τώρα για έξι χιλιάδες στρέμματα από τα οποία στερούνται, να πάρουν χρήματα -εάν μπορούν να πάρουν από το σκάνδαλο του ΟΠΕΚΕΠΕ- και επιδοτήσεις. Δεν μπορούν να τα σπείρουν, δεν μπορούν να πάνε σε παραγωγή και μιλάμε και για μία ευαίσθητη γεωγραφικά περιοχή. 
Εάν θέλετε να συζητήσουμε τη δυνατότητα που δίδει ο νόμος να γίνουν δραστηριότητες μέσα σε προστατευόμενες περιοχές για πανίδα και χλωρίδα, όπως είναι η Natura, όπως είναι η Συνθήκη Ραμσάρ και άλλες, αυτό είναι μια άλλη συζήτηση. Κανείς δεν λέει να πάμε κόντρα στο περιβάλλον. Ίσα-ίσα που δεν έπρεπε να γίνεται καμία δραστηριότητα, αλλά εδώ πρόκειται για μια κοινωνική αδικία σε Σερραίους αγρότες, στη «Μέκκα» του καραμανλισμού, στον ιδρυτή της παράταξης που πρεσβεύετε ιδεολογικά. Και τους απομονώνετε. Μιλάμε για έξι χιλιάδες στρέμματα. Μιλάμε για πεντακόσιες οικογένειες. Να δούμε και τα κτίσματα τα οποία προϋπήρχαν. Εάν τώρα θέλετε τα κτίσματα της δεκαετίας του ’30 και του ’40 να τα παρουσιάσετε έκνομα, αυτό θα το συζητήσουμε, αλλά οι άνθρωποι αυτοί τα δήλωναν, τα έβαζαν μέσα στις φορολογικές δηλώσεις, στο Ε9. Έχουν πληρώσει ειδικό φόρο, έχουν γίνει μεταβιβάσεις με νόμιμα έγγραφα και τώρα δεν ερμηνεύεται αυτή η εγκύκλιος ορθά. Στα χρόνια του κορωνοϊού. 
Δώστε μια παράταση. Δώστε τους στο κάτω-κάτω τη δυνατότητα να αγοράσουν τα δικά τους χωράφια, τη δική τους περιουσία. Δεν είναι έτσι γενικά ότι δεν προστατεύεται μία ευρύτερη περιοχή. Η περιοχή θα προστατευθεί και σίγουρα είναι μία ευαίσθητη περιοχή εκεί με τις εκβολές του ποταμού Στρυμόνα. Είναι και μια ιστορική περιοχή σε ό,τι αφορά, όπως είπαμε, τα μαρτυρικά Κερδύλλια, αλλά δεν μπορεί οι άνθρωποι αυτοί επί σειρά ετών με τίτλους κυριότητας άνω του ενός αιώνα, να έχουν πληρώσει όλα τα προβλεπόμενα και ξαφνικά με την ένσταση που κάνει η Υπηρεσία των Σερρών να βγάζει την έκταση δημόσια, σε ό,τι αφορά το εμβαδόν που καταλαμβάνει στην περιοχή των έξι χιλιάδων στρεμμάτων, με ένα στρατιωτικό χάρτη του 1939, όπου αυτοί έχουν τίτλους κυριότητας στα χέρια τους προ του 1939. 
Άρα εδώ, λοιπόν, δεν πρόκειται ούτε για καταπάτηση ούτε για να προσβάλλουμε το οικοσύστημα, τη βιωσιμότητα και την αειφόρο ανάπτυξη της περιοχής. Πρέπει να αποκατασταθεί αυτή η αδικία, είναι πολύ απλό. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ κύριε συνάδελφε. 
Ο κύριος Υπουργός έχει τον λόγο. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Κύριε συνάδελφε, με όλο τον σεβασμό, εδώ πραγματικά έχετε δώσει ρεσιτάλ μικροκομματισμού. Έχετε πάει εκεί, έχετε τάξει αυτά τα οποία δεν μπορούν να γίνουν και ερχόσαστε και παρουσιάζετε -προσέξτε το, αυτό πραγματικά είναι ρεσιτάλ μικροκομματισμού- ως κοινωνική ανάγκη την καταπάτηση συνταγματικών ρυθμίσεων και ουσιαστικά γράφετε στα παλαιότερα των υποδημάτων σας, γιατί πραγματικά -το λέω με λύπη- υπάρχει και ένα όριο στο τι τάζουμε και τι λέμε. Υπάρχει και ένα όριο! 
ΚΩΝΣΤΑΝΤΙΝΟΣ ΜΠΟΥΜΠΑΣ: Τους πήρατε τα χωράφια!
ΠΡΟΕΔΡΕΥΩΝ (Βασίλειος Βιλιάρδος): Κύριε συνάδελφε, μη διακόπτετε.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Και μην αντιμετωπίζετε τους πολίτες των Σερρών με αυτόν τον τρόπο. 
ΚΩΝΣΤΑΝΤΙΝΟΣ ΜΠΟΥΜΠΑΣ: …να ντρέπεστε!
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Είσαστε λάθος! Ζητάτε να παρανομήσουμε, ζητάτε για περιοχή… 
ΚΩΝΣΤΑΝΤΙΝΟΣ ΜΠΟΥΜΠΑΣ: …(Δεν ακούστηκε) 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Μας κάνετε και μάθημα για το τι εστί Natura. 
ΚΩΝΣΤΑΝΤΙΝΟΣ ΜΠΟΥΜΠΑΣ: …(Δεν ακούστηκε) 
ΠΡΟΕΔΡΕΥΩΝ (Βασίλειος Βιλιάρδος): Κύριε συνάδελφε, μη διακόπτετε.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Με συγχωρείτε, κύριε Πρόεδρε, αλλά θέλω να σταματήσει ο χρόνος. Όταν απαντώ, θέλω τον δέοντα σεβασμό. 
ΚΩΝΣΤΑΝΤΙΝΟΣ ΜΠΟΥΜΠΑΣ: Σας σεβάστηκα, αλλά είστε προκλητικός, κύριε Υπουργέ. 
 ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Κύριε Υπουργέ, θα συνεχιστεί αυτό; 
ΠΡΟΕΔΡΕΥΩΝ (Βασίλειος Βιλιάρδος): Σταμάτησα τον χρόνο. 
Κύριε Μπούμπα, σας παρακαλώ, μη διακόπτετε τη διαδικασία, δεν γίνεται να συνεχιστεί αυτό. Διέκοψα τον χρόνο, είναι κρίμα. 
Συνεχίστε, κύριε Υπουργέ. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Να συνεχίσω. 
Λέω, λοιπόν, ότι εδώ υπάρχουν συνταγματικά δεδομένα. Αυτά τα οποία τάζετε στους πολίτες των Σερρών δεν μπορούν να γίνουν. Και λέω: Η Κυβέρνηση επιλύει ένα χρόνιο ζήτημα με τον 5024/2023, αλλά δεν κάνουμε εκπτώσεις στην προστασία του περιβάλλοντος. Η κοινωνική αυτή μέριμνα τελεί σε ισορροπία της πολιτείας για την προστασία του φυσικού περιβάλλοντος, η οποία δεν κάμπτεται. Να το ξέρετε αυτό, δεν κάμπτεται η Κυβέρνηση σε αυτά τα θέματα και δεν παρακάμπτεται από καμία ρύθμιση και είναι σύμφωνη με το ευρωπαϊκό κεκτημένο. 
Το έγγραφο της Κτηματικής Υπηρεσίας των Σερρών το οποίο επικαλείστε στερείται γενικής κανονιστικής ή ερμηνευτικής ισχύος. Το όριο των δέκα στρεμμάτων στις περιοχές Natura 2000 δεν επιδέχεται αλλοιώσεις. Τι να λέμε τώρα: Δεν επιδέχεται αλλοιώσεις διά μέσου ερμηνειών, καθώς προστατεύει τη φέρουσα ικανότητα επιβίωσης των ευαίσθητων οικοσυστημάτων. Και βέβαια, πατάει στα ευρωπαϊκά πρότυπα. Γι’ αυτό σας λέω μην πηγαίνετε και τάζετε πράγματα τα οποία δεν μπορούν να γίνουν, για να ακούγεστε καλός. Και μπορεί να μην είναι  προσωπικό, εγώ μιλάω γενικά, πολιτικό. 
Η επίλυση των ιδιοκτησιακού εκκρεμοτήτων με τους πολίτες συνεχίζεται απρόσκοπτα, μέσω της ψηφιακής πλατφόρμας του ίδιου νόμου, του  5024/2023, αλλά αποκλειστικά εντός των ορίων που θέτει η βιώσιμη ανάπτυξη και ο σεβασμός στο φυσικό περιβάλλον. 
Κύριε συνάδελφε, οι Βουλευτές και εγώ προσωπικά είμαστε υπόλογοι στους πολίτες. Αλίμονο! Κυρίαρχα, όμως, είμαστε υπόλογοι στα παιδιά και στα εγγόνια των πολιτών. Για να πάμε, λοιπόν, σε μια πρόσκαιρη αξιοποίηση, όπως εσείς τη φαντάζεστε, καταπατώντας περιβαλλοντικά δεδομένα, ευρωπαϊκές οδηγίες που έχουν δεσμευτεί όλα τα κράτη - μέλη της Ευρώπης, για να ακουστούμε στο σήμερα ωραίοι και καλοί, αλλά να υποθηκεύσουμε το περιβαλλοντικό αύριο των παιδιών και των εγγονιών μας -πιστεύω και εγώ πραγματικά ότι δεν είστε τέτοιος τύπος- αυτό δεν θα γίνει. Να είμαστε καθαροί. Μη λέμε συνέχεια πράγματα που ακούγονται ωραία στο σήμερα, αλλά υποσκάπτουν και υποβαθμίζουν τεχνητά το αύριο. Να είμαστε καθαροί. Δεν στέκεται πουθενά η πρότασή σας ούτε συνταγματικά, ούτε ευρωπαϊκά, ούτε θεσμικά, ούτε όμως και σε επίπεδο μέλλοντος της δικής σας περιφέρειας.
Σας ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστώ πολύ, κύριε Υπουργέ.
ΚΩΝΣΤΑΝΤΙΝΟΣ ΜΠΟΥΜΠΑΣ: …(Δεν ακούστηκε)
ΠΡΟΕΔΡΕΥΩΝ (Βασίλειος Βιλιάρδος): Ήρεμα, κύριε συνάδελφε. Τα παιδιά και τα εγγόνια να προσέξετε.
Κυρίες και κύριοι συνάδελφοι ολοκληρώθηκε η συζήτηση των επίκαιρων ερωτήσεων.
Ερωτάται το Σώμα: Δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Βασίλειος Βιλιάρδος): Με τη συναίνεση του Σώματος και ώρα 16.50΄ λύεται η συνεδρίαση για την Τετάρτη 9 Σεπτεμβρίου 2026 και ώρα 9.00΄ με αντικείμενο εργασιών: α) κοινοβουλευτικό έλεγχο, συζήτηση επίκαιρων ερωτήσεων και β) νομοθετικό έργο, σύμφωνα με την ημερήσια διάταξη που θα διανεμηθεί.

Ο ΠΡΟΕΔΡΟΣ						ΟΙ ΓΡΑΜΜΑΤΕΙΣ
